
„Hov! Silock! Si-i-ilo-o-ock ! ! Kløften, den blanke 
Elv, Snestyrtningerne — Silock! Kan vi staa nedover?" 

„Hold dig tæt op mod Fjældet! Hop over Elven, hvor 
den svinger!" 

Paabindingerne knagede i den skarpe Skraastilling, 
og Sneskorpen peb, vigende for de slanke Vesterbotten- 
Ski. Silocks Renskindskofte foldede sig i Fald om hans 
Lænder, og Tophuen piskedes i Vejret som af en Ka- 
stevind. Han drejede til venstre, bremsede Sneen i 
Røg op om sig, satte Farten op igen i et Tilløb, sank 



2 INDLEDNING 

lidt i Knæ, tog Afstød ved en Styrtning, kastede sig ud 
over Elv og Ur og forsvandt gennem Kløften. 

Jeg fulgte efter, og da vi stod Side om Side ved Fo- 
den, var vi hvide som Fjældet selv. 

Silock var en Lap, jeg havde truffet paa en lille Lap- 
markskro, og da han vilde søge Arbejde ved et Malm- 
brud, jeg ogsaa skulde besøge, havde vi slaaet Følge; 
og vi blev gode Venner undervejs. Han var lille, men 
tætbygget, rask og smidig i halsbrækkende Stormløb ; 
Ansigtet var sort af Baalrøg og Solbrand, og det lange 
Haar flagrede som forpjuskede Ravnefjer om Øjne og 
Øren. Naar han stod ned over de stejleste Fjælde med 
fremludende Hoved og løftede Arme, næppe synlig i 
Snehvirvlen, saa han ud som en Fugl, der sejlede med 
Vinden. Hen over Sletterne slog han Skistavene skifte- 
vis ned i Sneen og lo ubehersket af Glæde over det for- 
træffelige Føre. Engang søgte han sig den bratteste 
Skrænt ud, spændte sin ene Ski af og styrtede sig ned 
paa eet Ben under en Latter, som flk selve de gamle 
Grundfjælde til at ryste. 

Vi skulde naa Malmberget inden Aften, og for hver 
ny Fjerdingvej satte vi Farten op. Der var underlig dødt 
omkring os. Vi hørte ingen anden Lyd end Skienes 
Sang i Frostsneen; Dyrespor, et lille fattigt Nybygge 
eller en ensom Lapkaate var alt, hvad vi fandt af Livs- 
tegn paa vor Vej. Ingen af os havde løbet den før, og 
det begyndte allerede saa smaat at blive mørkt. 

„Nu er vi der snart," sagde Silock pludselig. „Kan 
du ikke høre noget langt borte?" 

Jeg kunde intet høre, og vi løb videre en halv Times 
Tid endnu uden at tale til hinanden. 

Men med eet var det, som om Skovene gav sig til at 
skælve og ryste Snepudderet af sig. 

„Ser du nu Lysene?" spurgte Silock. 

Jeg saa intet, men hørte langt borte fra en buldren- 
de Torden; det dønede gennem Fjældene, og Ekko 
skreg gennem de tavse Skove, Det var Mennesket og 
Dynamitten, som tog Vildmarken i Besiddelse. 

Nu sprang vi sansesløst af Sted ; en Times Løb end- 
nu, det sidste Fjæld krydsedes op, og saa stod vi ud 
over den sidste Bakke i susende Fart med Sneen fy- 
gende om os. 

Jeg kom fra en længere Tids omstrejfende Liv blandt 
Lapper. Vi havde rejst sammen, sovet sammen, spist 
sammen, døjet ondt sammen; og det forekom mig, at 
jeg havde oplevet meget mærkeligt sammen med disse 
Naturbørn, hvis eneste Livsbetingelse netop er de store 
Vildmarker, som Civilisationen endnu ikke har lagt un- 
der Aaget. 

Det havde været dejligt at fare med disse smaa, nøj- 
somme Mennesker, der elskede deres Midnatssol og 
deres Nordlys, deres Rener og deres lune Skove højéré 
end Hus og Hjem. Den havde været æventyrlig, min 
Rejse deroppe ; og netop som Skiene bar mig ned over 
det sidste Fjæld til en larmende By, syntes jeg, at 
Æventyret kulminerede. En straalende Række moderne 
Administrationsbygninger, op ad Fjældskraaningerne 
Direktør- og Ingeniørboliger knejsende som smaa Jagt- 

slotte, foran Stationsbygningen malmbelæssede Jern- 
banevogne, en Forvirring af Smalsporbaner, Rutsche- 
baner og Traadbaner, Dresiner oppe, paa og inde i 
Bjerget, et elektrisk Værk med hvæsende Kæmpe- 
maskiner, elektriske Lastvogne og Bue- og Glødelam- 
per som straalende Glorier om Fjæld og By. 

Og en eneste lille Bakke var Skellet ; i f aa Sekunder 
fløj man fra vildeste Ødemark ind i en mægtig Civili- 
sations Center; - et eneste Hop, og man kastedes ind 
i en ny Verden. 



Dagen efter vor Ankomst til Malmberget søgte jeg 
min Ven Silock op. Det varede længe, før jeg fandt 
ham ; paa et Logi havde han ikke engang været om 
Natten, han havde ligget fuld i en Snedrive lige siden 
den foregaaende Aften. Det var Ilddaaben til det nye 
Liv blandt de nye Kammerater. Han sad i Sneen og lo 
fjottet og dumt op imod mig; hans Øjne var røde, og 
Koften modbydelig overspyttet. 

„Inte brådtom, inte brådtom," (ganske langsomt) 
vrængede han ustandseligt hen for sig. 

Det var Resterne af min raske Kammerat fra Fjæl- 
dene og de store Snemarker, — Silock, der kunde 
flyve som en Fugl og springe som et sultent Rovdyr. 

Og med eet var det, som om Gaarsdagens straalende 
Æventyr brast. Nu forstod jeg Introduktionen til Malm- 
bergsbyens Virvar: Vildmarkernes Ekkoskrig, da Dy- 
namitten tordnede sin Dødsdom ud over Lappernes 
Land. 

„Inte brådtom." Nej, kære Silock; men det vil ske 
lidt efter lidt; Renflokkene vil svinde, og dine Venner 
vil dø sammen med deres Ødemark. Silock, dit Folk er 
dødsdømt ... 

Der er Krig nu i Lapmarken, og de kæmpende er 
to Kulturer. Og det nye maa sejre, fordi det bærer 
Fremtiden i sig. 

Men enhver Sejr gaar over Lig. Lapperne vil træn- 
ges i deres eget Land og vige med de dødsdømtes stille 
Resignation for de nye Mennesker, der stormer frem 
med Jernbaner og Dynamit. 

. Og de vil dø lige saa stille og ubemærket, som de 
altid har levet defoppe 





MOD VINTER 

Den, som ikke elsker Vinteren, har aldrig oplevet 
den. 

Ved Vinter forstaar man ikke en Smule Sne, som 
smelter, før den endnu har faaet Jorden dækket; ikke 
en tynd Isskorpe, som lægger sig over Søerne, bare 
for at Politiet kan slaa Plakater op om, at „Isen er 
usikker" ; ikke bundløst Føre og klam Frosttaage, som 
gør Menneskene endnu mere kedsommelige, end de er 
fødte; ikke en Tid, man slæber sig igennem, udeluk- 
kende i Haabet om en bedre Tid, der skal komme, i 
Længselen efter Foraaret, der skal komme med mere 
Lys og mere Varme. 

Den, som kender Vinteren, ved, at det er en Aars- 
tid, hvor man glemmer alle andre; og den, som i 
Sandhed har oplevet den, kan aldrig glemme den. Han 
kommer til at føle den i Slægt med det stærke i sig 
selv; og kommer han Syd paa, hvor man ikke ved 
noget af Vinter, vil han en skønne Dag slaa alle Hin- 
dringer over Ende og styrte Nord over ; og han hviler 
ikke, før han er naaet op til Nordlysene og Fjældene, 
Sneen og den stærke Kulde. 

Tilbage staar maaske en Skare Venner og ler ad den 
gale ; men det er alle sammen Mennesker, som ikke aner, 
hvad det er, de ler af. 



En frisk Vinterdag stod jeg i den By i Lapmarken, 
hvor Jernbane og Civilisation stopper op. Det var Vin- 
terlængsel, som havde drevet mig hjemmefra, og nu 
var jeg, hvor jeg vilde. Og jeg følte det haandgribeligt 
nok: Det stærke, hvide Lys sved i Øjnene, Frosten 
bed min Næse hvid, og et fejende Snefog, der skjulte 
Omegnen i Byger, fik mig til at snappe efter Vejret. 
Slæder, forspændt med smaa Nordlandsheste og Re- 
ner, for forbi mig, og alle de Mennesker, jeg mødte, 
var klædt i mærkelige Dragter. Alt virkede saa nyt 
og fremmed, og dog maatte jeg sunde mig lidt, før jeg 
rigtig kunde begribe, at jeg virkelig var Norden for 
Krebsens Vendekreds. Det var dog kun tre Døgns Jern- 
banerejse fra København. 

Jeg drev op gennem Byen uden at ville noget be- 
stemt. Husene dukkede sig mellem opkastede Snedri- 
ver, der næsten var højere end de selv, og tykke Islag 
paa Ruderne syntes ganske at stænge Lyset ude. 

Imidlertid faldt det mig endelig ind, at jeg jo maatte 
opsøge Gæstgivergaarden, og jeg henvendte mig derfor 
paa Svensk til to Bønder, jeg mødte. 

Da de havde givet mig de Oplysninger, jeg ønskede, 
spurgte den ene mig, hvorfra jeg var. 

„Fra København," svarede jeg. 

Der gled et vemodigt Smil over hans Ansigt. 

„Nej virkelig?" svarede han hjerteligt. „Min salig 
Fader havde ogsaa været i Amerika." 

Og da vi skiltes, hørte jeg den ene af de brave 
Mænd falde i Forundring over, at Kammeraten forstod 
saa godt — Engelsk! 

Saa søgte jeg fornøjet mit Logi op; for nu havde 
jeg erfaret, at jeg var langt fra Danmark. 



Folk, der har rejst, vil have gjort den Iagttagelse, 
at de ofte, naar de følte Forventningerne om det nye 
stærkest, maatte spærre sig inde en lille Tid for at faa 
sig samlet sammen. Saaledes gik det mig den første 
Dag i Lapmarken. Jeg blev siddende inde ved mii^ Vin- 
due den meste Tid og kunde ikke blive træt af at se 
ud over det hvide Landskab med Fjældene og Skovene. 

Det føg dygtigt ; Snehvirvlerne paa Bjergtoppene stod 

helt Op i Skyerne, og mellem Vindstødene skimtede man 
kun Skovene gennem et tyndt Flor af skinnende Snestøv. 

En Del Lapper drog forbi, men jeg søgte dem ikke 
op; i Øjeblikket var jeg alt for forventningsspændt til 
at kunne foretage mig noget. 

Mine Værtsfolk er fulde af Omsorg for mig og meget 
bekymrede over, at jeg allerede vil forlade dem i Mor- 
gen. Konen forsikrer, at det aldrig vil gaa mig godt, 
om jeg vover mig paa Rejse sammen med Lapper alene. 
For Resten kom jeg ikke til at bo paa Gæstgivergaar- 
den, som var -"overfyldt i Anledning af et Ting, der 
skulde holdes næste Dag; og i min Raadvildhed blev 
jeg fisket op af en driftig Skrædder, som tog mig med 
sig hjem. Nu bor jeg hos ham sammen med tre under- 
ligt udseende handelsrejsende i et lille, usselt Værelse. 

„De Herrer maa hjælpe sig, som de kan," sagde 
Skrædderen, da han førte mig ind til dem; „thi der 
er jo ikke Rum i Herberget!" 

Skrædderkonen søger at paavirke mig; hun kaldte 
mig ud i Køkkenet og pegede demonstrativt paa sin 
Brændekasse. 

„Se, vil Herren virkelig op til saadanne Mennesker?" 
sagde hun hovedrystende. Paa Kassen sad en gammel 
Fattiglap og gnavede en Brødskorpe i sig. Han forstod 
intet af, hvad vi sagde til ham, men pegede blot paa 
sin Mund, der var uden Tænder; han vilde have mere 
Mad. "Der stod en frygtelig Stank om hans Pjalter, 
hans rynkede Ansigt var fuldt af sorte Frostpletter, 
og de gamle, stive Ben rystede under ham. 

Knud Rasmussen: Lapland 2 

Da jeg kom ind igen til mine handelsrejsende, lo de 
mig ud og spurgte, om jeg virkelig troede, at der var 
Forretninger at gøre mellem den Slags Folk. 



Forberedelser i Langdrag er altid af det onde paa 
en Rejse. Da jeg paa en Handelsbod fik at vide, at en 
Lap, Ole Jonsson Swonni, der skulde forstaa lidt Svensk 
og Norsk, netop den foregaaende Dag var rejst mod 
Skovene i Vitangi-Jukasjarvi-Egnen, bestemte jeg mig 
straks til at forsøge paa at indhente ham for at slaa 
Følge med ham. 

Jeg var snart rejsefærdig: En kort, russisk Skind- 
pels, et Par lodne Lapstøvler og en Skindhue var Ko- 
stumet. Over Ryggen slængte jeg en Rypsæk med lidt 
Uldtøj, Chokolade, Figner, finske Tobaksblade, korte 
Snadder, brogede Tørklæder og Mundgodt til vordende 
Venner og Veninder. Og saa blot mine Ski. 

1 min arktiske Udrustning gik jeg nu op til Byens 
Lensmand, som straks ved min Ankomst havde vist 
mig den største Forekommenhed; han havde nemlig 
forvekslet mig med en anmeldt Menageridirektør, over 
hvis Komme den lille By var geraadet ud i stor Ner- 
vøsitet. 

Jeg forklarede, at det nu var min Hensigt at løbe 
en vis Swonni op paa Ski; man havde fortalt mig, 
at han rimeligvis med sin Karavane skulde overnatte 
i Muorjeware Kro, som jeg antog, jeg kunde naa ud 
paa Natten. 

„Det er jo første Gang, De besøger Lapland?" 

„Jo!" 

Lensmanden brast i Latter. 

„Og saa mener De, at De straks skal begynde med 
at tage ganske ene ud i Vildmarken?" 

„Der var jo ikke saa langt til Muorjeware," mente jeg 
og trak mit Lommekort frem. 

„Jamen, bedste Mand ! Tror De da, at vi holder Vej- 
visersten med Inskription i Ødemarksskovene? Hvor- 
dan vil De klare den, om De farer vild? Kan De 
Finsk?" 

„Nej !" 

„Kan De Lappisk?" 

„Nej!" 

Lensmanden lo igen, og jeg begyndte at se dum ud. 

„Og saa vil De endda paa Ekskursioner efter en 
Karavane, der skal være et Sted borte i en Skov langt 
herfra! Skal det lykkes Dem, maa De nok lade mig 
reformere Deres Rejseplan en Smule." 

Vi blev enige om at sende Bud efter Bonden Soder- 
berg ; kunde vi faa ham til at køre for mig, mente Lens- 
manden nok, at jeg i Løbet af et Par Dage kunde faa 
indhentet Lappen, der allerede havde halvanden Dags 
Forspring. 

Det bankede ganske sagte paa Døren, og før der 
endnu blev svaret, stod den bankende allerede inde i 
Stuen; det var Soderberg. Han blev staaende i ærbø- 
dig Afstand, idet han af og til slog Overkroppen ned 
over sine Ben for at tilkendegive os sin Respekt. 

„Soderberg, De kender jo Vejen til Muorjeware?** 
Soderbergs smaa runde Øjne løb i Vand over Udsig- 
ten til at tjene Penge, og han kunde næppe faa sit Svar 
frem for Iver. 
„Herr Lansmand, jag kanner alla vagar i Lappland/' 
„Vil De paatage Dem at skytse denne Herre?" 
„Hr. Lansmand, har inte jag skjutsat både Herr 
Lånsmanden sjalf och Landshofdingen och domaren?" 
„Det er godt, Soderberg. Vil De saa have Køretøjet 
rede om en Time; De skal indhente en Lap, Swonni, 
og hans Karavane. Kender De Swonni?" 

„Om jag kanner Swonni? Herr Lånsmand, jag kan- 
ner alla Lappar!" 

Saa var den Sag afgjort. Lensmanden hentede sin 
krasseste Cognak og skænkede en dygtig Dram til So- 
derberg. Og saa drak vi alle tre paa et lykkeligt Ud- 
fald af Jagten. 

En Time efter suste jeg i Slæde ud af Byen med So- 
derberg ved min Side. 





ØDEMARKSKROEN 

En lille Kro ude i det store Øde. Hesten blev træt at 
at trave gennem deri dybe Sne, og saa maatte vi tage 
herind. Der er langt til næste Kro, og vi har nu kørt 
hele Dagen. 

Udenfor løber en hæslig Kvinde med en kort Snad- 
de i Munden og skændes med en Bonde. Det er Kro- 
madammen; hun er halvgal og fordrukken. Skønt en- 
hver Kro heroppe naturligvis skal staa aaben for de vej- 
farende, maatte vi love hende Brændevin for at faa Lov 
til at komme ind i Gæstestuen. Nu er hun overstrøm- 
mende imod os og har oven i Købet lovet os kogt Ren- 
kød. Vi var ogsaa slemt forkomne af Kulde, ganske 
stive i Lemmerne, da vi skulde rejse os af Slæden. 

Gæstgivergaarden ligger paa en Skrænt; man har 
Udsigt til alle Sider over Skove, Sletter og hvide Fjælde. 

Solen gaar ned, og Skyerne lægger røde Skygger 
over Sneen. Men det begynder at blæse, og Vinden ta- 
ger stærke Tag i det lille Hus. 

Man har vist os ind i Stadsestuen, hvor Kong Oscar 
pranger i tysk Farvetryk midt imellem Udvisningen af 
Paradis og Syndfloden. Stuens hele Inventar er er langt 
Bræddebord med Bænke om ; i et Hjørne af Stuen staar 
en umalet Løjbænk af Fyrretræ. 

Vi har ingen Lampe ; det behøves heller ikke, et stort, 
hvidt Fyrsted lyser hele Stuen op. Store Birke- og 
Granstykker kastes ind paa det aabne Baal; vi sidder 
barfodede og stirrer ind i Ilden, den knitrer og knalder 
saa fornøjeligt. En tyk Gren ligger glødende og straa- 
ler af Varme ; saa er Ilden ved at dø hen, hele Baalet 
styrter sammen; men nyt Ved kastes paa, og det be- 
gynder forfra med Smaaeksplosioner og en Regn af 
Gnister. 

Nu fyger det ude; Vinden tager til. Hunden begyn- 
der at tude. Paa et Øjeblik er det blevet mørkt udenfor. 

Granerne vaander sig i Stormen, og Huset knager 
i Fugerne. Men det store Baal i Stuen knitrer muntert 
hen for sig ; gennem Ruden kaster det sit røde, flakken- 
de Skær ud mellem Granstammerne, og Snefoget hvirv- 
ler op ad de lyskastende Ruder som kælne Flammer. 

Man bliver saa stille i en saadan Stemning; det er, 
som om alt det stumme om en fik Mæle. En Sneklump, 
der ryger mod Ruden, kan faa en til at fare sammen, 
og man kommer til at holde af den fremmede, som de- 
ler Ensomheden med en ... 

Nu kom der flere Gæster til Kroen : En finsk Nybyg- 
ger og en norsk Bjergværksarbejder. De var hvide af 
Sne, og deres Skæg var frosne til Is. Det er nu et for- 
rygende Vejr. 

Og vi, som skal køre hele Natten ! 



Der var Glæde over Maden. Vi fik de nyankomne 
ind til os, og det dampende Renkød jog øjeblikkelig al 
Træthed bort. 

Det blev bragt os i et stort Lerfad, og vi langede til 
det med Fingrene. En sad paa Bordet ved Siden af Fa- 
det, en anden havde anbragt sig paa Hug henne ved 
Fyrstedet ; de øvrige gik tyggende og smaasludrende op 
og ned ad Gulvet. 

Saa snart Mætheden var over os, fandt Nordmanden 
ud af, at vi burde slutte med en skandinavisk Dram. 
Det var ikke saa dumt heller, for vi havde virkelig faaet 
hele Skandinavien repræsenteret i den lille Ødemarks- 
kro: Finland, Sverige, Norge og Danmark. Han gik 
ud i Køkkenet og kom tilbage med Husets største 
Kaffespølkumme og — Husets Herskerinde. 

Det var Finnen, som sad inde med en privat Spritfor- 
syning, thi Brændevin er en forbuden Vare paa alle 
Lapmarkskroer, Spølkummene blev „randede", og Gi- 
veren slog i Bordet og raabte : 

„Hej, Brødre! Saa skolder vi Tarmene ud!" 

„Den Sup var Norden værdig!" skreg Svenskeren 
og smed sin Spølkum hen ad Bordet. 

Og som Drikkelaget skred frem, steg ogsaa Stemnin- 
gen. Fin-Kællingen begyndte at tage Dansetrin paa Gul- 
vet, og Finnen og Nordmanden kom i Klammeri. De 
raabte højt og talte hurtigt i Munden paa hinanden; 
men da det var Finsk, forstod jeg intet deraf. Naturlig- 
vis trak de Kniv til sidst, men da de var for fulde, vilde 
der ikke rigtig komme Gang i Slagsmaalet. 

Kromadammen især nød Klammeriet; hun var gle- 
det ned paa Gulvet. Rødøjet, fuld og spyttende frem 
for sig var hun gribende i sin Hæslighed. 

Paa dette Stadium af det skandinaviske Symposion 
bad jeg Soderberg om at gøre Slæden rede. Og saa fort- 
satte vi vor afbrudte Jagt efter Swonni. 

„Herren forstår val, hvarfor dom slog's?" spurgte 
Soderberg, da vi var komne ud paa Vejen. 

„Ja, de var jo fulde," svarede jeg. 

„Ja, det forstås. Men nu galder det allt nattk var- 
ieret; krogaren har brukar få noja sig med golfvet! 
Men karringa — : ; hæ, hæ, hæ!" 

Endnu et Stykke hen ad Vejen kunde vi høre dem 
raabe og skændes deroppe. Men snart døvede Stormen 
vore Øren, og Sneen føg ind over os og tvang os i Ly 
under Renskindene. 




SNESTORM 

Soderbergs gode Humør sank betydeligt, efterhaan- 
den som Natten skred frem. Han havde ikke mere sine 
utallige naive Spørgsmaal og Svar paa rede Haand, og 
han begyndte saa smaat at slaa paa, at en Slædetur her- 
oppe i Snestorm gik paa Liv og Død. Der var ikke et 
Nybygge i mange Mils Omkreds, og halvfjerde Mil hav- 
de vi til næste Kro — hvis vi da ikke skulde vende? 

Vi kørte et lille Stykke videre, og saa standsede han 
Hesten. Om da Herren ikke syntes, at det var bedst at 
vende? Men den gode Soderberg, som havde rost sig af 
at kunne finde Vej overalt i Lapmarken med lukkede 
Øjne, maatte atter fortsætte. Vi skulde jo indhente 
Swonni og maatte frem. Men intet Sted havde man set 
ham, og Snefoget havde slettet ethvert Spor. 

Stormen hærgede ind over Skovene som Svøbeslag, 

der strakte Stammerne hen over Jorden. Naar Vindstø- 
dene kastede sig frem, mødtes Himmel og Jord i Røg. 
Snemasser hvirvledes hen over Sletterne, og Hesten, 
der havde Vinden imod sig, rejste sig paa Bagbenene og 
vrinskede. 

Øverst oppe paa Fjældene tog Uvejret sine Stormløb, 
og der var mange Træer, som den Nat blev pløjede op 
af Sneen. 

Vi stred os ganske langsomt frem gennem Snemas- 
serne; det blev overladt til Hesten at finde Vej, selv 
dukkede vi os ind under Slædetæppet. 

Laplandsslæderne er fortrinlige paa en saadan Færd ; 
de er varme og lune som Senge og minder om grøn- 
landske Soveposer, der er indrammede i Træ og sat 
paa Meder. 

I Begyndelsen havde det moret mig at se paa det 
fejende Vejr; men da det frøs en Snes Grader, lagde 
Snefoget sig som Is over Ansigtet, og da man stadig 
maatte være optaget af at tø Isen af for ikke at faa 
Frostsaar, blev Nydelsen efterhaanden af en saa tvivl- 
som Art, at jeg foretrak at følge min Skytskarls Eksem- 
pel. Vi kravlede ned i Bunden af Slæden og forsvandt 
i Høet og Skindene ; her laa man lunt og godt og hørte 
blot, hvorledes Snebølgerne brødes over vor lille, over- 
dækte Slæde. 

Hesten vadede gennem Sneen, skød sig prustende 
gennem Driverne og satte i Luntetrav, naar vi kom lidt 
i Læ. Lydløst gled Slæden hen over den nyfaldne Sne, 
og de bløde, ensformige Bevægelser vuggede mig til 
sidst i Søvn. 

Hvor længe jeg havde sovet, ved jeg ikke, men plud- 
selig fik jeg en Følelse af, at jeg fløj gennem Luften. 
Jeg vilde gnide Øjnene, men fik Næse og Mund fyldt 
med Sne; og da jeg søgte at rejse mig op, fandt jeg 
ingen Bund, intet at gribe fat i, alt om mig veg og gled 
bort. Med stort Besvær fik jeg dog endelig rejst mig 
op, men stod saa i Sne lige til Halsen. 

Vi var væltede i en Snedrive, og Kusken havde faaet 
sig en Dukkert Magie til min; af Hesten saa man kun 
Hoved og Hale. Den snøftede og prustede, og Soder- 
berg raabte og bandte højt i Raseri. Og han kunde, som 
han havde pralet af, bande baade paa Svensk, Finsk og 
Lappisk ! 

Vi fik Hesten spændt fra og trukket op af Driven, og 
langt om længe blev Slæden gravet ud og halet frem. 

Vejret havde imidlertid bedaget sig. Det sneede ikke 
mere, var fuldstændig stjerneklart og føg kun oppe i 
Højderne. Hesten lod til at være forfrisket af Snebadet 
og satte i lystigt Trav hen ad Vejen. 

Føret var udmærket. Sneen bar, og kun hist og her 
havde der samlet sig Driver, som hæmmede Farten. 
Jeg var kravlet ud af Soveposen og saa paa det Land, 
vi for igennem. 

Vi var ikke mere inde i de store, lukkede Skove, nu 
gik det hen over hvide Sletter og gennem unge, aabne 
Skove. Der var noget let og friskt over Landskabet. 
Hesten pilte af Sted, og det varede ikke længe, før Mo- 
skojervi-Kroens Lys skød frem af Skoven som en skæl- 
vende lille Stjerne. 

Der skulde være Marked i Nærheden, og hele Gæst- 
givergaarden var overfyldt af vejfarende; udenfor var 
der fuldt af Slæder. Hestene vrinskede og rykkede 
utaalmodigt i Tøjret, og Bjældeklang blandede sig med 
Raab og Latter. 




Der var en Larmen og højrøstet Forvirring, der vir- 
kede voldsomt og øredøvende efter den lange, natlige 
Færd gennem øde Stilhed. 

Vi svingede for Døren i Galop, og Kromandens Dat- 
ter tog imod os. Hun var en bredhoftet, fladnæset Kvin- 
de med skæve, søvnigt godmodige Øjne. 

„Swonni! Swonni! Ole Jonsson Swonni!" 

Ja, han var kørt gennem Moskojervi ved Middags- 
tid og havde ikke sagt noget om, hvor langt han agtede 
sig. 

Soderberg spændte uden nærmere Forespørgsel He- 

Sten fra, og da jeg selv var baade træt og sulten, gik jeg 
ind i Krostuen sammen med Pigen. 

Lapper og Finner laa kastede om mellem hverandre 
paa Gulvet og snorkede i sund Søvn. De laa fuldt paa- 
klædt med Pels og Hue paa, tæt sammenstuvede, næ- 
sten oven paa hverandre, Sidemand med Sidemand som 
Hovedpude. Der var kvælende hedt i Stuen, og en 
stærk Lugt af Sved og vaadt Skindtøj tog næsten Vejret 
fra en. 

Som altid heroppe var den store, hvide Arne eneste 
Lys; og det urolige, blafrende Baal, der kastede sit 
stærke Skær ud over de sovende, gjorde Interiøret 
endnu mere ejendommeligt. 

Finnepigen satte straks Renkød over Ilden ; og mens 
hun kogte Kødet, og jeg sad ved Baalet for at faa en 
Smule Varme i Kroppen, forsøgte vi at underholde os 
med hinanden. Hun kunde nogle svenske Brokker, og 
jeg hjalp til, naar det kneb, med Tegn og en og anden 
finsk Glose. 

Men da Kødet omsider stod dampende foran os i et 
stort Lerfad, var vi ikke kommen længere i vort Bekendt- 
skab, end at jeg havde faaet at vide, at hun hed Aina, 
og at jeg havde Aina*s fulde Foragt, siden jeg kunde 
forlade mit gode, lune Hjem der langt Syd paa, blot 
for at stifte Bekendtskab med en sølle Lap; — „for 
Lapperne, de var nu bare nogle dumme Svin." 

Vi skulde blot sove nogle faa Timer, mens Hesten 
pustede ud. Det var langt ud paa Natten, og Klokken 
fem skulde vi være paa Farten igen. Næppe havde je& 

faaet sluttet mit Maaltid, før jeg hørte Soderberg snorke 
et lille Stykke fra mig ; saa lagde ogsaa jeg mig til at 
sove. Min Hovedpude var en Mandsling med smaa to- 
baksgødede Skægstubbe, langt, sort Haar, røgsværtet 
Hud, flad Næse, buskede Øjenbryn og en bred, halv- 
aaben Mund, der viste hvide Tænder, naar han drog 
Vejret. 

Ganske tidligt paa Morgenen vækkedes jeg af Larm 
udenfor. Døren blev revet op, og min Ven Nordman- 
den tumlede ind, fuld og skældende. 

Finnen var altsaa gaaet af med Sejren ! 

Soderberg blev vækket, Aina kom med Kaffe og Ren- 
kød, og saa sad vi et Øjeblik efter atter paa Slæden. 




SWONNI FUNDEN 

Solen staar højt paa Himlen, og jeg har fundet 
Swonni. 

Soderberg er hjemsendt, og min sidste Kontakt med 
Civilisationen er brudt. 

Da jeg saa min Slæde forsvinde i Skoven, fik jeg 
pludselig en underlig Fornemmelse af, at jeg med eet 
blev sat Aarhundreder tilbage i Tid og Udvikling. Jeg 
var alene med Lapper, og jeg skulde nu forsøge at leve 
deres Liv. 

Men det var uden Højtidelighed, at jeg rystede den 
dyrekøbte Kultur af mig, og det var med et Smil, at 
jeg kravlede ud af de gamle Vaner. Værdierne blev med 
eet Slag helt andre. Et Par kraftige Arme og Ben og en 
fast Tillid til, at man i dem havde, hvad man behøvede — 
det var alt! 

Frigjort hilste jeg Skovene og den tavse Vildmark, 
lykkelig over, at jeg kunde spænde mine Ski under 
Fødder og løbe fra Andegaardskævlet derhjemme ... 

Swonni smilte mistroisk, da jeg spurgte, om jeg maat- 
te slaa Følge med ham. Han sad med korslagte Ben 
paa Gulvet og holdt Frokost, rørte sig ikke af Stedet, 

røbede ikke den mindste Smule Overraskelse, men tyg- 
gede blot uforstyrret videre paa sin Mad. 

„Du er jo en fin Herre fra en stor By," sagde han og 
saa undersøgende op og ned ad mig, „du kan ikke 
følge med mig. Se her den Mad, vi spiser," tilføjede 
han leende og viste mig et muggent Stykke vindtørret 
Renkød, der var haardt som Sten. „Det er fjorgam- 
melt, men vi maa spise det alligevel. Husk ogsaa," fort- 
satte han efter et lille Ophold, „at jeg ikke har noget 
Hus at bo i. Du maa ligge i et tyndt Lærredstelt ude i 
den bare Sne. Det kan du ikke holde ud i en 40 Gra- 
ders Kulde. Opgiv du det hellere!" 

Han rejste sig og pakkede sit tørrede Kød sammen, 
fuldt overbevist om, at jeg var omstemt. Men da jeg 
fortalte ham, at jeg straks havde hjemsendt min Slæde, 
maatte han leende opgive sin Modstand. 

„Naa ja, som du vil," sagde han i en helt anden 
Tone ; „du kan jo forsøge, og saa skal vi gøre for dig, 
hvad vi kan." 

Ole Jonsson Swonni var et Halvhundrede Aar, lille 
og bredskuldret, med et for Lapper usædvanlig skarp- 
skaaret Ansigt, der var halvt dækket af Haar og Skæg. 
Smuk var han ikke. Forhaaret hang ned som Gardiner 
paa begge Sider af Næsen, helt ned til Munden om- 
trent ; hans ene Øje var blindet, Kinderne indfaldne og 
magre, og Panden foldede sig op i Rynker som Bølge- 
blik. Men der var noget saa kammeratligt og godmodigt 
i hans Maade at behandle mig paa, at jeg hurtigt kom til 
at synes om ham. 

Det Nybyggersted, hvor vi havde truifet hinanden, 
hed Sandojervi ; Nybyggeren var paa Rejse, og hjemme 
var kun Konen og to smaa Børn. 

Man var netop i Færd med at lave Kaffe, da jeg kom, 
og vi lejrede os i en Rundkreds omkring Fyrstedet. 
Samtalen tog livlig Fart efterhaanden. Der var over den 
fattige, renskurede Stue en saadan Hygge, at man selv 
fik Lyst til at være hyggelig. Og jeg maatte fortælle om- 
stændeligt om, hvorledes der saa ud „dernede Syd 
paa", som de udtrykte sig. Hvor Danmark egentlig iaa, 
havde de ingen klar Forestilling om. Swonni, def var 
den eneste, som kunde forstaa mig, optraadte som Tolk. 

Naar Lapperne skal overnatte paa en Rejse, slipper 
de bare Renerne løs i Skoven ; der maa de saa grave 
sig Føden op, til Rejsen fortsættes. Deres Indfangst 
volder ofte meget Besvær, thi de bliver aldrig rigtig 
tamme som andre Husdyr. 

Da vi efter en Del Søgen havde fundet Hjorden, satte 
jeg mig paa en Træstub og saa til, mens de blev lagt 
i Sele. 

Lapperne fo'r hujende og skrigende efter de op- 
skræmte Dyr; Lassoerne hvislede gennem Luften, og 
den lille Vogterhund halsede gennem den dybe Sne og 
søgte at holde Renerne inden for Lassoens Rækkevidde. 
De sprang omkring, ind i hverandre, over hverandre, 
forvirrede og stumme i deres Angst. Og naar de saa til 
sidst følte det susende Rebs faste Greb i deres Takker, 
sank de skælvende i Knæ, lukkede de store, melankol- 
ske Øjne til og lod sig uden Kny lægge i Selen. 

Knud Rasmussen : Lapland 3 

Karavanen bestod af 16 vellastede „Kerres", og da 
den satte af Sted, sprang jeg efter péa mine Ski. 

Swonni sad i den forreste Pulk, der blev trukken af 
den største og rappeste Tyr ; bagefter ham kom saa alle 
de lastede Slæder i en lang, bugtende Linie, hver Ker- 
res trukken af sin Ren, der saa igen var fastbunden 




til den foregaaende Kerres — en Forholdsregel, der 
skal forebygge, at den enkelte Ren bag sin Herres 
Ryg skal tage sig en lille Afstikker til Skovs, om den 
fik Lyst. 

Hen over flade Sletter og store Søer styrede Swonni 
nu sin „Raido". Stormen havde føget Sneen haard, og 
Slæderne slingrede pibende fremefter uden at volde 
Renerne noget Besvær. Kun inde i Skovene, hvor Sne- 
en adskillige Steder havde taarnet sig op i vældige Dri- 
ver, maatte Dyrene lægge Kræfterne i. 

Den lille, pelsklædte Lap blev næsten borte i sin Sne- 

baad; man saa blot den store, toppede Mossa stikke af 
mod Sneen, der perlede rundt om Pulkens Stævn. 

Renerne sprang tavse af Sted med de tunge Takker 
svingende i Luften; deres dampende Aande lagde sig 
som et Rimdække over deres Pels, og Solen kastede 
glitrende Glans over de isvundne Haar. 

Mod Aften ' gjorde vi Holdt i en Skov, og Renerne 
blev slupne løs. Swonni brød nogle store Grangrene 
af og tændte et Baal op i Sneen. Brændestykkerne blev 
stukne sammen i en Pyramide, hvis øverste Ende an- 
tændtes; saa smeltede Sneen ikke bort under den. Kaffe^ 
kedelen blev sat over, og det tørrede Renkød kom frem. 
Dagsrejsen havde givet god Appetit. Lejrstedet var om- 
givet af tætstaaende Træer^ der ganske tog af for Vin- 
den. Ilden flammede derfor roligt og klart op mod Aften- 
himlen og kastede Skær langt om sig. Strejflysene faldt 
helt ind over den bedende Renflok. 

Da jeg var stærkt ophedet af det lange og hurtige 
Løb, raadede Swonni mig til at søge Nattely i et Ny- 
bygge i Nærheden ; og det gjorde jeg. 

Næste Morgen tidligt fandt jeg ham sovende i Sneen 
ved Siden af det udbrændte Baal. 

EN NAT HOS TUORMINEN 

Dagen igennem havde vi faret hen over Snemarker- 
ne. Det lod til, at baade Swonni og Renerne havde faaet 
Hjemlængsel. Farten øgedes altid hen mod Aften; og 
naar det kneb med at vinde med paa Skiene, bandt jeg 
mig fast med et Reb til den sidste Slæde og lod mig 
slæbe med. 

Da Stjerner og Nordlys tændtes over os, slap vi Re- 
nerne ud i en Skov og søgte ind til en gammel Eneboer, 
som Swonni kaldte Tuorminen. 

Gennem en lille isblomstret Rude faldt der ud over 
Sneen en smal Lysstrime, som viste, at den gamle 
endnu var oppe. Vi bankede paa Vinduerne, men da der 
ikke svaredes, rystede vi Sneen af os og brød Dø- 
ren op. 

Vi kom ind i et lille sodet og lavloftet Rum med Ler- 
gulv og uhøvlede Bræddevægge; Loftet var spækket 
med Avispapir, der hang ud af Sprækkerne som røg- 
sværtede Tjavser. En indestængt, muggen Luft slog os 
i Møde, og gennem Halvmørket og Ovnrøgen skimtede 
vi Husets Herre, der sad paa en Briks ved Sengen. I 
Skødet havde han en stor, hvid Blok, som han ivrigt 

bearbejdede med en flad Sten ; hver Gang en lille Flis 
røg af, puttede han den graadigt i Munden og knaste 
den mellem Tænderne- Først da vi kom helt hen til 
ham, saa vi, at det var en Sukkertop, han delikaterede 
sig med. 

Da han saa os, fik han travlt med at putte den i en 
Sæk, som han hængte op under en Loftsbjælke, flov 
som et Barn, der overraskes i et Spisekammer. 

Tuorminen lignede en Bjergtrold. Hans Ryg var kro- 
get som en Tøndestage, Benene var korte og skæve, 
og lange, knoglede Arme daskede ham ned over 
Knæene. Haaret var langt og hvidt, og .Ovnrøgen hav- 
de gjort hans Øjne røde og rindende. Naar han talte, 
skælvede Læberne saa stærkt, at hans Ord døde hen 
som en hviskende Mimren. 

Her i denne usle Rønne havde han stridt sig igen- 
nem en Menneskealder, altid i Nød. Om Sommeren 
fangede han Laks i en Fos, der faldt lige uden for Hyt- 
ten; men nu var hans Ben snart for stive til, at han 
turde vove sig ud paa de mosglatte Sten. 

Hele Vinteren igennem maatte han nøjes med den 
Sultekost, de forbirejsende kunde give ham. Hans Hus 
var efterhaanden blevet til en fast Holdeplads; alle 
skulde ind og koge sig en Kop Kaffe hos Gubben Tuor- 
minen. . 

Da nu ogsaa vi kom frem med vor Kaffepose, vred 
den gamle sin brede, tandløse Mund i en overgiven Gri- 
masse og satte øjeblikkelig sin Kedel over Ilden. Imid- 
lertid fik vi vore Knive. frem og begyndte at file løs paa 

Swonni's vindtørrede Renkød. Det smagte os fortræffe- 
ligt efter den anstrengende Dag. Kaffen lod ikke vente 
længe paa sig, og snart sad vi i nydende Velvære med 
en dampende Spølkum i den ene Haand og Lapsnad- 
den i den anden. 

Vi kunde nu have tilbragt en ganske ejendommelig 
Aften i hyggeligt Kammeratskab, hvis blot ikke Ovnrø- 
gen havde gjort os Opholdet i det lille Rum uudholde- 
ligt; fra Væg til Væg kunde man knap skimte hinan- 
den. Og da der kom flere Gæster — en Finne, to Lap- 
per og en fuld Svensker — var Temperaturen Ikke fri 
for at være trykkende. Udsigterne for Natten var bro- 
gede; vi skulde være otte Sovekammerater i dette Hul. 
Og saa Atmosfæren! Muggen, indelukket Luft, Ovn- 
røg, sur Skindlugt, Svenskerens Brændevinsos og — 
Lapsveden I 

De nyankomne bragte friskt Humør og mere Mad. 
Vi blev som altid heroppe budne til at være med, og 
Swonni og de andre tog fat igen som sultne Ulve. 

Men Lapmaverne er ogsaa vidunderlige. Lapperne 
har sikkert ikke deres Overmand i Evnen til at sulte 
— det skulde da være Eskimoerne — de kan undvære 
Føde og dog holde ud Dage igennem. Forholdene tvin- 
ger dem ikke saa sjældent til at flakke om paa Ski et 
Par Døgn i Træk med tomme Maver ; men f aar de først 
anbragt sig paa. Hug foran deres Nationalret, er deres 
Mave ogsaa uden Bund. Naar hertil kommer, at de som 
Regel indtager deres Hovedmaaltid om Aftenen, kan 
man uden Overdrivelse sige, at de spiser, til Søvn og 

Træthed lukker Munden paa dem. Deres Maaltid er 
forøvrigt heller ikke uden Anstrengelse : At flle i Stykker 
og siden tygge Bid for Bid det sejge, stenhaarde Tørre- 
kød fordrer Kræfter ; det tørrede Kød opløses i Munden 
og bliver større og større, jo mere man tygger ; til sidst 
har man mellem Tænderne en senet, uhandlelig Klump, 
som man kan svælge i sig med et kraftigt Vejrdrag. 

Mens de andre sad og underholdt sig i et Sprog, jeg 
ikke forstod, kunde jeg ikke helt lade være med at lade 
Tankerne kredse om det kommende Natteleje. 

Jeg såa ud over Gulvet. Gæsterne havde anbragt sig 
paa Hug langs med Væggene, og alt mens de talte og 
lo, krydrede de Samtalen med en sand Krydsregn af 
Spyt, der suste ud over det Gulv, vi skulde ligge paa, 
tungt og klaskende som Tagdryp. 

Jeg kom til at tænke paa et Opslag, jeg engang havde 
set i en Finnebod : „Spyt ikke paa Væggene!'', og søgte 
nu forgæves at tilegne mig hin Købmands dybe Resig- 
nation ; thi man maatte vel heroppe anse Gulvet for det 
naturligste Oplagssted for sin saftige Overflod. 

Saa ubemærket som muligt, for ikke at støde mine 
Rejsefæller, flk jeg ved Hjælp af noget Hø, jeg havde 
haft i mine Pjåksor, aftørret den Del af Gulvet, der 
kunde tilkomme mig, og lagde mig saa til Rette med min 
Rypsæk som Hovedpude. Min Magelighed maatte have 
virket smittende, thi i Løbet af et Øjeblik blev alt stille 
omkring mig. Tuorminen slukkede Lyspraasen og bød 
Godnat. 

Et skarpt Lys faldt ind gennem den frosne Rude; 

Maanen fik Isblomsterne til at glitre, og en skælvende 
Vifte af Nordlys legede over Skovbrynet. 

Alle sov nu. Man hørte dybe Vejrdrag fra alle Sider; 
kun den fulde Svensker, der laa yderst henne ved Dø- 
ren, talte uafbrudt. Han kunde slet ingen Hvile finde, 




vred sig og kasiede sig om 
paa Gulvet, alt mens han 
fordybede sig i forvirrede Betragtninger over Livet og 
dets Daarskab : 

„Ja, nu kanner jag, att det år slut med mig ; men det 
ar lika bra, do ska' vi allsammen. Och det år bast, — 
utom for dom, som kommar till helvetet — fy tusan! 
Men jag kommar till himmelriket, och dår år bra. Dår 
ska' jag bara spela harpa hela dagen for Gudfader och 
sankte Per. For Resten gir jag fa'n alltihop, — 

— ta hit flaskan, hor ni! Ge mej brånvinsflaskan ! -- 

— Det var da sjelfva djevulen — uf!" 

Jeg var for træt til i Længden at kunne følge hans 
Tanker, og snart sov jeg lige saa fast som Lapperne 
omkring mig. 

Først hen paa Morgenen vaagnede jeg ved en under- 
lig tør, skrattende Lyd, der kom fra et Menneske, som 
var ved at kvæles. Jeg fik rejst mig over Ende, halvt 
vaagen, halvt sovende, og skimtede de utydelige Om- 
rids af Tuorminens Hoved; jeg laa lige under hans 
Seng, 

Han havde om Aftenen talt om, at det var galt fa( 
med Lungerne, og nu saa jeg, hvorledes han stakaan- 
det laa og snappede efter Vejret under et Hosteanfald. 

Jeg vilde lægge mig om paa den anden Side for at 
sove videre, da jeg fik Haanden i en klæbrig, vaad 
Masse, der havde samlet sig paa mit Bryst : Den gamle 
havde i Mørket taget mit Bryst for Gulvet . . . 

Jeg fo*r i Vejret og løb over noget blødt, der gav 
efter; det var Sovekammeraterne. Men henne ved Dø- 
ren faldt jeg over Svenskeren og løb Panden mod Dø- 
ren, der fløj op og slap mig ud i den friske Luft. 

I Hytten blev der megen Larm. Efter forskellige Gis- 
ninger over Grunden til mit pludselige Hastværk hørte 
jeg, at Ordet Mavepine druknede i hjertelig Latter, 
Lidt efter snorkede alle videre igen. 

Jeg kastede mig i Sneen og rullede mig hen over 
Vejen; og da jeg ikke havde Lyst til at udsætte mig 
for Gentagelser, spændte jeg mine Ski paa og løb over 
Fossen ind i Skoven ,.. 

Dag brødes med Nat, og Stjerner og Nordlys stod 
blegnende for Morgenskæret. 

TELTLEJREN 

Swonni og jeg havde nu rejst sammen en Uge. Vi hav- 
de haft baade ondt og godt Vejr, og hver Aften havde vi 
trætte og ordknappe hvilet os ud sammen. For hver ny 
Dag, der kom, havde jeg gjort ham det samme Spørgs- 
maal om, hvor langt der nu var til hans Lejr — jeg tror, 
vi længtes lige stærkt begge to — og han havde taalmodigt 
forklaret mig, hvor langt vi havde igen. 

Endelig en Dag, da vi var kommen til en stor, snedæk- 
ket Skov, gjorde han et vældigt Greb i den forreste 
Rens Takker; den rejste sig paa Bagbenene, drejede 
ved et pludseligt Ryk bort fra Kørevejen og løb i Fir- 
spring gennem den bløde Sne lige ind i Skoven. 

Swonni vendte sig om imod mig og lo ; jeg satte i Hop 
over Snedriverne og stod et Øjeblik efter ved Siden af 

ham. Jeg behøvede ikke at spørge om, hvad dette be- 
tød, hagede mig blot fast med Skistaven til hans Pulk 
og lod mig føre med i Galopaden. 

Det gik strygende. Store Sneklumper slyngedes os i 
Ansigtet, smuttede ind under Pelsen og trillede smel- 
tende ind over den bare Krop ; eller vi flk dem i Øjnene, 
saa vi ikke kunde se, i Næsen og i Munden, saa vi spyt- 
tede og nyste hele Snekager ud under Latter og Raab. 
Der var kommet et ystyrligt Humør over de før saa 
trætte Dyr ; ingen vilde være den sidste, alle vilde frem 
i Linie. Slæderne trimlede om i Kappestriden, og Swon- 
ni, som ellers aldrig lod sig tage af nogen Stemning, 
sprang af og løb ved Siden af. 

Inde i Skoven var der stille og lydt som i en stor Kir- 
ke. Naar Sneen faldt ned fra Træerne og skræmte 
Flokke af Ryper op, gav deres Vingesus et Ekko, der 
voksede fra Træ til Træ. 

Swonni's Ryg rankedes, og hans Øjne straalede, da 
en springende Renflok kom til Syne paa en lille aaben 
Slette i Skoven. Det var hans alle sammen. Vogterhun- 
den gav sig til at logre og forsvandt bjæffende i For- 
vejen. Et Øjeblik efter genlød hele Skoven af Hunde- 
glam. 

Renerne sprang i vildere og vildere Fart. Et lille 
Stykke foran os skød en tynd, lyseblaa Røgsøjle i Vej- 
ret; den kom- fra Swonni's Kaate. Han vendte sig om 
imod mig og pegede paa den. Raabende Lapbørn skød 
frem af Sneen og kilede af Sted paa deres Ski for at for- 
tælle Nyheden. 

Ned over en lille Bakke havde vi et saadant Hast- 
værk, at Slæderne trillede om mellem hverandre. Sne- 
en stod i Røg om os. Gennem en Dal drejede vi ind i 
Skovbrynet, og inde mellem de yderste Træer stand- 
sede Raido'en. Vi var ved Teltene. 

Fru Birgit Swonni kom ud af Teltet og gik os smi- 
lende i Møde, stilfærdig og uden unødige Udbrud. 
Swonai gav sig straks til at tumle med Renerne, der 
vilde slide sig løs og fare til Skovs. Han raabte og sprang 
omkring, skændte og kommanderede, men Dyrene kend- 
te ikke til Forstillelse. De var ellevilde, stod paa Bag- 
benene, stangede Pulkene, saa de rullede rundt med 
deres kostbare Indmad, søgte at. sprænge Skaglerne, 
gravede Sneen op, og saa ofte en Køreren slap løs og 
sprang bort, blev Resten endnu mere utaalmodig. 

Da endelig alle Dyr var fraspændt, var Swonni rød 
i Ansigtet af Anstrengelse, og Sveden drev ned over 
hans Pande. Jeg stod ved Siden af og ventede med 
Utaalmodighed paa, at han skulde gaa ind. Men først 
skulde nu Slæderne tømmes, og Indholdet efterses. 

Der var Kaffe i Overflod, Sukker, Mel, Brød, bro- 
gede Tørklæder, finske Tobaksblade og et Par uldne 
Tæpper. Swonni maatte være en velhavende Lap. 

Endelig gav han sig til at slaa Sneen af sig for at gaa 
ind. Teltforhænget blev draget til Side, og vi kravlede 
ind. Birkeris og Renskind var bredt ud om Kaateilden, 
og vi smed os ned og hældte Velkomstkaffen i os. 

Børnene kom løbende en for en og krøb sammen bag 
Moderen. Ogsaa Hundene vilde være med og lagde sig 

ved vore Fødder. Efter den første Kaffeomgang kom 
Renkødet frem, baade friskkogt og vindtørret, og saa 
Kaffen igen. 

I tavst Velvære tændte vi vore Piber og strakte os 
paa Renhuderne. Swonni gav sig til at fortælle om sine 
Oplevelser, men jeg hørte intet af, hvad han sagde. En 
eneste Tanke optog mig : Nu var jeg ved mit Maal ; jeg 
var blandt Lapper .... 

Der var engang en Tid her paa Jorden, da der var 
mindre Visdom og mere Lykke til. Menneskene var 
mere enfoldige og mindre fornuftige end nu, og man 
fortæller, at de levede Livet for Livets egen Skyld. 

Fra de Tider gaar der Sagn om et Ord, der førte 
en besynderlig Trolddom med sig overalt, hvor det lød. 
Det løftede sig som et Livsraab, der skar sig gennem 
Døgnene og bares oppe af de bedste Mænd. Den, som 
raabte det, hørte Sejrsklange om sig og fornam en jub- 
lende Tørst efter Liv. 

Man kaldte Ordet Frihed og sagde, at det var Gu- 
dernes Faddergave til alle dem, der flk Livet .... 

Men der kom andre Tider og andre Men- 
nesker, og disse troede sig klogere end de gamle Gu- 
der. 

Først spottede de dem, og siden kastede de dem i Af- 
grunden. Og saa blev alt anderledes. 

Thi Sagnet fortæller, at Guderne svor Hævn over 
de formastelige. Ingen uden Daarerne skulde herefter 
føle Livets Sorgløshed og Lykke. Aandelig Trældom 
skulde ramme Slægterne, og selv de bedste skulde slaas 
med Blindhed for Livet i Sandhed. 

Hvad de før havde elsket, skulde de nu forbande, og 
hver den, som stræbte efter Frihed, skulde dø. 

Og Gudernes Hævn skete Fyldest : Om nogen tager 
det forunderlige Ord i sin Mund, høres kun et Skrig. 

Men der var nogle faa, som i deres Enfold 

holdt Gudegaven hellig; thi de begreb ikke, at Livet 
kunde leves uden Frihed. 

Og de flygtede bort til Verdens yderste Grænser for 
at dyrke deres Guder i Fred. 

Men naar Menneskene finder dem, kaster de sig rov- 
glubske over dem, som de foragteligt har kaldt vilde 
Naturfolk ... 

Lapperne eller, som de selv kalder sig, Samefolket 
hører til den flnsk-urgriske Stamme af den mongolske 
Folkerace. Selv har de en Tradition om, at de er kommen 
Østen fra, og i Henhold hertil udtaler den svenske Lap- 
forsker V. Dtiben som sin Formodning, „at de skulde 
have tilhørt et større, østligt, længe bestaaende Vælde 
i Akaj-Egnene." 

Lapperne, der som Følge af deres oprindelige No- 
madetilværelse har boet nordligst, er først bleven for- 
trængt; og man kunde da tænke sig, at de er van- 
drede langs Irtisch-Flodens sydlige Arme til Tobolsk, 
eller nordligere mod Ob, siden over Ural gennem de 
her kun r2— 1300 Fod høje Pas til Slettelandene ved 
Petschora og Dvina, hvorefter de har lagt Vejen over 
det nordligere Finland og omsider er naaede frem til 
det nuværende „Lapland" — rimeligvis allerede under 
den yngre nordiske Stenalder (Professor Storm). 

Dette sidste bekræftes af gamle Forfattere, som fra 
de ældste Tider omtaler Lapperne som strejfende om 
i de indre Fjældtragter Nord om Krebsens Vendekreds. 
Forøvrigt ved man intet om dem i den forhistoriske Tid. 

Medens alle andre Folk trængte sig frem, gav deres 

Bidrag til den almene Samfundsudvikling og fordrede 
sig respekterede, drog Lapperne sig længere og læn- 
gere bort fra Menneskene for at leve deres eget stilfær- 
dige Liv paa Jordklodens Periferier. 

Og de stængte sig Verden ude, gav intet, men for- 
langte heller aldrig andet end de Ødemarker, andre ikke 
kunde bebo. Friheden var for dem alt. 

Her levede de, fri for alle de indre Brydninger, der 
betinger Udvikling; og derfor blev de et Folk uden 
Historie i egentlig Forstand. Men de fik som alt leven- 
de deres Skæbne, — og den var dem aldrig blid. 

Åarhundreder igennem kendte man dem kun gen- 
nem løse Beretninger fra Nybyggere, der foragtede dem, 
og Købmænd, der ejede dem som Kreaturer. Ingen for- 
stod dem, ingen brød sig om dem, og man søgte dem 
kun op for at kræve Skatter ellet for at bedrage dem. 

I Tacitus's Annaler træffer vi for første Gang i Hi- 
storien Lapperne som Genstand for Skildring. 

„Der hersker blandt dem," skriver han, „en umaade- 
lig Raahed og en skrækkelig Fattigdom. De have ingen 
Vaaben, ingen Heste, intet Hus og Hjem. De æde Ur- 
ter, klæde sig i Huder og sove paa Marken. De kunne 
kun vente sig noget af deres Pile; Jagt er Levebrødet 
baade for Mændene og Kvinderne, der følge med over- 
alt og dele Fangsten. Børnene have ingen anden Be- 
skyttelse mod Regnen og de vilde Dyr end et Træs 
sammenflettede Grene. Der trække de unge sig tilbage,, 
her er de gamles Tilflugtssted. Dette anse de for en 
lykkeligere Lod end at trælle for Agerbruget." 

Først flere Hundrede Aar senere træffer vi paa en 
anden Beskrivelse, der i Hovedsagen stemmer overens 
med denne. Den skyldes Goten Procopius, der omkring 
Aaret 560 skrev de gotiske Kriges Historie, v. Diiben 
citerer heraf blandt andet følgende i sin Bog : 

„Blandt de Barbarer, som bebo Thule, fører kun 
et Folk, Skridfinner kalder man dem, et vildt Liv ; thi 
de have ikke Klæder, bruge ikke Sko, drikke ikke Vin 
og tage ingen Afgrøde af Jorden ; hverken besvære de 
sig selv, ej heller besvære Kvinderne sig med noget 
Slags Arbejde hjemme; men baade Mænd og Kvinder 
give sig udelukkende af med Jagt. De umaadelige Bjerg- 
og Skovstrækninger i deres Land skænke dem Vildt i 
Overflod. Og de spise de fangede Dyrs Kød og klæde 
sig i deres Huder. Deres spæde Børn opføde de ikke 
som andre Folk, thi Skridflnnernes Børn opammes ikke 
ved Moderbrystet, men næres udelukkende ved de fan- 
gede Dyrs Marv. Saasnart derfor en Kvinde har født 
et Barn, svøber hun det ind i Skind, hænger det ved 
en Stump Reb op i et Træ, stikker det et Stump Marv 
i Munden og gaar saa straks ud for at jage. Thi Kvin- 
derne saavel som Mændene drive Jagten deroppe." 

Af gammel Literatur faar dog Ottar's Rejseberetnin- 
ger ganske særlig Interesse som de eneste, der ér 
grundede paa Selvsyn. Ottar var „en Mand, der boede 
nordligst af alle Nordmænd", og som omkring 893 
rejste til England for at tilbyde Kong Alfred sin Tjeneste. 

Gennem disse Rejseberetninger faar vi nemlig Op- 
lysning om, at Lapperne allerede paa et saa tidligt Tids- 

punkt stod i en meget høj Skat. Thi Ottar's „største Her- 
lighed bestod i den Skat, som Lapperne betale dem; 
og enhver Lap betaler efter Evne. Den fornemste maa 
betale 15 Maarskind, et Bjørneskind, to Poser Fjer, en 
Bjørneskinds- eller Odderskindskjole og to Skibstouge, 
hver paa 60 Ålen, det ene forarbejdet af Hvalflskehud, 
det andet af Sælskind.*' 

Ålfe de øvrige Beretninger er løse Sagn. 

Mester Adam af Bremen skriver saaledes, at Svend 
Ulfsøn af Danmark har fortalt ham, „at et Slags Folk 
plejer at stige ned fra Højbjerge til Slettelande, og at 
det var ganske uvist, hvorfra det kom". 

Ogsaa Sakso omtaler dem; han skildrer dem som 
Nordens yderste Folk, der bebor et næppe beboeligt Land. 
De ere behændigere Spydkastere end andre Folk, skyde 
med store, brede Pile, lægge sig med Flid efter Trold- 
sange, ere udmærkede Jægere og løbe paa store Stokke 
(Ski) hen over de snedækte Bjerge. 

Man kan imidlertid ikke undre sig over, at de gamle, 
klassiske Forfatteres Skildringer af Lapperne kan være 
noget fantastiske. Alt var det jo Andenhaandsviden, og 
sære var de Rygter, som naaede ned til dem. 

Men man skulde tro, at man i Tiderne maatte rykke 
nærmere frem mod Sandheden i Kendskabet til dem. 
Dette har langtfra været Tilfældet. Tvertimodl Løgn- 
agtige Fordomme har bidt sig fast i Folkebevidstheden, 
og det ene Aarhundrede har trofast hældt sine Vræng- 
billeder af et Folk, der skulde brændemærkes som Kel- 
tringer, over paa det følgende. 

Gaar vi blot tilbage til det attende Aarhundrede, ser 
vi i et offentligt Dokument Lapperne sidestillede med 
„Landstrygere, Gøglere, Hedninger, Morianer og Løs- 
gængere", Rakkere, som Godtfolk varedes imod. Og 
vi behøver endda ikke at gaa saa langt tilbage. 

Da den berømte svenske Forsker, Sven Nilssen, for 
et halvhundrede Aar siden vilde bevise, at Folkeover- 
troens Trolde og Dværge var virkelige Mennesker, der 
hørte til samme Stamme som Lapperne, grundede han 
sine Beviser paa den Folkeopfattelse, der stemplede 
disse sidste som et hæsligt, bedragerisk, fejgt, tyvagtigt 
og foragteligt Troldfolk. 

Og en norsk Forfatter, Hagemann, skriver for en 
halv Snes Aar siden, at Lapperne af de omboende skil- 
dres som „falske, upaalidelige, drikfældige og ondskabs- 
fulde, til alskens Heksekunster og Djævelskab hengivne 
Folk". 

Det er et Net af indsnørede Fordomme, der er be- 
tegnende for det civiliserede og vedtægtsbundne Sam- 
funds Syn paa alle frie Naturfolk. Man søger aldrig For- 
staaelse, hører løst og fast om Vildskab og Raahed og 
fælder pjattede Bedsteborgerdomme uden Spor af For- 
udsætninger ; man kan kun anerkende een Form for 
menneskelig Tilværelse, og det er den lovhjemlede, der 
er ens egen. At der ogsaa uden for denne kan avles og 
udvikles Personligheder, som kan have langt større 
Menneskeværdi end de ordinære Plejebørn, der er ind- 
registrerede Statsborgere, — har man aldrig kunnet be- 
gribe. 

Lapperne forargede, fordi de strejfede om i deres 
Vildmarker uden at gøre den mindste Smule Samfunds- 
gavn. Og de var forargelige, fordi de ikke nærede rin- 
geste Samfølelse over for Mennesker, der vilde blive 
deres fribaarne Livs Knægtere. Man tilbød dem en 
Indlemmelse, de vilde ikke. Saa slap man Civilisatio- 
nens Lejesvende løs paa dem og føjede en „Sejr" til de 
mange. 



Der fortælles, at Lapperne endnu under Magnus La- 
delaas var et eget, uafhængigt Folk. Kongen vilde tvinge 
dem ind under Kronen, men magtede det ikke. Saa ud- 
sendte han Opraab til Nordlandsbønderne om Hjælp; 
og hver den, som vilde række Haand til Underkuelsen, 
gav han Ejendomsret over de krigstagne. 

Og en grusom Krig brød ud over Lapmarkerne, thi 
der var mange, som attraaede Rigdom og Kongegunst. 
Voldeligt nødte man Lapperne til at underskrive ublu 
Handelskontrakter, overraskede dem i deres Teltlejre 
og slog mange ihjel. Og saaledes knægtede man dem til 
Afhængighed med Ild og Blod. 

Voldsmændene, som fik de store Handelsprivilegier, 
kaldte man Biskarle. Hvor vidt deres Magt strakte sig, 
kan ikke med Bestemthed siges, de kongelige Breve gi- 
ver derom meget fattige Oplysninger. Men at Lapperne 
behandledes som Kreaturer, der solgtes og skiftedes, er 
uden for al Tvivl. 

I gamle Papirer finder man ofte Udtryk som „lap- 

ejende Biskarle" eller „Biskarlenes Lapper". Og selv om 
Kilderne er ufuldstændige, faar man dog et ret fyldigt 
Indtryk af det Tyranni, der har været et saa omfattende 
Privilegiums Følger. Og man vil kunne forstaa, hvilke 
Forestillinger Lapperne maatte danne sig om de indvæl- 
tende Mennesker, der kaldte sig for civiliserede. 

Hertil kom saa desuden, at Biskarlenes indbringende 
„Handel" rygtedes Syd over ; „losmån" strømmede til og 
øgede Lapfjendernes Tal. Og Nomadefolket stod der, 
ude af Stand til at kunne rejse sig mod det kongelige, 
priviligerede Røveri. Voldsomme Sammenstød har dog 
fundet Sted, som oftest med Undergang for dem, der 
forsvarede deres Ret. 

Sagnene ved adskilligt herom at fortælle. 

Berømt er det store Blodbad ved Rikkere-Gaise. Bis- 
karlene havde antændt en Kirke, som var fyldt med 
Lapper, der var samlede til et stort Marked; og i An- 
ledning heraf udbrød aaben Krig. Lapperne havde for- 
skanset sig paa Toppen af Fjældet Rikkere-Gaise ; man 
havde slæbt store Bjælker derop, trampet Sneen og 
hældt Vand derover, saa alle Bratninger stod som fros- 
ne Fosse. Men for dog at give Fjenden Lejlighed til at 
komme inden for Rækkevidde, havde man hugget Trin 
i Isen fra Fod til Top. 

Og Biskarlene gik i Fælden ; thi da de opdagede For- 
skansningen og saa de indhuggede Spor, gav de sig 
straks paa Vej opad. Saasnart de imidlertid befandt sig 
paa Fjældskraaningen i en lang Linie, en for en, sprang 
Lapperne frem og væltede under ekkorystende Larm 

Bjælkerne ned over dem. Saaledes dræbte man alle 
Biskarlene, paa to nær, der skulde bringe Bud om Ne- 
derlaget. 

Men denne Kamp har sikkert været den eneste, der 
gav Lapperne en saa afgjort Sejr. Biskarlene var altid 
større, stærkere og bedre bevæbnede, og de smaa Fjæld- 
folk maatte taale alle de Ydmygelser, Voldsmænd gider 
bringe over sværdtagne Folk. 

Værst stillede var Kvinderne, der skændedes og yd- 
mygedes, ganske efter Mænds Lune. Og betegnende er 
det, at Karl 9. forbyder al Handel om Natten; ingen 
ugift Biskarl maatte rejse om i Lapmarkerne, og der 
sattes Dødsstraf for Voldtægt. 

Men i disse Ødemarker, hvor Rettens Haandhævere 
enten selv bedrog eller ogsaa stod i Afhængighedsfor- 
hold til de mægtige, blev slige Forbud selvfølgelig gan- 
ske virkningsløse. Først da samme Konge indskræn- 
kede Biskarlenes Handelsret til korte Markeder — med 
Dødsstraf for Overtrædelse ! — og ophævede deres Pri- 
vilegier, kunde de værste Plagerier siges at være hin- 
drede. Men da havde Biskarlene ogsaa drevet uind- 
skrænkede Røverier i henved 400 Aar ! 

Ogsaa fra anden Kant skulde Lapperne faa et Ind- 
tryk af „anderledes levendes" Humanisme; thi de før- 
ste Mennesker, der „forfulgte" dem med et Kærlighe- 
dens Evangelium, benyttede ikke altid Midler, der stod 
i Overensstemmelse med deres smukke Lære. 

Den norske Professor Friis skriver herom i sin lap- 
piske Mytologi : 

„De kristne Missionærer ansaa sig i Begyndeken for 
forpligtede til at forfølge de lappiske Præster eller netop 
de Individer, som var særligt inde i den gamle Gude- 
lære. Ligesom man i Almindelighed paa hin Tid gik ud 
fra den Forudsætning, at alt Hedenskab fra først til 
sidst var Djævelens Værk, saaledes var ogsaa de lap- 
piske Præster i Missionærernes Øjne den skinbarlijge 
Djævels udvalgte Redskaber. Med Magt eller med List 
søgte man at berøve dem deres største Helligdom : Rune- 
bommen eller Spaatrommen ; og hvor man kunde kom- 
me til, afbrændte man deres gamle Gudebilleder." 

. Ved nærmere Kendskab til de rette Forhold ser man 
saaledes, hvor latterligt det falder, naar Folkeopfattel- 
sen har villet stemple Lapperne som et i Bunden falsk, 
fejgt, ondskabsfuldt og til „alskens Djævelskab" hengi- 
vent Folk. Sandheden ser anderledes ud: Først kaster 
man sig over et stilfærdigt og fredsommeligt Folk, ud- 
suger og mishandler det, dræber deres Mænd og skæn- 
der deres Kvinder ; og siden bebrejder man dem Mangel 
paa Tillid og Kærlighed! 

Overalt hvor Lappen kom frem, havde han truffet 
Fjender, der var stærkere end han selv ; og alt levende, 
der bar Menneskeskikkelse, havde truet ham med Un- 
dergang, ham, der elskede Freden som sit frie Van- 
dreliv. 

En af de største Lapforskere, Finnen Castren, har 
skrevet følgende : 

„Lappens Sind er at ligne ved en Bæk, hvis Bølger 
flyder saa sagte, at man knap mærker, at de rører sig. 

Kommer en større Forhindring i Bækkens Løb, bøjer 
den sig smukt til Side, men naar dog alligevel engang 
frem til sit Maal. Saaledes er ogsaa Lappen : Stille, fre- 
delig, eftergivende. Fred er hans Valgsprog, Fred gæl- 
der hans første Spørgsmaal, Fred er hans Afskedshil- 
sen, Fred hans alt. Han elsker Freden, som Moderen 
det Barn, hun har opfødt ved sin egen Barm." 

Lappens Skæbne gennem Tiderne har saaledes væ- 
ret uendelig tragisk. Hans Liv blev som en stakaandet 
Jagen fra Centralasiens Højfjælde lige op til Nordens 
Ødemarker, forfulgt og foragtet, drevet gennem en hel 
Verdensdel af en Fredlængsel, der aldrig blev stillet. 
Nye Lande bragte ham nye Fjender, og da omsider et 
Verdenshav tvang ham til at standse, faldt Biskarlene 
over ham og røvede hans Frihed. Tilbage havde han 
kun sine Guder. Og dem tog Missionærerne. 

Man plejer i svensk Lapmarken at skelne mellem 
Fjældlapper og Skovlapper; af disse er Fjældlapperne 
langt de interessanteste og oprindeligste Levninger af det 
gamle Nomadefolk. 

De falder aldrig til Ro og driver om i deres store 
Land med de skiftende Aarstider. Og alt, hvad de ejer 
af Jordegods, bærer samme flygtige Præg som deres 
Liv: Det er beregnet paa Opbrud. 

Intet binder dem til bestemte Steder, og Renerne 
springer med, hvor det saa bærer hen. Det er lune- 
fyldte Mennesker, som ser Lykken i at følge en Stem- 
ning. 

Deres Tilværelse begynder og slutter paa Farten, og 
den Tumleplads, som giver dem Æventyret, er Hun- 
dreder af Mile lang og Hundreder af Mile vid, rummer 
Skove uden Ende og Fjælde uden Tal; og kun her fin- 
des der Rum til at leve og dø. 

Vinteren tilbringes i Teltlejre paa tre-fire Familier, 
dybt inde i Skovene; og det er en Hitid, som ofte kan 
falde dem lang. Markedsrejser og Kirkefester i Nybyg- 
gerstederne er det eneste, som bringer Afveksling. 

Purres der op i Kaatelaget, er det sjældent for noget 
godt; det er som oftest Snestorme eller Ulveoverfald 
paa Renerne, som giver Anledningen. 

Og jo længere det lider hen paa Vinteren, jo sløjere 
bliver ogsaa Kosten ; man ømmer sig ved at slagte før 
Kælvetiden. Dagene længes vel, men Tiden vil ikke rig- 
tig gaa. 

Men en Dag mod Tøbrudstide i April kommer der 
Røre i Renflokkene ; de vil ikke længer bede, de bliver 
springske og begynder at vejre i Retning af Fjældene og 
Havet : Og saa er Lappens Foraar inde ! 

Et Jubelraab melder til Opbrud, og de er paa Vej i 
samme Øjeblik. Vinterladheden er rystet af Kroppen, 
naar Teltene kastes over Ende; Pulke og Kerres fyl- 
des med Flyttegods, og under Bagagerasien og Hunde- 
glam, Skælden og Leen løber de Foraaret i Møde. 

Man under sig ikke engang Tid til at hvile ; Nat og 
Dag gaar ud i eet, og man tager sig kun de nødvendig- 
ste Pust, mens Renerne beder. 

De maa ud af Skovene i en Fart, før Sneen løses, og 
Føret bliver ufremkommeligt. Søer og Elve bliver usik- 
re, og den tøende Is aabner sig mangen Gang til en 
Dukkert; men man ryster blot Koften, som Hunden 
sin Pels, ruller sig lidt om i Sneen og løber videre efter 
Dyrene, som ikke er til Sinds at lade sig opholde. 

Paa Grænsen mellem Fjæld og Skove slaar man Lejr 
for en længere Tid, indtil Sneen er borte og Fjæld- 
vejene farbare til den norske Kyst. Ved Lejrpladsen har 
man det foregaaende Ef teraar nedlagt et Forraad af tør- 

rede Madvarer, der nu kommer som et velkomment Til- 
skud til Husholdningen. Foraaret er nemlig en vanske- 
lig Madtid, da Renerne er for magre til Slagtning ; des- 
uden er Skindene ogsaa uduelige, gennemgnavede af 
den lille Renbremselarve, der udklækkes ved Vintertid 
og bryder gennem Huden om Vaaren. Skindet kan være 
gennemhullet som et Sold. 

Efter Kælvetiden gaar Vejen videre til Kysten. Torne- 
lapperne opholder sig fem Maaneder paa norsk Grund, 
og i den Tid leves der højt. Renerne giver rigeligt med 
Mælk, og der laves Ost i Mængde. Denne Renost er 
bekendt for sin Fedme og Velsmag. Det største For- 
raad føres vel med tilbage, men en stor Del tuskes og- 
saa bort mod Tæpper, Vadmel og Faareskind. 

Kaaterne opslaas i Fjældet et Stykke fra Byerne; 
dog ikke gerne længere borte, end at de daglig kan af- 
lægge et Besøg hos Kystboerne. 

Lapperne gør den pudsigste Figur mellem Bymenne- 
sker paa en Gade ; de passer saa lidt ind i Livet der, 
at de virker komisk ; selv paa den jævneste Gade skrid- 
ter de af, som om de gik i dyb Sne. Nej, de skal ses 
til Fjælds paa et Par Ski, for at der kan falde Harmoni 
over deres Bevægelser og det knæbøjede Fodskifte. 

Hvor de kommer, samler de Liv om sig; men de 
synes ikke at føle sig generede af den Opmærksomhed, 
de vækker. Der er noget zigeunerstolt over deres Lige- 
gyldighed mod Byfolkets nærgaaende Glaneri. 

Butikkerne er deres Yndlingssted, her skal de ind, 
enten de har Ærinde eller ikke; men da de ofte, naar 

Knud Rasmussen: Lapland 5 

Lunet falder over dem, gør dygtigt med Indkøb, ser 
man dem gerne i Forretningerne. Man ved blot paa 
Forhaand, at Lapperne skal have Betænkningstid. Der 
kan gaa Dage hen, før de kan bestemme sig til noget 
endeligt Valg. Først vil de have Spændingsny delsen 
•og Fornøjelsen af at prutte. Lige saa snart en Handel 
er afsluttet, er den pirrende Uvished, som optager dem, 
jo ogsaa forbi. Og Lapperne forstaar netop at nyde alt, 
Jivad der optager dem i Langdrag. 

De kommer stilfærdigt ind i Butiken og slænger sig 
ligegyldigt hen over Disken ; kommer Købmanden hen 
imod dem, ryster de blot en Smule genert paa Hovedet 
og ler. Henne fra deres Krog gør de deres Iagttagelser 
og Overslag ; deres Øjne løber fra Vare til Vare, alle bro- 
gede Sager først og fremmest. Spørger man dem om, 
hvad de vil have, ryster de blot paa Hovedet med en 
Mine, som vedkom intet af det hele dem det aller- 
mindste. 

I gamle Dage forstod man anderledes at faa en Han- 
del paa Gled. Man hældte Brændevin i dem. Ofte kunde 
man paa Købmandens Loft finde hele Skarer af Kun- 
der, der sov Rusen ud. Det hændte ogsaa undertiden, 
at de maatte lade sig nøje med en Snedrive. Og det var 
forbavsende, hvad de kunde taale i Fuldskab. 

En Morgen fandt man saaledes en Lapkvinde med sit 
14 Dage gamle Barn i en Vejgrøft, begravede i Sne ; de 
havde ligget der hele Natten. Moderen var trimlet der- 
ned i en Rus. Men hverken Kone eller Barn fejlede det 
allermindste, da man fandt dem. 

Og saa snød man naturligvis Lapperne, naar man 
først havde drukket dem paa Pelsen. Forholdet mellem 
Lapperne og Kystboerne var derfor yderst fjendtligt i 
gamle Dage. Og Lapperne, som i Kræfter altid var de 
svageste, tog deres Tilflugt til de Trolddomskunster, 
som de vidste aldrig forfejlede deres Virkning paa den 
overtroiske Befolkning. De „slog Folk og Fæ med Syg- 
dom og Sot" og rejste Storme og Uvejr, eller „skabte 
sig i Bjørns Skikkelse" og hærgede Bygderne igennem. 

I vore Dage har Kystbesøgene en ganske anden fre- 
delig Karakter, naar da ikke Renerne forulemper Bøn- 
dernes Jorder. Man synes at have glemt det gamle Nag. 
Mændene er dog i Reglen mindre indladende. Kvinder- 
ne derimod fører et livligt Gæsteri. Ind ad Bagdøre 
dumper de ind i et Køkken, faar deres Kaffe og deres 
Sludder og gaar glade bort med Hovedet fuldt af sære 
Indtryk. De er søde og gratiøse, disse smaa Lapkvinder, 
altid smilende og glade og saa taknemlige for den 
mindste Venlighed, man viser dem. 

Paa en af Lofotøeme traf jeg engang en Lapkone, 
Gunhild, der med Dampbaaden var rejst ud „bare for 
at opleve noget". Hun var ganske alene og fordrev Ti- 
den med at gaa fra Hus til Hus. Hendes Ansigt straa- 
lede af Æventyret. Vi kom i Snak sammen, og jeg gav 
hende nogle Smaating til hendes Børn. Hun lo højt af 
Glæde og gav mig en Omfavnelse af Taknemmelighed. 
Omfavnelse er Lappernes Udtryk for Hilsen pg Tak. 

„Du maa komme og besøge os," sagde hun, „og før 
du kommer, skal jeg nok fortælle mine Børn, hvordan 

du ser ud ; saa vil de kende dig, naar du kommer, og 
løbe dig i Møde. Og min ældste Datter, kan du tro, vil 
du nok kendes ved!" Og saa slog hun Hænderne sam- 
men og nikkede moderstolt til mig. 

Jeg følte den fattiges Misundelse over for denne 
Kvinde, der tog saa leende let paa Livet og dets Til- 
fældigheder. 

Efteraaret tilbringes paa samme Sted som Foraaret. 
Hvis Ulven holder sig borte, faar Renerne i denne Tid 
frit Lov til at tumle sig omkring uden videre Tilsyn; 
først naar Parringstiden falder ind, søger man atter at 
faa Samling paa dem. 

I Begyndelsen af November bryder man op for at 
tage den sidste Vandring, inden Vinteren bliver for 
haard. Sneen ligger saa blød og let over Markerne, og 
Søernes Nyis kan staa utildækket blank. Og hvorledes 
et Karavanetog kan tage sig ud paa denne Aarstid, har 
den gamle Lappræst Læstadius givet os et Indtryk af i 
følgende Skildring: 

„Det er herligt at se en stor Renhjord skride frem 
over Slette eller Is. Forrest gaar et Menneske og leder 
en Ren, lokkende og kaldende paa Hjorden, som tro- 
ligt følger efter. I de forreste Rækker ses i Reglen en 
Mængde Renokser, der stolt knejsende med deres man- 
getakkede Horn føre an. Efter dem komme de øv- 
rige mellem hverandre. Det hele ligner en vidunderlig, 
fremskridende Lund, hvis mangefold grenede Kroner 
med sine livlige, stadig skiftende Bevægelser tage sig 
pragtfuldt ud. 

Lapperne selv udtrykke dette billedligt gennem en 
særlig Betegnelse for en stor Hjord ; de kalde den sava 
eller Hav. 

Den Hjord, vi denne Aften saa gaa over Kakee, talte 
omkring 1000 Rener. Den tynde Is knagede under dem. 
Klovenes Stampen paa Isen og den Knirken i Benled- 
dene, som altid hcwes under Renernes Gang, gav et 
saadant Gny fra sig, at det kunde høres paa lang Af- 
stand. 

Efter Hjorden følger en eller flere Personer og nogle 
Hunde. Søger en Ren at løbe ud fra Flokken, iler Hun- 
dene straks paa given Ordre efter Desertøren og under 
den ikke Fred, før den atter er bragt tilbage til Armeen. 
Ogsaa af sig selv, uden Herrers Tilsyn, gøre gode Hunde 
dieres Tjeneste. De forfølge under største Forbitrelse 
den Ren, der skiller sig ud fra Hjorden ; men saa saare 
Renen er paa Plads igen, løbe de atter fredeligt ved 
Siden. Uden en saadan Adjutant skulde Lappen ikke 
kunne tøjle sine Tropper. 

Efter hele Karavanen følger i nogen Afstand „Raijan", 
det vil her omtrent sige det samme som Trosset. Telt, 
Gryder, Kedler, Sengklæder, Husgeraadssager, kort 
sagt : Hele Lappens Løsørebo, indpakket i Akjor (smaa 
baadformede Slæder, og draget af Rener, som gaa hver 
med sit Læs i en Rad efter hverandre." 

Dette er i korte Træk Fjældlappens Liv Aaret rundt, 
saaledes som det leves den Dag i Dag ; og i denne Til- 
værelse føler han sig lykkelig som den fuldblods No- 
made, der i Aarhundreder er løbet uden om Civilisa- 

tionen. Skovlapperne derimod kan næppe længer kal- 
des Nomader i oprindelig Forstand ; thi de sluges af det 
Nybyggerliv, der blomstrer op rundt omkring dem. 
Denne „Bondeflcering" er foregaaet temmelig hurtigt. 
De Skildringer af deres Liv, vi finder for godt og vel 
et halvhundrede Aar tilbage — hos Læstadius f. Eks. 
— passer desværre ikke paa Nutiden. 

Hver Familie havde dengang mange Kaater, stærkt- 
byggede af Træ, inden for deres lovbestemte Skatte- 
land, ofte i Nærheden af fiskerige Søer. Det vrimlede 
med Fuglevildt i Skovene, og naar Renerne ved For- 
aarstid var slupne løs og overladt ganske til sig selv, 
tilbragte man et livligt Ferieliv med Jagt og Fiskeri. 
Ved Midsommer samledes Renerne igen og førtes om 
mellem Teltene, der rejstes ved de forskellige Bede- 
steder. Sommeren igennem gav Malkningen af de mange 
Dyr nok at gøre. 

Efteraaret var Slagtetid. Skovrenerne, der ikke skulde 
flakke saa meget om som Fjældlappernes, blev baade 
større og mere mælkerige. 

Hele Vinteren tilbragtes i Skovene, og i denne Tid 
faldt deres Liv og Vaner ganske sammen med Fjæld- 
lappernes. 

Læstadius, der særlig har opholdt sig mellem Skov- 
lapper, er fuld af Begejstring og Beundring for deres 
Liv, som han hæver til Skyerne paa alle andre Lappers 
Bekostning. 

„De bør blandt alle ubestrideligt anses for de bedste,**" 
skriver han ; „og saa synes mig deres Liv saa lykkeligt,. 

at jeg ikke kender nogen anden Levemaade, som burde 
foretrækkes, naar man betragter dem, som skulle æde 
deres Brød i deres Ansigts Sved og med Bekymring 
nære sig paa Jorden, saaledes som skrevet staar. Thi 
de, som udelukkende leve paa andres Bekostning uden 
noget Besvær for det daglige Brød, høre ikke hid. Og 
det kan saamænd være meget tvivlsomt, om deres Liv 
er lykkeligt. 

Digterne prise Hyrdelivet, Jagten er en Adspredelse 
tilmed for Konger, og mange kende sikkert ikke noget 
fornøjeligere end at fiske. Alle disse tre Beskæftigel- 
ser i Forening udgøre Lappernes Liv." 

Denne Guldaldertid hører nu kun Histonen til. Alt 
har forandret sig. En yngre svensk Videnskabsmand, 
Professor i Finsk og Lappisk ved Universitetet i Up- 
sala, K. B. Wiklund, har gjort indgaaende og meget 
interessante Studier over Skovlappernes Liv i vore Da- 
ge. Han har rejst iblandt dem, boet hos dem lange Ti- 
der ad Gangen og paa Grundlag heraf beriget Litera- 
turen om Lapperne med nogle Afhandlinger, der røber 
den største Sagkundskab. Det er væsentligst over disse, 
følgende Skildring af Skovlapperne, som jeg ikke selv 
har besøgt, er bygget. 

Professor Wiklund mener, at meget tyder paa, at 
Skovlapperne oprindelig har været Fiskere og Jægere. 
Gamle Fogedregnskaber fra det sekstende Aarhundrede 
viser saaledes, at de betalte deres Skat i Form af Fisk 
eller Pelsværk og ikke i Renskind, saaledes som Fjæld- 
lapperne. Først senere synes de at have lagt sig efter 

Renhold. Denne Omstændighed kunde have sin Del i, 
at de aldrig har følt saa udprægede Nomadetilbøjelighe- 
der som Fjældlapperne, og staar nøje i Forbindelse med 
den Retning, de nu mere og mere slaar ind paa i deres 
Levemaade. De bliver Nybyggere og mister ganske In- 
teressen for deres Rener. De mange Telte, de tidligere 
havde rundt omkring paa de forskellige Bedesteder, er 
nu gaaede af Brug; man har sjælden mere end et en- 
kelt, og selv dette bruges kun om Sommeren ; man har 
faaet rigtige Bjælkehuse. Renpasningen indskrænker 
sig til nogle afmægtige Forsøg paa at samle Hjorden om 
Sommeren under den værste Myggetid for at skille Re- 
nerne efter de forskellige Ejere og mærke de nyfødte 
Kalve. Naar de saa siden endnu en Gang har samlet 
Flokken mod Høst i Slagtetiden, lader de dem forøvrigt 
passe sig selv hele Resten af Aaret. 

Mod Vinteren søger Renerne ned mod Kystlandet, og 
det hænder da, at Lapperne følger dem med Hest og 
Vogn ! At køre Rener til giver man sig ikke mere af med. 
Ofte bliver Ejerne endda ganske roligt siddende hjem- 
me i deres Hytter uden at bryde sig om, hvor Dyrene 
løber hen. Om Foraaret driver Instinktet dem atter mod 
Lapmarkerne. 

At disse halvvilde Renhjorder kan gøre overordentlig 
Skade paa Bøndernes Marker, overalt hvor de falder 
ind, er indlysende. Naar de saaledes har været ganske 
overladt til sig selv i længere Tid, lader de sig heller 
ikke let indfange. Og Lappen tager da resolut sin Til- 
flugt til Geværet I 

En Lapfoged i Vesterbotten kunde saaledes uden 
Overdrivelse karakterisere Skovlappemes Renpasning 
som en for dem „priviligeret Jagt". 

Dette er Nomadefolket i Karikatur ; og længe vil det 
ikke blive taalt af de omboende, der faar deres dyrkede 
Marker ødelagt. Mange af Renerne tilhører desuden 
bofaste Folk, som mod Betaling overgiver dem til Lap- 
pernes Røgt. Myndighederne griber Gang paa Gang ind, 
og det er muligt, at man ved Lov vil forbyde Skovlap- 
perne at have større Renhold, end de kan overkomme 
at passe, naar de tillige vil drive Jordbrug ; eller ogsaa 
vil man forpligte dem til at holde deres Rener hos Fjæld- 
lapperne under disses Kontrol. 

Grunden til denne Demoralisation, siger Wiklund, 
er den, at Skovlappernes Land har været alt for godt 
for Nomadeliv med Rener: Man kan ikke paa samme 
Gang dyrke Jord, drive Kvægavl og strejfe om i Skove- 
ne med Rener. 

Alle Skovlapper Syd om Pite-Elven er nu Bønder, 
gaar svensk klædt, faar svensk Skoleundervisning og 
har tildels tilegnet sig svensk Levemaade. Giftermaal 
med svenske Familier er almindelige. Husenes Bygning 
og hele Indretning er ganske paa Nybyggervis. 

Skovlapperne har opgivet deres Nationalitet, og det 
er kun et Tidsspørgsmaal, naar de fuldstændigt vil være 
gaaede op i den svenske Nation. 

Foruden de her omtalte findes endnu en talrig og bro- 
get Flok, der ikke kan føres ind under nogen bestemt 

Klasse ; det er Lapfolkets Proletarer, som i vore Dage 
anslaas til ca. 2000 Individer, eller omtrent en Tredje- 
del af de svenske Lappers samlede Tal. De flakker om 
i hele det nordlige Sverige, ofte jagede fra Sogn til 
Sogn af velvillige Fattigforstandere. Til disse regner 
man de saakaldte „Sognlapper'', der væsentligst slaar sig 
igennem ved Tiggeri. 

For at undgaa at blive udjagede for Løsgængeri tager 
de ofte Arbejde som Haandlangere eller Røgtere, og 
Læstadius skildrer dem som „en hel lille Haandlanger- 
nation, der turde blive lige saa evig som Jøder og Zi- 
geunere, og som sikkert vil staa som en Rest af de 
gamle Lapper siden, naar disse forlængst ere for- 
svundne." 

De faar næppe Lejlighed til at blande sig ind i sven- 
ske Familier, thi ingen udefra gifter sig ind i Sognlaps- 
slægten. 

Selvfølgelig findes der blandt disse, der vokser op un- 
der Menneskers Spark, en Del, hvis selvskrevne Moral 
ofte kommer de skikkelige Bønder noget paa tværs; 
men, som Læstadius siger: „Den, som er eksponeret 
for Verdens Foragt, fatter paa sin Side en vis Misan- 
tropi og Mistro til Verden og sætter sig derved ganske 
ud over alle Hensyn til den, - - og deraf følger sjælden 
noget godt." 

Foruden de fødte Fattiglapper findes der ogsaa man- 
ge, som tidligere kendte bedre Dage, men som gennem 
„uforskyldte Ulykker eller egen Sløsagtighed — og 



VORE DAGES L>PPER 67 

Brændevin og Fylderi" mistede alt, hvad de ejede. Disse 
undser sig ofte for Tiggeriets Ydmygelse og trækker sig, 
i Modsætning til de forrige, bort fra Mennesker. Nybyg- 
gere har de ikke Kræfter og Midler til at blive, og saa 
tager de deres Tilflugt til Fiskeriet. Man kalder dem Fi- 
skelapper, og deres Liv er ikke misundelsesværdigt. De 
by^er faste Tilhold og forfølger Fiskene fra Sø til Sø. 
De ejer sjælden mere end Kaaten, der er opført af 
Birkegrene, tækket med Tørv og Bark, og saa den 
skrøbelige, selvgjorte Baad. Jagten kan de ikke gøre no- 
get ved, da de i Regelen har meget mangelfulde Vaaben. 

Naar det træffer ind med heldigt Fiskeri, kan de dog 
ogsaa paa deres Vis leve højt. De fylder sig med Fisk 
og drikker dertil den skarpe Suppe, der hensætter dem 
i en Art sløvt Velvære ; og i denne Tilstand kan de sove 
Dag og Nat i Træk. Men de kan ogsaa nok trænge tit 
at trække sig lidt ud af deres elendige Liv gennem en 
saadan Søvnrus. 

Fiskelappen er de store Vildmarkers Eneboer. Kun 
et Par Gange om Aaret lister han sig ned til Mennesker. 
Det er Længselen efter andre, der lokker ham ud. Kan 
han saa oven i Købet skaffe sig noget Brændevin, søger 
han Glemsel for Sult og Mishandling. 

I Nordlandsbyerne ser man somme Tider gamle, sva- 
ge Mænd slæbe sig fra Hus til Hus ; de er usselt klædt, 
halvblinde, gigtplagede og tungthostende, men altid 
smiler de, naar man søger at gøre sig forstaaelig. De 
taler et Sprog, som man ikke forstaar; men paa deres 

Bryst har de fasthæftet en smudsig Tiggerlap, som en 
medfølende har udfyldt med en Opfordring til at hjælpe, 
eller det traditionelle: „Gud elsker en glad Giver". Det 
er udlevede Fattiglapper, som ikke kan faa Bugt med 
deres Liv. 

Gamle Guder. 

Den, som i vore Dage rejser blandt Lapper, vil for- 
gæves søge Oplysning om deres gamle Religion. De 
fleste aner intet om Fædrenes Guder, og de gamle, der 
sikkert ofte sidder inde med Generationens interessante 
Overleveringer, tør ikke komme frem med deres Viden 
af Frygt for at blive mistænkt for Afguderi. Man er 
tvungen til at søge til gamle Kildeskrifter eller moderne 
Forskere, der har samlet og kritisk bearbejdet disse. 
Men selv disse Kilder er yderst fattige at øse af ; thi paa 
et saa sent Tidspunkt begyndte man at interessere sig 
for Nomadefolkets Gudelære, at den allerede da var 
stærkt opblandet dels med Finnernes Mythologi, dels 
med den nordiske Asalære og siden med Kristendom- 
men, saa at det ofte blev svært at skelne det oprindelig 
lappiske fra det senere tilegnede. 

Der har været Tider i Lapland, hvor Religionen ud- 
artede til. et saadant Sammensurium, at den kristne 
Gud, Radien, den finske Ibmel og den nordiske Thor 
har været dyrkede i Flæng med lappiske Afguder. 

En Omstændighed, der yderligere har bidraget til at 
fremkalde Begrebsforvirringen, er den, at Lapperne 

ligesom andre Naturfolk ikke har haft deres Livsan- 
skuelser færdigt definerede og ikke heller har forsøgt 
at fæstne deres religiøse Forestillinger i noget System. 
Deres Tro har ikke altid været overensstemmende i alle 
Egne, ja ikke engang hos alle Individer i de samme 
Egne, saaledes som Professor Wiklund har paavist. 

I en Afhandling fra 1848 lægger en Upsala-Magister, 
Jonas Ulrik Gronlund, følgende til Grund for deres 
Mytologi : 

To Principper, det gode og det onde, begge lige evige, 
synes at have samvirket ved Menneskets, Gudernes og 
Verdens Skabelse i Lappernes oprindelige Religion. 
Derfor er Menneskeskæbnen underkastet en stadig 
Vekselvirkning mellem ondt og godt, det, som i egent- 
lig Forstand skaber Liv. Og Tilværelsen blev saaledes 
ikke saa haard, som den onde Aand helst vilde have 
haft den ; men heller ikke saa lykkelig, som den gode 
Aand tilstræbte. 

Der fortælles om, hvorledes disse Aander har kæm- 
pet med hinanden, kastet Fjælde paa hinanden og hvirv- 
let store Sten i Luften, da de endelig efter Skabelsen fri- 
gjorde sig for hinanden. 

Den onde Aand kaldte man Perkel, den gode Aija. 
Aija synes senere at være overgaaet til en Slags opret- 
holdende Midler, der uddeler Belønninger til Menne- 
skene for deres Troskab og Straf over deres Synder 
mod Guderne. Denne Dommer tænkes siddende i Sky- 
erne, hvor han ser og hører alt, ser Menneskenes Øje- 
kast, naar de sover, og hører deres Ord, naar de tier. 

Lappernes Afguder var Atja, Seit og Peive eller Solen. 

Atja var Herre over Liv og Død, Helbred og Syg- 
domme. Om hans Skabelse berettes et Sagn: 

Der var engang en Pige, der sad under et Træ i Sko- 
ven. Der fandt den onde Perkel hendfi og forførte hende 
med List. Pigen blev svanger og fødte en Søn, som al- 
tid græd. Den gode Aija kom og tog Barnet med sig op 
til Skyerne og spurgte, om det vilde hjælpe sin Fader 
eller Moder. 

„Moder vil jeg hjælpe, min Fader og hele Troldens 
Slægt forfølge I" svarede Barnet. 

Dette gør han nu, kløver Bjerge og antænder de 
Træer, hvorunder de gemmer sig. 

Seiten hersker over alle Dyr, og han giver dem, som 
dyrker ham, Lykke til at fange dem. 

Solen dyrkedes som Giver af Lys og Varme, som 
alle levende Væsners milde Fostermoder. Medens Atja 
og Seit havde deres særlige Afgudsbilleder og Offerste- 
der, var dette ikke Tilfældet med Solen. Atja 's Alter 
var i Reglen i et Pileskuds Afstand fra Teltene, Seiten 's 
ved Søernes Bredder og i Fjældes Kløfter. Solofret 
bragtes til Atja 's Alter. 

Baade i Livet og Døden beherskedes Menneskene af 
Guderne. I den himmelske Gud Radien 's Favn laa Men- 
neskets Livsaande; naar nogen skulde fødes, sendte 
Guden den ned fra Himlen, for at den kunde forene sig 
med Fosteret i Moderlivet. Siden blev den overladt til 
Madderakka, der sammen med sine tre Døtre : Sarakka, 
Uksakka og Juksakka, er Menneskets gode Aander. 

Madderakka gav den svangre Kvinde Trøst og Mod. 
En lykkelig og let Forløsning tilskreves hendes gud- 
dommelige Medvirkning. 

Sarakka gav Fosteret Skønhed, Kraft og Sener. 

Uksakka bestemte Fosterets Køn og forlenede Sjælen 
med Forstand. 

Juksakka udøvede sin Indflydelse under Barnets Op- 
dragelse. 

Efter Døden, troede man, kom Mennesket paa Prøve 
i Jabmeki-aimo, de dødes Rige, hvor Dødens Dronning 
herskede. Her blev det en Tid, indtil det bestemtes, om 
det skulde gaa tilbage til den himmelske Gud, hvorfra 
det var kommet, eller om det skulde nedstødes til den 
onde Råttaka's Rige for at lide sin Straf. 

Endelig skal blot nævnes en Slags Trold eller Jætte, 
som kaldtes Stallo. Den var Menneskeæder, havde en 
umaadelig Længde, eet Øje i Panden og Jernklæder paa 
Kroppen. Ofte var den paa Jagt efter Mennesker og al- 
tid frygtet for sin Blodtørst. 

Naar en Lap havde vundet Ry for sin Styrke, kunde 
det hænde, at han blev udfordret af en Stallo ; men før 
Tvekampen skulde Kæmperne aabenbare deres Skattes 
Skjulested for hinanden. Den Lap, som afslog en Stal- 
los Udfordring, blev siden altid forfulgt og til sidst myr- 
det. Overvandt han derimod Stalloen, fik han alle hans 
Skatte. Dog var Faren derved endnu ikke afværget. 
Naar Stalloens Drab rygtedes, kom hans to Brødre til 
for at tage Hævn ; først naar begge disse to var fældede, 

havde Lappen Fred; men da havde han ogsaa tilkæm- 
pet sig stort Ry og umaadelige Rigdomme. 

Læstadius fortæller, „at der endnu (for ca. 50 Aar 
tilbage) findes adskilligt af dette Stallo-Sølv hos enkelte 
Lapfamilier, hos hvem det var gaaet i Arv fra Fader til 
Søn". 



Dette er i korte Træk, hvad vi ved om Lappernes 
Mytologi. Den bekendte norske Lapforsker, Profes- 
sor J. A. Friis, har forsøgt en Klassedeling af de lappi- 
ske Guder, idet han opstiller følgende Rækker: Over- 
himmelske Guder, Himlens og Luftens Guder, jor- 
diske Guder og underjordiske Guder. 

Men en anden norsk Professor, Amund Helland, 
mener dog ikke, at en saadan Inddeling kan være beret- 
tiget, da Lapperne selv aldrig har haft nogen ordnet 
Gudelære, og man saaledes vanskeligt kan fastslaa 
snævrere Rammer for de enkelte Guders Magtomraade. 

Efter al Sandsynlighed har Lappernes hele religiøse 
Dyrkelse oprindelig været helliget Naturen og dens 
Kræfter. 

Alt det, som overvældede dem, alt det ufattelige og 
voldsomme blev for dem det overnaturlige, som de 
maatte bøje sig for og holde venligsindet gennem Ga- 
ver og Ofringer. Der har sikkert hverken været noget 
særlig godt eller udpræget ondt hos deres Aander, blot 
de holdtes „tilfredsstillede" og ikke fik Anledning lil 

Knud Rasmussen: Lapland 6 

Misfornøjelse. De har ikke haft een Gud, men „en 
Mængde Guddomme, som tilsammen holdt Tilværelsen 
i Ligevægt", saaledes som en gammel Polareskimo en- 
gang definerede mig sin Tro. 

Solen, den store Varmer og alt levendes Fostermo- 
der, har de tænkt sig som et levende Væsen, der kræ- 
vede Menneskets Ofringer. Den har sikkert været deres 
højeste Guddom, hvad blandt andet den Omstændighed 
kunde tyde paa, at de kaldte sig selv „Solens Børn". 

Det var særlig ved Midsommer og Jul, at man bragte 
Solen store Ofre, beståaende af unge, hvide Renkøer. 
Da anraabte man om at kaste et naadigt Lys paa Rener- 
ne og det, hvoraf de skulde ernære sig. Under Ofringer- 
ne holdt Mænd og Kvinder Gilde paa den saakaldte Sol- 
grød. 

Juleofret bragtes paa den Tid, da Solen atter begyndte 
at stige paa Himlen. . 

Aar og Dag imellem ofredes ikke saa faa Dyr ; men 
den gode Lap havde dog i Reglen sin religiøse Ærbø- 
dighed saa praktisk tilrettelagt, at det ikke var ham for- 
budt at spise Offerdyr, blot ingen af Knoglerne ødelag- 
des. 

Foruden Solen personificerede man ogsaa Tordenen ; 
Stormen, som havde en Skovl, hvormed han skovlede 
Vindene til sig, og en Kølle, hvormed han drev dem 
ud ; Vandene, Skovene, visse mærkeligt formede Fjælde 
eller Sten, Stjernerne o. s. v. 

Endelig var der et Dyr, som var særlig Genstand for 
deres Ærbødighed, og det var Bjørnen. Adjunkt Edman 

fra Luleå fortæller om de forskellige Ceremonier, hvor- 
under en fældet Bjørn bragtes til Teltet, hvor Mænd 
og Kvinder sang Vekselsange over den. Under Flæns- 
ningen, Kogningen og Maaltidet overholdtes ogsaa sær- 
lige Skikke. Først naar hele Bjørnen var spist, grave- 
des Benene ned i deres naturlige Orden. Ingen Knogle 
maatte kastes bort. 

Alle disse Forholdsregler skyldes sikkert Frygten for, 
at Bjørnen skulde gaa igen, hvis man ikke behandlede 
dens døde Krop med Ærbødighed. Hos Eskimoerne 
overholdtes ganske de samme Skikke af ovennævnte 
Hensyn. De tror nemlig, at Bjørnens Sjæl lever videre, 
selv efter at den er dræbt; beskadiger man da under 
Flænsningen Knoglerne, eller undlader man at samle 
dem, efter at Kødet er spist, bringer man Sjælen i en 
Forlegenhed, som kan vækkei dens Hævnlyst. 

En stor Ærefrygt for de døde har Lapperne tilfælles 
med alle andre Naturfolk. Ligene begravedes med me- 
gen Omhu, og man medgav dem i Gravene forslcellige 
Redskaber, som havde været dem uundværlige i Livet. 
Slægtningene ofrede flere Aar igennem Rener til deres 
Ære, helst sorte Dyr ; kunde sorte ikke skaffes, nøjedes 
man med at sy en sort Traad gennem Dyrets ene Øre. 

Af en Skildring fra det norske Finmarken, fremdra- 
gen af Edman, fra Aar 1790 fremgaar det, at Lapperne, 
naar de om Efteraaret skulde føre deres Rener tilbage, 
plejede at opkøbe sorte Køer, Faar, Geder eller Katte. 
Bønderne begreb ikke, hvad de vilde med alle disse 
sorte Dyr, men da der bødes dem usædvanlig høje Pri- 

6* 

ser, netop for den sorte Farve, gik de med Glæde ind 
paa at føje dem i deres fikse Idé. Lapperne førte saa 
paa deres Vej fra Kysten og ind i Landet Dyrene op til 
en eller anden afsides Fjældkløft, hvor de lod dem staa 
til Føde for deres Gud. Det ansaas for Tegn paa Lykke, 
naar de Aaret efter kom tilbage og ikke saa Spor af 
Dyrene ; da havde Guden modtaget Ofret. 

Denne Offerskik blev opdaget paa følgende Maade : 
En Lap henvendte sig engang til en Bonde i Ofoten for 
at faa et sort Kreatur. Der var særlig en sort Malkeko, 
som han for enhver Pris vilde have. Da Bonden imid- 
lertid ikke vilde indlade sig paa Handelen, bød Lappen 
tolv Specier paa Haanden, og det var lige det dobbelte 
af en Kos Værdi i de Tider. Det kunde Bonden ikke 
staa for og slog til. 

Tilfældigvis gik han et Par Dage senere til Fjælds for 
at hugge Ved og hører langvejs fra Brøl fra en Ko, der 
stod fastbunden i en Fjældhule og var meget medtaget 
af Sult. 

Bonden løste Koen, tog den med sig hjem og fortalte 
ingen om, hvad der var hændet. 

Aaret efter kommer Lappen igen, og Historien gen- 
tager sig. Lappen køber den atter for tolv Specier, og 
Bonden henter den hjem fra samme Fjældhule, da Lap- 
pen var vel i Vej. 

Denne for Bonden yderst indbringende Forretning 
ophørte først ved Lappens Død. 

Lapperne troede paa en Fortsættelse af Livet efter 



EN KULTUR, DER GLEMTES 77 

Døden, ganske under samme Former som paa Jorden, 
med Renhold, Jagt og Fiskeri. Denne Tilværelse hen- 
sattes til et Land, der laa under Jorden. Her boede det 
gode og lykkelige Saivo-Folk, der i Udseende lignede 
Menneskene, men ellers var dygtigere til al Slags Idræt 
end disse. Mange Lapper roste sig af i levende Live at 
have besøgt Saido, hvor de sammen med de underjor- 
diske havde drukket, danset, sunget og slaaet Trold- 
trommen. 

Den, som var særlig forfaren i Trolddom, kunde 
endog gøre sig til Herre over disse underjordiske, saa 
at de altid var rede til at staa ham bi i alle Livets van- 
skelige Forhold. (Sml. Eskimoernes ingnerssuit, der 
tjente angakut.) Jo flere underjordiske man havde un- 
der sig, desto mægtigere var man. Disse Hjælpere kun- 
de oven i Købet arves, købes og sælges som anden 
Ejendom. Naar de anraabtes, aabenbarede de sig i Men- 
neskeskikkelse, iført gule, røde, grønne eller hvide 
Klæder. (Edman.) Og da gav de Held i Jagt og Fiskeri, 
afværgede Farer, aabenbarede skjulte Ting og skaffede 
Hævn over Fjender. 



TROLDTROMME OG NOAIDER 

Enhver Familiefader kunde selv forrette sine Ofrin- 
ger og raadspørge Guderne ved Hjælp af den saakaldte 
Troldtromme. Denne var en udhulet Træskaal, formet 
omtrent som Laaget paa en Spaanæske, indtil fire Fod 
lang, skaaren af Gran, Fyr eller Birk, der skulde være 

fældet et Sted, hvor Solen aldrig havde skinnet. Træets 
Aarer skulde bøje sig efter Solens Gang. Over dette 
Træskelet udspændtes en hvidgarvet Renhud, der var 
prydet med en Mængde Tegninger, som forestillede 
Lapper, Lapkaater, Rener, Sole, Skove, Bjørne, Ulve 
og lignende. 

Paa det udspændte Skind lagdes, naar Magterne skul- 
de raadspørges, et Knippe Messingringe. Greb man nu 
Trommen i et Haandtag, der var anbragt forneden, og 
slog løs med en Hammer af Ben, flyttede Messingrin- 
gene sig om mellem Figurerne, der hver havde sin Be- 
tydning. Den Figur eller Rune, som Messingringene 
var standsede ved, naar Trommeslagene ophørte, gav 
Svar paa det Spørgsmaal, man søgte løst. Trommesla- 
gene ledsagedes altid af Sang eller Joiken, baade af 
Raadspørgeren eller Tilhørerne. 

Det var naturligvis ikke alle, der var lige drevne i at 
helbrede syge og granske de skjulte Ting; og de Indi- 
vider, der ansaas for særlig heldige i deres Forhand- 
linger med Guderne, blev forstaaeligt meget søgte Mid- 
lere, saa snart vigtige Ting stod for. Dette gav Anledning 
til Dannelsen af en særlig lappisk Præstestand, de saa- 
kaldte Noaider. Disse Noaider udviklede gennem Ud- 
dannelse visse Færdigheder og lærte snart at omgive 
sig med den Mystik, der altid har været en Betingelse 
for Hobens Respekt og Underkastelse. 

Noaidemes Uddannelse svarede til de eskimoiske 
Angakokkers. En ung Mand føler sig draget af det 
hemmelighedsfulde og søger Ensomhed i Fjældene 

eller i Skovene. Her aabenbarer Aanderne sig og belæ- 
rer ham om de skjulte Ting, Menneskene ikke forstaar 
sig paa. De dygtigste Noaider kunde gøre Rejser til de 
dødes Rige for at „hente syge Sjæle" tilbage. En saa- 
dan Aanderejse skildres af Adjunkt Edman saaledes : 

Naar en syg skal helbredes, kommer Noaiden i Sel- 
skab med en Mængde Mænd og Kvinder til den syges 
Telt. Her tager han Troldtrommen frem og giver sig til 
at slaa og synge saa stærkt, han kan. Alle de tilstede- 
værende stemmer i med. Naar Troldmanden saaledes 
har slaaet paa sin Tromme og sunget en Stund, ter han 
sig fuldstændig som en gal, springer omkring med vold- 
somme Bevægelser, stadig ledsagende sin Sang med 
Trommeslag. Dette gør han, lige til han falder om som 
død. De tilstedeværende lægger nu Trommen paa ham, 
fortsætter deres Sang, dog mere lavmælt, og ser nøje 
til, at intet vækker ham. 

Naar Noaiden atter kommer til sig selv, fortæller han 
om, hvad der er hændt paa hans Rejse, medens hans 
Krop laa som død. Han har passeret de hellige Offer- 
bjerge og deres Beboere, hørt deres Sang og deltaget 
i deres Liv. Til sidst er han naaet ned i Dødsriget, der 
ligger langt under Jorden. Her bliver han ofte venligt 
modtaget af de døde, som han uden Vanskelighed bevæ- 
ger til at afstaa fra at faa deres levende Slægtninge til 
sig. 

Til andre Tider er man imidlertid ikke saa medgørlig 
dernede under Jorden, men har spærret Indgangen til 
Aandekaaterne ; under saadanne Forhold gælder det om 

at finde en lille Aabning, gennem hvilken Noaiden kan 
slippe ind. Efter veludrettet Ærinde vender Noaiden 
atter tilbage til Jorden, og denne Færd gaar da saa hur- 
tigt, at Sten og Sne fyger om ham ... 

Hele denne Skildring kunde lige saa godt være skre- 
ven om en eskimoisk Aandefærd. 

Noaiderne fik snart gennem deres Kunst saa stort 
Ry for Trolddom, at endog Ikke-Lapper kom rejsende 
langvejs fra for at søge deres Hjælp. Foruden Helbre- 
delse af syge forstod de sig ogsaa paa at slaa Folk med 
Sygdom, pludselig at rejse ulykkebringende Storm o. 1. 
og var saaledes yderst nyttige, baade mod Venner og 
Fjender. De har sikkert haft deres store Glansperiode 
paa den Tid, da de første Rygter om Kristendommen 
begyndte at sive ind i Lapland, og det gamle Heden- 
skab maatte stramme sig op i Kampen mod det nye, der 
fik Tag i Folk, medens alle Slags forvirret, djævleblændt 
Overtro hærgede Fantasierne. 

Fra denne Tid stammer sikkert deres geniale Op- 
findelse af en Slags spiselige, yderst velsmagende Smaa- 
djævle, der skildres af en gammel Forfatter Randulf : 



SPISELIGE SMAADJÆVLE 

„Der er saa vel i Finmarken som i Nordland en Slags 
smaa Djævle, ikke mere end et Kvarter eller en halv 
Alen lange, bevæbnede med Kaarder og Spyd i For- 
hold til deres Størrelse. 

Disse „Noaide-Gadser" viser sig i Lapklæder og al- 
tid i stor Mængde, nogle Tusinde, for Noaiderne, enten 
naar disse med Sang og Tromme kalder paa dem og 
vil sende dem ud for at skade andre, eller ogsaa naar 
„Gadserne" er vrede paa Noaiden selv. Da kommer 
de af sig selv for at dræbe ham. 

Men hvem skulde nu vel tro og tænke sig, at Satan 
hos Lapperne har vakt den unaturlige Appetit til at æde 
disse Smaadjævle? Intet er dog vissere, end at Lapper- 
ne ikke kender nogen større Delikatesse end den at ste- 
ge og æde saadanne „Noaide-Gadser", hvilke de fanger 
saaledes: Om Natten lægger de lige uden for deres 
Gamme en Støvle, i hvilken saa en eller flere af disse 
Smaadjævle lægger sig til at sove; og naar Lapperne 
om Morgenen mærker, at der er „Noaide-Gadser" i 
Støvlen, lægger de det ene Knæ paa Støvlen og binder 
til, for at de ikke skal løbe ud. Saa bringer de dem ind 
i Hytten, hvor de dræber og steger dem." 

I Aaret 1389 kom en gammel Lapkvinde vandrende 
paa sin Fod til Malmø helt oppe fra det nordligste Lap- 
land. Hun lod sig stede for Dronning Margrethe og an- 
raabte hende om at tage Kampen op med hendes Lands- 
mænds skammelige Hedenskab. 

Den gamle Lapkvindes Forbøn resulterede i et stort 
Opraab til Lapperne, forfattet af Dronning Margrethe 
og Erkebispen i Lund — paa Latin, som efter at have 
udviklet den kristne Læres Grundprincipper opmanede 
dem i følgende Ord : 

„Betænk derfor, hvilket der er det fornuftigste: At 
tro paa Gud, sin Skaber, og dyrke ham som den eneste 
Gud og gennem gode Gerninger fortjene det evige Liv, 
samt faa regere evindeligt sammen med ham og alle 
hans Helgene i himmelsk Herlighed — eller at dyrke Af- 
guder og tilbede Menneskehænders Værk og med onde 
Gerninger fortjene den evige Død, og som Følge deraf 
evindeligen plages i Afgrunden med Djævelen og hans 
Engle". 

Dette blev det første Forsøg paa at indføre Kristen- 
dommen. Men Lapland laa langt borte, og Noaiderne 
var snu Folk. 

Thi det fortælles, at de fandt paa at affinde sig med 
Kristendomsindførerne ved at betale Skat for deres He- 
denskab !1 Dette kølnede Prædikanternes Iver noget. 

Og endnu i adskillige Hundrede Aar kunde Noaider- 
ne saaledes hævde deres Indflydelse over deres Lands- 
mænd. 

SAGN OG DIGTNING 

De ganske faa Brudstykker af lappisk Poesi, som fin- 
des bevarede, vidner om en ganske usædvanlig digte- 
risk Begavelse ; det er deres Guder og deres eget Liv, 
der besynges; Versef ormen er korte, fyndige Strofer. 

De skønneste Myter samler sig om Solens Datter, Bei- 
jen Neita, som blev kaaret til Hustru af Lappen Njavvis. 
Soldatteren er derfor Lappernes Stammoder og gode 
Skytsgudinde; selv kalder de sig for Solsidefolket. 

Man ved nu gennem gamle Lapper, at disse Myter 
oprindelig har dannet en stor Sagnkreds: „Soldatterens 
Sang", som blandt andet indeholder hele den lappiske 
Gudelære, gengivet i over hundrede, med hinanden 
sammenhængende Digte. Af alle disse findes nu kun be- 
varet i oprindelig Form et eneste Digt: „Soldatterens 
Død", der er optegnet af Svenskeren K. A. V. Lind- 
holm efter en gammel Lapkvindes Diktat. Ellers fin- 
des af hele Sagnkredsen kun en Slags Oversigt paa Pro- 
sa, der hos v. Diiben er gengivet efter den bekendte 
lapfødte Præst Fjellner*s Fremstilling. Dette Fragment 
giver os et saa karakteristisk Billede af Lapperne selv, 
saaledes som det er bleven opfattet og fortalt af dem 
selv, at det her skal gengives i Oversættelse: 

„I Tidernes Morgen var alt kun godt her i Verden. 
Elvene fiød med Mælk, og i Floderne fiød Fiskekød og 
Fiskerogn frit om. 

Menneskene lagde sig ved Elve og Floder og behø- 
vede ikke at arbejde. 

Men al denne Herlighed sluttede brat, da Splid op- 
stod mellem Menneskene. Man begyndte at slaa hinan- 
den ihjel. 

Gøglende Genfærd rejste sig. Urmennesker spi^gede, 
skræmte Folkene, Genfærd raabte paa Hævn. 

Pigen var ikke længer Menneske, Gedden ikke Fisk, 
Skaden ikke Fugl. 

Pigen bød sig til kommende og farende. Gedden 
skulde sprede Liglugt over hvert Næs, og Skaden skulde 
ædes. 

Man fangede Rener blot for at dræbe dem; tæmme 
dem gad man ikke. Man jagede blot og fiskede, da der 
var Vildt og Fisk i Overflod. 

Paa samme Tid levede Njavvis og Attjis ; de fangede 
Rener og søgte at tæmme dem og levede ikke som de 
andre af Jagt. Da disse to med hellige Eder fæstede sig 
Hustruer, blev Kvinden atter Menneske, thi hun blev 
Mage. Gedden blev atter Fisk, thi den fødte Mennesket 
om Vaaren. Og Skaden blev atter Fugl; den blev Men- 
neskets glade Kammerat og fulgte det med sin Latter. 

Men Njawis og Attjis blev myrdede. Njavvis's Hu- 
stru var et Solbarn, Attjis's Hustru et Maanebarn, og 
de bar ved Mordet begge Foster under Bælt 

Enkerne føjtede ikke om med Fiskere og Jægere, men 
vogtede i Skovene de Rener, deres Mænd havde fanget. 
De satte Snarer op, gravede Faldgruber for vilde Re- 
ner og fangede Renkalve, som ved Vaarfloden ikke 
kunde følge deres Mødre over de svulmende Elve. 

Og de tæmmede „Solens Gaver" (Rener) og arbej- 
dede sammen. 

Njavvis*s Hustru har et fagert Haar, som flagrer i 
rige, bølgende Lokker ; nogle af dem smutter helt frem 
om Ørene. Hendes Pande er klar og høj, Øjenbrynene 
mørke og regelmæssige. Øjnene milde. Udtrykket smi- 
lende. Næsen svagt buet, Ansigtsfarven lys. Halsen 
blændende hvid. Hænderne bløde. Hendes Legeme er 
velskabt og yppigt, med kæk Holdning og smidig, let 
Gang. Hun er klædt i fine, mørke Renkalveskind. 

Attjis's Hustru har stridt, nedhængende Haar. Panden 

er bred og rynket og gennemløben af svulmende Aarer. 
Øjenbrynene er mørke og tætte, Øjnenes Udtryk skarpt 
og hvast, Næsen stærkt kroget. Ansigtet aflangt, magert 
og mørkt i Farven, Hagen spids. Munden bred. Tænder- 
ne store. Ansigtets Udtryk er arrigt og vredt. Hendes 
Krop er knoglet og stærkt senet. Fødderne er løse og 
dinglende i Gang og Spring. Stemmen er høj og skarp. 
Hun er klædt i en tynd, hvid Dragt, der er noget op- 
skørtet. 

Begge disse Enker fødte Børn : Njavvis's Hustru en 
Søn, Attjis's Hustru en Datter. Børnene voksede op. 

En Dag, da Mødrene plukkede Bær sammen, sagde 
Attjis*s Hustru: 

„Den, som først faar sit Maal fyldt, skal have Dren- 
gen." 

Drengens Moder vilde ikke gaa ind herpaa, men 
maatte dog til sidst give efter. Men Attjis's Hustru lagde 
Mos og Kviste i sit Maal og fyldte det kun oventil med 
Bær. 

„Nu er mit Maal fyldt og Drengen min!" sagde hun 
saa. Men da Njavvis's Hustru saa Bedrageriet, vilde hun 
ikke give Slip paa sin Dreng. Men den anden tog ham 
med Magt og gav hende sin Datter i Stedet. 

Da Drengen blev saa stor, at han kunde hjælpe til, 
skilte Attjis's Hustru sin Renhjord ud, fordi hun troede, 
at den skulde trives bedre. 

„Jeg skal blive rigere end du ; jeg skal faa Rener til 
Slagtning i Mængde!" sagde hun pralende til Njavvis's 
Hustru. 



86 EN KULTUR, DER GLEMTES 

Saaledes var nu de første Rener tæmmede, og Kvin- 
der havde tæmmet dem. Derfor har ogsaa Kvinden fra 
fordums Tid faaet største Part ved Arv af Renhjorde. 
Hustru, Søster skal have „det store Hundrede" (120) 
mod Mandens, Broderens „lille Hundrede" (100). 

Og som Tak for, at hun skaffede Husej den bedste 
Indtægtskilde, skal hun have den halve Kaate og Ret 
til „helt Sengeleje". Faar hun ikke disse Rettigheder 
i Boet, siger man, at hun maa lade sig nøje med 
„Hundelod". 

Et Foraar faldt det ind med meget stærk Flod. Søer, 
Bække og Elve flød over deres Bredder. Og det traf 
sig, at Njavvis's Hustru ikke slap frem til de Bede- 
marker, hvorhen hendes Rener var sprungne i For- 
vejen. 

Saaledes blev hun ganske uden Føde. Fosterdatteren 
led Sult og raabte paa Mad. Men Drengen, som vidste, 
at hans Legesøster led Nød, tog et Kødstykke af Attjis- 
enes Forraad, listede sig bort til Njavvis-enes Telt, klat- 
rede op og sænkede med en Snøre Kødet ned i en 
Gryde, der stod over Ilden med noget Barkskrab. 

Njavvis-ene, der saa hans Billede spejle sig i Vandet, 
saa op og raabte: 

„Min Søn!" 

„Er jeg din Søn?" spørger han saa. 

„Følg mig til en Kilde, saa skal vi spejle os," sagde 
Moderen. 

Og de gik til en Kilde og spejlede sig sammen deri. 

„Ja sandelig, min Moder!" raabte han og omfavnede 
hende. 

Nu fortæller hun, hvorledes han som ung blev vun- 
det fra hende ved Bedrageri og siden røvet med Vold. 

„Ret er det, at Mennesketyv dræbes!" raabte han, 
vendte hjem til Attjis-ene, overfaldt og dræbte hende. 

Lykken fulgte ikke Attjis-enes Hjord. Ved hendes Død 
forvandledes hendes Rener til Padder og Frøer. 

Om Attjis-ene fortælles det ogsaa, at hun blev be- 
svangret af Nordenvinden og fødte Sønnen Atsits. Han 
var bitter og voldsom som Faderen, spodsk, misundelig 
og listig som Moderen. Han handlede saa ilde mod Re- 
nerne, at han i Vrede sled deres Horn af. Til sidst spot- 
tede han sin Morfader, Maanen, fordi den var blegere 
end Solen, og derfor blev han kastet op i Maanen ; og 
der sidder han endnu. 

Til evig Skam for sin Ondskab mod Renerne sidder 
han med et afrevet Renhorn i den ene Haand; sit til 
Straf afrevne Hoved holder han i den anden, og det 
kan ses af hver og en, som har gode Øjne. 

Njavvis-enes Renflok voksede. Hun og Sønnen kun- 
de ikke længer passe den stadig voksende Hjord alene. 

Pigen er Menneske. Hun tages til Hjælp. Men Hjor- 
den vedblev at vokse. Til sidst kunde de ikke flytte og 
binde Dyrene, naar de havde bedet. 

Menneskene formerede sig. Kødet strakte ikke til for 
alle. Men Himlens Hersker havde i den lykkelige Tid, 

da Elvene flød med Mælk, taget noget af denne og gemt 
det hen. 

Nu fremtog han det og spredte det om i Renkøerne, 
befalede Drenge og Piger at strække Lemmer og Fød- 
der i Spring, at udpresse Sveden, for at holde sam- 
men og drive til Kaatcn de nye, springende Mælkekilder. 

Saaledes lærte man at malke. 

Og da Mælken er en Gave fra Himlens Hersker, 
maa man vel agte sig for at lade noget gaa til Spil- 
de. 

Renhjordene voksede; og da de strejfede om, blev 
de vilde og sky. Forgæves søgte de glade og kyske 
Drenge og Piger at holde sammen paa Dyrene ; det var 
ikke længer muligt. 

Saa kom Hunden en vakker Dag og tilbød Menne- 
sket sin Tjeneste. Den driver Renerne sammen, rej- 
ser de vildfarende op og beskytter dem alle mod vilde 
Dyr. 

Og den blev Samefolkets bedste Ven og Tjener. 

Den gode, dydige Soldatter Njavvis-ene levede længe. 
Da hun mærkede, at Døden nærmede sig, bad hun om, 
at man vilde begrave hende paa den højeste Fjældtinde, 
for at hun viden om kunde se ud over Drenges og Pi- 
gers, Mænds og Kvinders Sæder. 

Hun døde Sottedød og førtes højtideligt op paa det 
Fjæld, som endnu den Dag i Dag kaldes Soldatterens 
Tinde. 

Og endnu staar hendes Grav grøn paa Fjældét, men 

selv er hun der ikke ; hendes Aand svæver i skøn, jom- 
fruelig Skikkelse rundt om i Samelandet." 



Dette lille Brudstykke lader os ane, hvilken herlig 
Folkemyte der gik tabt, da man glemte „Soldatterens 
Sang". Men først gennem følgende, eneste fuldstændigt 
optegnede Digt af hele denne Sagnkreds faar man den 
fulde Forestilling om den fine Kunst, der fødtes saa 
umiddelbart hos „Solsidefolket". Den gengives her efter 
Hr. Lindholms svenske Oversættelse i Originalens Ver- 
semaal. Rim anvendte Lapperne ikke. 



SOLDATTERENS DØD 

Laa ved hellig Dør i Kaate 
Beijen Nejta-Njavvis-ene, 
Træt af Livets tunge Byrder ; 
Vilde bort til andre Egne, 
Skue Jubmel, Verdens Hersker, 
Skue Tjermes, Jætters Fjende, 
Skue Solen selv, sin Fader. 
Ventende paa Dødens Aande 
Laa ved hellig Dør i Kaate 
Beijen Nejta, Solens Datter. 

Hun, som ved at tæmme Renen 
Solskænk gav til Solens Sønner, 

Knud Ristnussen: Lapland 

Skal nu paa sin sidste Færd. 
Slod ved Hovedgærde Sønnen, 
Onde Attj is-enes Bane; 
Stod ved Foden Fosterdatter, 
Attjis-enes unge Datter. 
Taler Solens fagre Datter, 
Taler mat med bruden Stemme. 
Lytter nøje! Gem i Minde 1 
Bejve's fagre Datter taler : 

Solen daler. Natten kommer. 
Mørke falder over Jorden, 
Over fagre Sameland — 
Ingen ved, naar Morgen kommer. 

Solen daler. Ulven kommer. 
Smyger gerne om i Natten, 
Skjuler sig i mørke Baghold — 
Ingen ved, naar Morgen kommer. 

Solen daler. Hjorden mindskes. 
Pest skal døde. Brems skal stikke. 
Lysets Børn i Mørke fare — 
Ingen ved, naar Morgen kommer. 

Solen daler. Beijen Nejta 
Flyver atter op mod Lyset. 
Før til Solen hende hjem — 
Ingen ved, naar Morgen kommer. 

Et saadant Digt, fundet i vore Dage hos en gammel 
Lapkvinde, er en Genklang fra Tider, da det var Fol- 
kene selv, som digtede og sang, og Poesien endnu ikke 
var bleven Næringsvej. 

Ht andet meget karakteristisk Digt, som ikke hører til 
Soldatter-Myterne, handler om en Frierrejse til Jætter- 
nes Land. Opskriften skyldes v. Diiben. I den følgende 
Gengivelse er der ikke lagt Vægt paa Digtets Metrik, 
for at Oversættelsen kunde blive saa ordret som mu- 
ligt. 

SOLSØNNENS FRIERI I JÆTTERNES LAND 

Et Sagn havde sunget, at der langt borte om Nord- 
stjernen, Vesten om Sol og Maane, fandtes Guld i 
Mængde, ædle Stene og Fiskegarnssten. Guldet funk- 
lede, Sølvet straalede. Jøklen spejlede sig i Hav ; Sole, 
Maaner og Stjerner lyste og lo ad deres egne Spejlbille- 
der. 

Solens Søn løser sin Snekke og kalder de bedste 
Mænd om Bord. Vind fylder Sejlet, en Havmand dri- 
ver Baaden fremad, og Bølgerne flyr for Mændene, som 
vrider Styreaaren. Østenvinden fører Baaden forbi Maa- 
nen, forbi Solens straalende, runde Skive. Sol og Maane 
blive mindre end Nordstjernen, denne bliver større end 
den store Sol, rødmende med andre Straaler, blændende 
med anden Glans. 

Aar igennem sejlede de. Endelig rejser Land sig af 
Bølgerne, og Jættestranden aabner sig for dem, straa- 
lende for Øjet. 

Jættens unge Datter, den blinde gamles eneste Hjæl- 
perske, vadsker Tøj ved et Barkbaal paa Strand ; sagte 
gyder hun Vand over Klæderne og lader det rinde. Hun 
ser de fremmede, glatter sin Barm, gør den herligere 
og skønnere, lader hastigt Blikket fare over de kom- 
mende, fæster det skarpt paa Solens Søn og siger : 

„Hvorfor kommer du? Og hvem søger du? Døden 
maaske? Om vi beredte Maaltid, vilde du blive en ussel 
Slurk for min Fader, for mig selv en Stump at suge, 
for Brødrene en lille Mundbid, for Svogrene en ringe 
Kogebid." 

Solens Søn svarer: 

„Sarakka gav mig spændte Sener efter Fader ; Kæm- 
pekræfter sugede jeg af Moderbryst. Skøn Arv efter Fa- 
der og Moder! Uksakka blandede Mælken og gød mig 
Snille i Hovedet. Hvem jeg søger? Jo, mod Stormen en 
Betvinger ; ædelt Sind, som tæmmer Vrede ; trofast Føl- 
ge gennem Livet ; gode Raad i Livets Modgang ; Dæm- 
perske i Livets Medbør ; Midlerske i Hjertesorger ; Trø- 
sterske i Nød og Angst ; Hjælperske ved Jagt og Fangst ; 
en, som kender Livet heden; af os, efter os en Ætling." 

Jættedatteren svarer : 

„Blodet gennem Aarer syder; Jomfrubarmen herligt 
svulmer. Solsøn, lad os blande Blod, blande Sorger, 
blande Glæder!" 

(De gaar sammen til den blinde Jættefader; men 
denne vil ikke antage den fremmede Frier, før han har 
givet en Prøve paa sine Kræfter. Og han udæsker ham 
til Styrkeprøve i følgende Ord:) 

„Solsøn, kom! Lad først os prøve spændte Seners 
Fingerkroge, drage først hinandens Hænder, rykke 
først hinandens Fingre." 

(Men Datteren, som ser, at hendes Fæstemand vil 
blive overvunden, lister ham et Jernanker i Haanden. 
Jætten drager løs og udbryder:) 

„Stærke er i Sandhed Solsidefolkets Fingersener, 
denne Solsøns Fingerkroge 1" 

Og Frieren rykker nu frem med sine Fæstegaver: 
„Fæstemjød af Tran en Tønde, Fæstedrik en Tønde 
Tjære, og som Lækkerbid en Hest" . 

Jætten smager det, finder Behag i det og siger : 

„Sød tykkes Solsidemjød at være, glider let gennem 
Gane; saare stærk er Fæstedrikken, Lækkerbidden 
ganske herlig." 

Fæstegaverne mildner Jætten og gør ham ør i Ho- 
vedet. 

„Træets Saft og Fiskens flommede Fedt løber til Hjer- 
tet og løser det op." 

Han raver frem, stiller Brud og Brudgom paa en 
Hvalhud, „blander Blodet, lægger Haand i Haand, slut- 
ter Favn i Favn, knytter Kyssets Knuder, bryder Skin- 
sygens onde Knuder, skiller atter Hænder, afskærer at- 
ter Knuder." 

Og Brylluppet fejres. 

Den blinde Jætte skænker sin Datter rig Medgift: 
^, Klipper af Guld lod han bryde og bære til Stranden, 
Sølvblokke lod han ro til haarfagre Møs Hjertemage", 
lige til Snekken var synkefærdig af kostbare Skatte. 

Og Pigen gjorde sig færdig til Rejsen, „helliger sig 
til nye Pligter, faar i Løndom Trolddoms Nøgler. Bade- 
linets tvende Knuder vies til Sar-, Uks-, Mader-akka: 
Brise, Kuling, Storm de bringe". 

(Brudeparret støder fra Land, netop som Jættesøn- 
nerne kommer hjem fra Jagt paa Haj og Hval og Hval- 
ros. De savner straks Søsteren, og da de hører om Bryl- 
lup og Brudgom, sætter de efter de flygtende.) 

„Baad de skubbed' ud paa Dybet, for at føre Brud 
tilbage. Stærke Slag af Aarer høres, Larm og Brus af 
Bølgers Skum ; Aaretolles Knirken vinder ind paa dem, 
som flygte. 

Pigen løser første Knude. Medbørsbrise fylder Sejlet, 
driver Skibet frem paa Bølge. 

Jættesønner lades agter. Stærkere de slide Aaren. 
Sveden presses ud af Øjne. Galden syder. Vreden ko- 
ger. 

Pigen løser anden Knude. Vestenkuling rejser Ha- 
vet, spænder Sejlets hvide Dug. Brødrene af Sigte ta- 
bes. 

Hævnbegæret heder Blodet, liver op de sidste Kræf- 
ter. Blodig Sved fra Pande tørres. Rygge kroges. Hæn- 
der stivne. Negle dybt i Aarer bores. Hjertet hedes. 
Baaden svømmer. Havets Bølge voldsomt kløves. Snart 
de atter synes agter. 

Pigen løser tredje Knude. Da selv Ilmar, Himlens 
Herskers første Tjener, bliver oprørt. Stormen hyler, 
Havet fyger. Raaen bøjes. Sejlet kastes vindfyldt frem. 
Baaden hopper, krænges under Bølgens Pres. Bruden 

selv sig gemmer bange, skjuler sine skønne Øjne. Og 
med Natten Fjenderne forsvandt i Mørket." 

Da næste Sol faldt paa Jættesønnerne, stivnede de 
til Sten, og deres Baad blev en Klippe. Solens Søii 
naaede sit Hjemland. Og her fejredes Brylluppet paany. 

Og Jættedatteren fødte siden stærke Sønner. 



Denne stærke og farverige Poesi skildrer os Lapper- 
ne som sande Børn af en stor Natur og et ubundet Liv. 
De er djærve i deres Voldsomhed, hjertelige og ufor- 
beholdne i deres Udbrud, dristige i deres Fantasi. Og 
de er til Bunden de sorgløse Solbørn, der vil se Livet 
fra Solsiden. 

Begyndelsen af Frierfærden straaler af Livsmod og 
Forventning. Der er lagt en smittende Glæde ned i Ind- 
ledningsskildringen af det forjættede Land, hvor Gul- 
det funkler. Sølvet straaler, og Jøkler og Sole ler ad 
deres egne Spejlbilleder i Havet. Og naar Nordstjer- 
nen vokser sig større end Solen, „rødmende med andre 
Straaler, blændende med anden Glans," alt mens 
Østenvinden fører Snekken forbi Maane og Sol, fal- 
der Æventyret saa haandgribeligt ind i Digtet, at man 
uvilkaarligt selv spændes og længes med de sejlende. 

Man kunde fristes til at sammenligne den kortfattede 
og myndige Rejseskildring med det berømteste og mest 
besungne af alle Digterværker. Og sandelig! Lapper- 
nes Odyssé blegner ikke ved Siden af Homers. Hvor 

er f. Eks. ikke Ankomsten til Jættelandet fuld af Skøn- 
hed og Poesi! Og hvilken Kraft er der ikke nedlagt i 
Skildringen af Forfølgelsen; hvilken Anspændelse i 
Jættesønnernes fortvivlede Jagt paa Søsteren : 

„Blodig Sved fra Panden tørres. Rygge kroges, Hæn- 
der vrides. Negle dybt i Aarer bores!" 

Men Lappen vilde ikke være det sande Naturbarn, 
om han ikke ogsaa kunde fælde Taarer med samme 
Oprigtighed, som han kan le. Hans Styrke ligger jo 
netop i en intens Hengivelse i den Stemning, som i Øje- 
blikket behersker hans Sind. Det er denne sjælelige 
Bevægelighed, som gør ham lykkelig ; thi kun den, som 
kan lade sig gribe saavel af Smerte som af Glæde, kan 
leve rigt. 

Og rig er netop den stille Smerte, den dybe Angst for 
Samefolkets Skæbne, som er det gribende i „Soldatte- 
rens Død"; rig den Vemod, som kan tale saaledes: 

Solen daler. Natten kommer. 
Mørke falder over Jorden, 
Over fagre Sameland — 
Ingen ved, naar Morgen kommer. 




MARKEDSORGIER 

De store Lapmarkeder i gamle Dage havde en mærke- 
lig løssluppen Stemning over sig. Selve det forretnings- 
mæssige var bare en Baggrund, man kunde næsten sige 
Paaskuddet, for det egentlig bærende i Stævnet: Bræn- 
devinsorgierne i stor Stil! Lapper og Nybyggere sam- 
ledes langvejs fra under Rejsestrabadoer og Farer, blot 
for disse faa Dages Skyld. Alle Bekymringer slængtes 
til Side, og man lod staa til under Dans og Drik, Ven- 
skabserklæringer og Slagsmaal. Og disse haardføre Men- 
nesker havde sikkert en Følelse af, at de i et Par glade 
Dage skulde le ud for et langt, tungt Aar. 

Den ejendommelige Lapmarkspræst Petrus Læsta- 
dius. Broder til den store Bodsprædikant Lars Le vi, 
har givet en Skildring af disse Orgier i sine berømte 
Journaler, en Skildring, der selv er saa vidunderligt 
smittet af det kaade Markedshumør, at man har ondt ved 
at tro, at det er en værdig Præstemand, som fortæller. 

Det omtalte Marked holdtes i den lille Kirkeby Arje- 
pluog, og saa længe det stod paa, vendtes op og ned 
paa alt : Præstegaarden blev Gæstgiveri, den menneske- 
fattige Landsby overfyldtes af fremmede fra hele Lap- 
marken, Stilhedens og Ensomhedens Enemærker erob- 
redes af Festlarm, og alle levende friskede sig op og 
rystede sig i Latter og Kommers. Det er Eneboerne, der 
pludselig fornemmer, at der findes andre Mennesker i Ver- 
den, og de gnider Øjnene med Undren og slaar sig løs. 

Markedshistorien begynder med en omstændelig Præ- 
sentation af de høje Herskaber, som husedes i Præste- 
gaarden. Der er dem, som kommer i Embedsmedfør : 
Herredshøvdingen, Kronofogeden, Provinsiallægen, 
Landfiskalen og Visitatoren; og dem, der blot kommer 
for Fornøjelsen : en Kaptajn og en Hofretsanscultant fra 
Skellefteå, en Løjtnant og en Student; enkelte af dem 
sammen med deres Fruer. 

Uden for Præstegaarden havde der indlogeret sig 
Købmænd, „alle fortræffelige Hædersmænd, der var 
behagelige at omgaas", og desuden Broderparten af de 
markedssøgende, „menig Almue af Lapper og Svenske- 
re". Og med alle disse Mennsker som agerende aabnés 
saa Markedskalasen. 

„Hver Købmand i Lapmarken har sine bestemte Kun- 
der, som han handler med. Men Brændevin alene be- 
tinger en livlig Handel. Naar en Lap kommer til sin 
Købmand, skal han til en Begyndelse have sin „puorist- 
kokse" eller Velkomstdram, noget Lappen forøvrigt selv 
forlanger som eneste Betingelse for en Handel, om man 

ikke straks byder ham def. Siden skal han have sine 
„smaa-vejsa" : Saks, Fingerbøl, Knive o. 1., som enhver 
Købmand er skyldig at give sin Lap, endda „gratis", 
som det hedder. Til Gengæld kommer Lappen med 
„vuossiam-pjarke" eller Kogekød; dette kan enten være 
en Rensteg, Bringe, Bov eller flere mindre Stykker. 
Men hvad der hos os følger paa Fisken, det følger her 
som en højst given Sag efter Kogekødet, nemlig Dram^ 
men, og det endda en rigtig stiv Kandidat-Dram. Og 
Købmanden maa traktere, ikke blot den, som gav, men 
ogsaa de Frænder og Venner, som Giveren har med sig 
som Vidner. Dog indretter Købmanden sit Traktement 
efter Kødets Mængde og Beskaffenhed. Her gælder det 
kun at være om sig, og man slipper at høre noget som 
helst Takkeord, kun udelukkende : 

„Købmand, giv mig en Dram! Husk, at jeg har 
givet dig Kød!" 

„Aa, dit Kød har du allerede drukket op ; det var ma- 
gert og usselt." 

„Ja, ja. Købmand! Er du kneben med dine Smaa- 
vejsa, kniber jeg ogsaa paa Kødet." 

Naar man omsider kommer til den egentlige Handel, 
skal Lappen nok vogte sig for at sælge alle sine Skind 
paa een Gang ; han kommer med dem Stykke for Styk- 
ke, for han ved, at efter hver Handel maa ogsaa følge 
en Handelsdram. Saa snart han nu føler Trang til en 
Dram, gaar han hen i sin Bod og henter sig et Skind, 
som han bringer Købmanden. Under Salget betinger han 
sig saa en lille „Tur-Dunk", fyldt med Brændevin. 

Med denne under Armen begiver han sig med sit lille 
Selskab til en Stue eller Kaate, hvor der slaas Kreds 
om Dunken; ofte nøjes man ogsaa med en Snedrive. 
Velgøreren holder nu Brændevinen i en Slags Sløv, og 
heraf slubrer man løs efter Tur. 

Medens Selskabet nu sidder saaledes og vederkvæ- 
ger sig, konverseres der livligt; og efterhaanden som 
denne Livets Nektar begynder at virke paa Sindene, bli- 
ver ogsaa Konversationen muntrere og kærligere. Pro- 
saen ophører, og Samtalen slaar over i Sang. Sangen 
er ganske simpel og „monostroph", hvorfor man ogsaa 
med Lethed faar Ordene til at stemme ind i Melodien. 
Denne Lapsang kaldes „Joikat*'. Melodierne er utallige; 
nogle dystre og bedrøvede, andre glade og stolte. Det 
er yderst udtryksfulde Naturlyde, der dog for fremme- 
de lader højst uskønne. Er det gode Stemmer, savner 
disse dog ikke et vist Behag. 

I et saadant Drikkelag tolker enhver sine Følelser i 
Sang. Man falder hinanden om Halsen, tiltaler og svarer 
hinanden i Sang og brister til sidst i Graad af Sorg eller 
Glæde. Al Forstillelse er borte, og Menneskene giver 
sig, som de er. 

Men Lapperne er ikke ene om Glæderne ; ogsaa Sven- 
skerne tager deres gode Del. Hver Morgen vækkes man 
med en Klam: Kaffe med Brændevin. Og kommer man 
til Købmændene, sættes øjeblikkelig Brændevinen frem. 
„Vi lader os ikke nøde længe," skriver Læstadius, „men 
gør os til gode med Flasken og de Rosiner og Svedsker, 
der lægges frem som „Brændevins-Brød". Naar vi har 

gæstet en Købmand, gaar vi til den næste, og saaledes 
fordriver vi Tiden, til Middagen kommer. Saa begiver 
vi os til Præstegaarden. Der finder man et langt, dækket 
Bord i en stor Sal, og man kan ganske ugenert tage for 
sig af de talrige, fremsatte Retter. En fremmed mere 
eller mindre betyder ingenting, der er Plads nok ved 
Bordet. Og efter en bedre Middag kan man ryge sin 
Pibe, drikke sin Kaffe og tage sig en Middagslur, om 
man har Lyst. Om Aftnerne kommer Købmændene paa 
Besøg, og saa drikker man Toddy, taler, synger og spil- 
ler Kort." 

Saaledes gaar Dagene under Markedet i Arjepluog. 

Enkelte Aftner tilbringes ogsaa uden for Præstegaar- 
den hos en af Købmændene ; men ingen Aften gaar hen, 
uden at hele Societetet er forsamlet. Glemmes maa det 
heller ikke, at Præsten paa Markedssøndagen holder et 
Hovedkalas, hvortil alle Standspersoner ikke blot er vel- 
komme, men oven i Købet ordentligt indbudte, og hvor 
man i Spisen og Drikken ikke blot forpligter sig til at 
Isegge „gotisk Kraft og Fortids Alvor" for Dagen, men 
ogsaa gør det. Her drikkes Vin og Punsch, og alt gaar 
til som i den store Verden. 

Den, som første Gang besøger et Marked, kaldes 
„Hønseunge" og tvinges, som det hedder, til at „høn- 
se" : give et Drikkegilde. Ved omtalte Marked var der 
mange Hønseunger, blandt andre Læstadius. En Aften 
fik de Meddelelse om „i Følge gammel lovlig Sædvane" 
at møde i Præstegaarden med en Flaske Arrak og ^U 
Skaalpund Sukker hver. 

„At ogsaa jeg blev opført blandt Hønseungerne, for- 
aarsagede fra min Side en Protest af lige saa stor Alvor 
og Virkning som en ung Piges Vægringer mod en Ka- 
vallers Galanterier : „prælia virginum decerptis in juvi- 
nes unguibus acrium". Mit Kontingent udeblev ikke, og 
endnu mindre jeg selv. Om Aftenen var der saaledes 
atter „plenum" i Præstegaarden, og „nonne plenum op- 
timum, ubi omnes pleni" („Skaaler blev drukne, og Lar- 
men forstyrrede Epicuri Guder, saa langt de bo fra") 
— Arjepluog. 

Her skulde nu ogsaa danses, og Student Lindahl præ- 
siderede i Orkesteret som første Violin, dog ganske ene 
som Adam i Paradis. Det værste var, at Mangelen paa 
Damer blev ret følbar, ganske som hos de gamle Ro- 
mere; men i Naboskabet fandtes ingen Sabinere, som 
paa en net Maade kunde indbydes til Ballet. 

Imidlertid forløb dog alt vel, og til sidst for føjede en- 
hver sig bort for at sove. Men nogle af de ældste af Bor- 
gerskabet, som ikke havde deltaget i Dansen og sam- 
men med Landfiskalen Hofverberg var occuperede ved 
et Spillebord, blev tilbage som de gamle Senatorer i 
Rom, da alle forlod Staden under Gallernes Indfald. 
Ogsaa disse vore Senatorer blev siddende ved deres 
Bord, lige indtil vor Tids og Lands Gallere (Hanerne) 
begyndte at gøre Alarm i Byen." 

En anden Markedsskik fejredes paa „Vadmelsdagen", 
og det er Stævnets store Begivenhed for Lapperne, thi 
da kan Brændevin efter urgammel Skik frit købes og 

sælges; det er ellers en forbuden Salgsvare, man kun 
faar som en Naadegave i Lidkøbet efter velsluttet Han- 
del. 

„Vadmelsdagen" er den sidste og livligste, sandsyn- 
ligvis den for Købmændene mest indbringende af alle 
Markedsdagene. Man bør ikke undre sig over, at den 
arme Lap nu vil gøre sig en glad Dag efter velover- 
staaede Forretninger, lykkeligt afvendt Uheld, Mod- 
gang og Skuffelser, og hvad andet han nu kan have op- 
levet. Han har nu under Markedet „købt Penninger", 
som man plejer at sige, betalt Skat, delt Kogekød ud 
til højre og venstre, maaske ogsaa været stævnet for 
Fuldskab, bødet eller købt sig fri for en „Blank'' (en 
Speciedaler), haft en eller anden Sag fremme ved Tinge 
og derfor troet at maatte „smøre Retfærdighedens Hjul'* 
en Smule, eller maaske til og med været tiltalt for 
Tyveri, saa meget værre og — dyrere ! Indrøm derfor 
til en Begyndelse, at Lappen ærligt har fortjent sin 
Dram. Betænk tillige, at Frænder og Venner tager Af- 
sked for mange Maaneder, Aar eller maaske for bestan- 
dig. Husk videre paa, at her forestaar en maaske endnu 
mere hjertegribende Afsked med Livets ædle Gude- 
drik : Brændevinen, som ikke flyder i Bjergene og ikke 
er at øse af Skovenes Kilder, men som man først, om 
Gud vil, skal gense til næste Marked, og da maaske dy- 
rere end nu! 

Derfor køber Lappen Brændevin i Mængde og drik- 
ker med sine Venner, og Sang lyder fra alle Telte, Bo- 
der og Snedriver. Folk falder hinanden om Halsen ; den 

ene kvæder en Vise, den anden lytter opmærksomt til 
og svarer paa Tur. Man ser en med Brændevinsdunken 
i Haanden, men i Glæden og Begejstringen mærker 
han ikke, at han lader Nektaren flyde ud over Sneen ; 
det er et uundgaaeligt : Libamus Jovi Liberatoril 

Her hulkes og grædes til Afskeds-, Venskabs- og 
Kærlighedsfavntag ; der les og raabes i overstadig Mun- 
terhed. Og man synger i „stolte Toner" om sit „stens- 
krafvel" (skrinlagte Rigdomme), sine „takkede Horn" 
(Renhjorden), alt i poetiske Talemaader. 

Men disse saturnaliske Scener afbrydes dog af stor- 
mende Optrin; thi under slige Omstændigheder, hvor 
Menneskehjertet aabner sig og giver sig Luft, gaar det, 
som naar Æolus kalder Vindene sammen : ikke blot de 
milde og sagte susende Vinde, men ogsaa de heftige 
Orkaner strømmer ud. Man møder en, som man mis- 
tænker for at have frastjaalet sig en Ren, en anden, som 
har beskyldt en for Tyveri, kort sagt : Man møder sin 
Fjende. 

I et saadant Øjeblik lægger hverken Blufærdighed 
eller Forstillelse Baand paa Tungen. Fra Ord skrides 
til Handling. Og man slaas, som fordum Heltene ved 
Troja, under bitre og forsmædelige Ord. En blodig Næ- 
se slutter som oftest Kampen. 

Naturligvis sørger man ogsaa for At skaffe sig 
Brændevin til Rejsen, for at man kan vederkvæge sig 
ved Nattekvartererne og de „Dram-Graner", hvor der i 
Følge gammel Hævd gøres Holdt og snapses. Afrejsen 
udskydes i Reglen til næste Dag. Tidligt om Morgenen 

hentes Kærrerenerne hjem fra Skoven, hvor de imidler- 
tid har bedet og sørget for sig, som de kunde bedst. De 
spændes nu for Slæderne og bindes foreløbig fast til et 
Gærde, mens Kusken gør sig endelig færdig. Men man 
har svært ved at gøre sig færdig ; som oftest kommer 
man slet ikke af Sted den Dag, og Renerne slippes løs 
igen. Naar det saa endelig bærer af Sted, ligger adskil- 
lige i Bunden af Pulkene, fastsurrede som døde Krop- 
pe. Og saa forsvinder Karavanerne mod alle fire Ver- 
denshjørner. 

Om man i vore Dage opsøger et svensk Lapmarked 
for at leve med i en ejendommelig Fest, bliver man 
sørgelig skuffet. Landets Udvikling har revet gammel 
Sæd og Skik over Ende. Hver Lap søger nu i Reglen 
sin Købmand op, naar han behøver ham ; og Vejen er 
sjælden saa lang som i gamle Dage. Handelen selv er 
ikke længer nogen munter Farce, der spilles af Køber 
og Sælger. Ikke heller drikker man sine Varer op i let- 
sindige Sammenskudssold i Snedriver ; denne Skik har 
Læstedianismen slaaet en Pæl igennem. Markederne 
holdes ganske vist til fastsatte Tider paa Kirkepladser- 
ne, og de kan vel ogsaa samle en Del Mennesker sam- 
men ; men Stævnet er ganske uden den drøje Festivitas, 
som før var den nødvendige Forretningsbaggrund. 

En Dag tog jeg over til en Landsby, hvor der netop 
skulde være Marked. 

Ved min Ankomst tog jeg ind til en Bonde, fuld af 
Forventning om, hvad jeg vilde faa at høre og se. Jeg 

Knud Rasmussen: Lapland 8 

havde indbildt mig, at den Dag skulde blive en af Be- 
givenhederne under mit Ophold i Lapmarken. Da jeg 
udspurgte dem om Markedet, rystede de ligegyldigt paa 
Hovedet og erklærede, at de intet vidste derom. Oppe 
i Byen fik jeg at vide, at der „vistnok" var Marked den 
Dag. Endelig uden for en Købmandsgaard fik jeg Øje 
paa en Flok Lapper, der tømte deres Pulke for Ren- 
kød, som omhyggeligt vejedes og vurderedes. Inde i 
store Boder var de i Lag med at gøre deres Indkøb for 
de Penge, Markedsvarerne havde indbragt dem. 

Det var et moderne Marked. Ikke et eneste Slagsmaal 
om Aftenen. Ikke en eneste beruset. Intet Humør. Kun 
en vis hjemlig Terminsstemning over de Mennesker, der 
vandrede til Købmandsgaardene. 



GUDS UDVALGTE 

I Aaret 1800 fødtes i Arjeplong Menighed en lille 
svagelig Dreng af fattige Forældre. 

Drengen var kun nogle faa Uger gammel, da Mode- 
ren af Frygt for, at han skulde dø, maatte bære ham 7 
Mil paa sine Arme til Præsten for at faa ham døbt. Han 
fik Navnet Lars Levi Læstadius. 

Denne Dreng skulde senere faa en voldsom Reforma- 
tors uindskrænkede Indflydelse over hele Lapland og 
skal derfor nærmere omtales. 

Under megen Fattigdom voksede han op, uden at 
kunne faa nogen Støtte fra sit Hjem ; men gennem en 
ubegrænset Energi skaffede han sig selv sit Ophold og 
sin Uddannelse, „da han i Ungdomsalderen, efter at 
hans Fader allerede var død, blev sendt i Skole for at 
lære denne Verdens Visdom. Og denne Ungdom vilde 
ikke tage paa Skyld, saasom den studerende Ungdoms 
Skik er ; for han forstod, at Gæld gør man meget let- 
tere, end man betaler den. Og deri viste han stor Klog- 
skab." (En gammel Mindetavle). 

Han blev Student i Upsala og udnævntes i 1826 til 
Præst i Karesuando, Sveriges nordligste og mest afsi- 

Til efterfølgende Skildring har jeg, foruden egne Iagttagelser, faaet værdlftilde Op- 
lysninger gennem Tromsholt's .Under Nordlysets Straaler**. 

8* 

desliggende Lapmarkskald. For Botaniken nærede han 
den største Interesse og ansaas af Tidens største Botani- 
kere for en Autoritet paa dette Omraade. Han blev 
Æresmedlem af adskillige videnskabelige Selskaber og 
fik bl. a. for sin fortjenstfulde Deltagelse i en fransk 
Ekspedition i Lapland i 1838 Æreslegionens Kors. En 
Broder til ham er den i det foregaaende omtalte, lige 
saa begavede som originale Petrus Læstadius. 

Det var som aandelig Vækker, at han kom til at øve 
saa stor en Magt over Lapperne, og hans Prædikener 
er sikkert de mest ublufærdige og hensynsløse, der no- 
gen Sinde er bleven holdt. 

Det var dog først i sit 44. Aar, at han slog over i 
sine yderliggaaende Krav til sig selv og alle kristne. 
En haard Sygdom, som nær havde kostet ham Livet, 
og et lille Barns Død angives som den ydre Anledning 
til hans religiøse Omslag. 

I ikke ringe Grad medvirkede sikkert den øde og 
dystre Afkrog, hvor han henlevede sit Liv. Dertil kom, 
at den lappiske Befolkning var nedsunken i en frygtelig 
Demoralisation. Rentyverierne udartede i flere Distrik- 
ter til organiserede Renjagter, og en tiltagende Drikfæl- 
dighed truede til sidst hele Lapfolket med fuldstændig 
Undergang. 

Han forstod, at man maatte tage voldsomt fat for at 
blive hørt ; og han, som havde tilbragt hele sit Liv i Lap- 
land, kendte til Bunds, hvilke Midler der skulde bru- 
ges. 

Saa begyndte han omkring 1845 sine berømte og be- 

rygtede Domsprædikener, der ganske overvældede Lap- 
pernes let fængelige Sind. Større og større Skarer af 
vakte flokkedes om ham, og snart kom Folk tilrejsende 
fra afsidesliggende Egne, selv i Norge og Finland, for 
at høre den mærkelige Mand. 

Vækkelsen ledsagedes af voldsomme Følelsesudbrud. 
Naar de vakte følte Aanden over sig, skulde de give 
sig til at le højt under Dans og vuggende Bevægelser af 
Kroppen, og de skulde springe op og omfavne hveran- 
dre midt under Prædikenen, for at ogsaa andre skulde 
kunne faa Del i deres Glæde. Følte de pludselig Sor- 
gen over deres Synder, maatte de nødvendigvis give de- 
res Hjerte Luft i Skrig og Graad, alt medens de jam- 
rende kastede sig næsegrus paa Gulvet. 

Læstadius siger selv herom: 

„Hvis Lovens Lyn fra Sinai Bjerg træffer det søn- 
derknuste Hjerte, saa bryder der frem et Angstskrig. 
Er det en Straale af Evangeliets Lys, som træffer dem, 
saa maa de udstøde et Glædesskrig. Og det staar ikke 
i deres Magt at kue disse ophøjede Følelser; de maa 
give dem Luft gennem Lyd, ellers vilde deres Hjerter 
briste. De vaktes aandelige Røster i Kirken kan ikke 
lie, saa længe der findes en Gnist af levende Tro i de- 
res Hjerter. Men med den aandelige Død følger ogsaa 
den aandelige Dødsstilhed i Kirken : Ingen Sukken, in- 
gen Græden, ingen Klynken, ingen Jamren; ingen ud- 
støder et Angstskrig eller et Glædesskrig." 

Men denne intensive Vækkelse, som ofte førte til de 
vildeste Overdrivelser og rent hysteriske Anfald, maatte 

ogsaa give sig et praktisk Udtryk i en Syndserkendelse, 
der nødvendigvis skulde resultere i et offentligt Skrifte- 
maal. 

De vakte overfaldt i manges Nærvær de lidet troende 
med nærgaaende og oftest yderst ublufærdige Spørgs- 
maal, og ingen ansaas for at tilhøre de udvalgte Folk, 
med mindre han havde Mod til at afklæde sig al sin 
Syndighed over for sine Brødre og Søstre i Aanden. 

Der var Liv over Læstedianernes Møder; det var i 
Sandhed en Kamp mod Sløvheden. En svensk Biskop 
giver fra en Visitats i 1877 følgende livfulde Skildring : 

„Efter at Prædikenen var begyndt, hørtes først blandt 
Nadverungdommen de sædvanlige Udraab : Hih ! Huh I 
Da dette havde holdt ved en Stund, brød de ældre Kvin- 
der ud i Klagehyl, som overgik Rævens og Ulvens i 
Styghed. I den store Midtergang strakte en Kvinde sin 
Hage frem og gøede som en Hund. Under denne Scene 
maatte Præsten selvfølgelig afbryde sin Prædiken. 

Da jeg senere i en Tale bebrejdede dem, at de fejrede 
deres Sammenkomster som de onde Aander i Afgrun- 
den med tudende, skældende (^ skrigende Raab, for 
Kvinderne op fra deres Bænke med vrede Blikke og 
styrtede ud paa Kirkegaarden, hvorfra de opsendte om 
muligt endnu mere hjertesønderri vende Nødraab." — 

Denne Voldsomhed i Hengivelsen var noget, som 
stemte godt overens med Lappernes hele Naturel. Disse 
forkvaklede Naturbørn trængte netop til at skaffe al de- 
res ufordøjede Religiøsitet Luft ; og den Vildskab, som 

her ligefrem var paakrævet, har sikkert bekommet dem 
som en velkommen Fortsættelse af deres gamle forbud- 
te Hedenskab, der netop under Noaidernes Trolddoms- 
kunster havde budt dem slige ubeherskede Ekstaser. 

Den lange, triste Polarnat og den lysvældende Som- 
mer formede netop Karakterer, der var tilbøjelige til 
Overdrivelser. Og paa disse Mennesker, som ingen Kri- 
tik besad, som blot holdt deres modtagelige Sind annam- 
mende frem og lod den stærke rejse deres Fantasi, — 
maatte Læstadius's aandeligt voldtagende Domstaler vir- 
ke uhjælpeligt knusende. De overgav sig paa Forhaand 
og lod sig rive med. 

Og Læstadius, der netop havde sat sig som Maal at 
knuse deres Selvtillid, at vække deres Angst for den 
store Dommer, naaede sit Maal. 

Han vilde udrydde Drukkenskaben, han vilde vække 
Rentyvenes Samvittighed, han vilde højne Moralen, og 
til Opnaaelsen af dette hos et halvt Naturfolk behøve- 
des netop de Vaaben, han rykkede i Marken med. For 
han kendte sine Lapper grundigt. 

For os er det interessant nøjere at veje de Midler, han 
benyttede sig af ; og vi maa da paa Forhaand vogte os 
for at dømme ham efter den Smag, der er justeret i 
vore civiliserede Samfund. Og idet vi erkender, at Læ- 
stadius i sine Prædikener netop brugte saadanne Bille- 
der og Udtryk, der maatte tvinge Lapperne til at tage 
sig selv i Nakken, maa vi tilstaa, at hans Vækkelses- 
møder giver os et betydningsfuldt Bidrag til Forstaael- 
sen af primitiv Aand og Fantasi. 

For at forstaa dette, maa man have læst hans Prædi- 
kener; her er et Brudstykke, taget ud af en af hans 
mere urbane Taler ; 

„Vi ser, at Fraadseri og Drukkenskab er herskende 
Synder i Verden. Verdens Herrer gaar foran med gode 
Eksempler, og Bønderne følger efter. Naar et Menne- 
ske fødes, dyrker de den Gud, som er i Endetarmen ; 
dør et Menneske, da dyrkes atter den samme Gud; 
Navnedage og Fødselsdage helliges til Forlystelse for 
Endetarmens Gud. Helligdagene gøres til Ætherdage, 
Drikkedage, Morskabsdage, Bandedage og Slagsmaals- 
dage ; og det ser ud, som Endetarmens Gud skulde faa 
den største Ære og Dyrkelse af Verdens Trælle. Har 
da Gud skabt Mennesket bare til at æde og skide, drik- 
ke og slaas, drive Hor og stjæle? Eller hvortil er det 
skabt og sat ind i denne Verden? Verdens Herrer smø- 
rer deres Struber med flydende Djævelsmøg, og Bøn- 
derne følger deres Eksempel. Saaledes leves der nu i 
Verden, og med det Liv mener de at skulle staa sig for 
Gud. Dersom en kristen kommer (^ bebrejder Verdens 
Børn den Slags Levned, saa bliver de vrede, skærer 
Tænder ; de faar ikke Samvittighedsro, før det forundes 
dem at lave Pølser af de kristnes Blod. Men for at lave 
Pølser maa de hente Lys fra Himlen. Man kan forstaa, 
at med et saadant Levned følger Omsorg for Endetar- 
men. Naar de har dyrket vel hin Endetarmens Gud, 
gaar alle Tanker til det samme Sted." 

Der spores ofte noget genialt i denne Mands Evne 
til at kaste sig ud i Yderligheder, i hans forbløffende 

Mangel paa sund Sans, i hans konsekvente Tilsidesæt- 
telse af Smag og Anstandsfølelse ; og man begriber, at 
en saadan Tordengud, der oftest bevægede sig ude i 
Periferier, som skar det vanvittige, maatte kunne paa- 
virke svage i Aanden til skæbnesvangre Forvildelser. 

Saadanne udeblev heller ikke ; og Stedet, hvor denne 
Religiøsitet slog ud i momentant Vanvid, blev karakteri- 
stisk nok en Egn, som Læstadius selv aldrig havde be- 
søgt. Hvor han selv stod midt iblandt de vakte, skulde 
han nok forebygge Excesser. 

Den By, Læstedianismen kom til at give sin herostra- 
tiske Berømmelse, var Kautokeino i det norske Finmar- 
ken. 

For Resten havde Kautokeino allerede tidligere haft 
en lignende religiøs Vækkelse ; det var hen mod Slut- 
ningen af det attende Aarhundrede. Man kaldte dem den- 
gang for „Raabere", fordi de rejste raabende omkring 
og opfordrede til Bod og Bedring. 

Disse alt for nidkære kristne kunde komme i et saa- 
dant Oprør over denne Verdens Syndighed, at de kom 
til at ryste over hele Kroppen og sluttelig faldt hen i en 
sansesløs Besvimelse, under hvilken de fik mærkelige 
Syner og Varsler for Verdens nærforestaaende Under- 
gang. Visse Tegn skulde vise sig, . og da skulde den 
store Katastrofe indtræde. 

„Svanen skulde blive sort som Kul, og Ravnen hvid 
som Sne. Rensdyrene skulde faa nye Horn midtvinters 
og blive saa vilde, at Folk ikke kunde passe dem. Saa 
skulde der ogsaa komme Dyrtid, Pest, Hunger og Krig, 

Og Krigen skulde saaledes medtage alt Mandkøn, at 
Kvinderne skulde slaas om de faa, der blev tilbage; ja 
til sidst skulde Mændene blive saa sjældne, at Kvinderne 
skulde kysse deres Fodtrin og fælde Taarer over dem." 

Men den daværende Præst, „haarde Hjorth", en dyg- 
tig, men meget streng Mand, rejste omkring i Renbyer- 
ne og gennempryglede Raaberne, der ellers var skikke- 
lige og stilfærdige Folk, og fik saaledes disse voldsomt 
vakte til at gaa i sig selv. 

Kautokeino-Bevægelsen i 1852 skulde imidlertid blive 
ganske anderledes ubændig i sine Udslag og føre til en 
formelig Rædselsperiode. 

Bevægelsen var forberedt gennem flere Aar. Allerede 
i 1845 udsendte Læstadius „sine første Hunde, for at de 
kunde gø for de uomvendte i Kautokeino". Da saaedes 
den første Udsæd, og Vækkelsen greb videre og dybere 
om sig, indtil Kulminationen i 1852. 

I Foraaret 1851 tog de første offendige Forstyrrelser 
deres Begyndelse. Der fandtes dengang ikke nogen fast 
Præst ved Stedet, og Præsten i Vadso, Stockfleth, fik 
derfor straks af Biskoppen i Tromsø Anmodning om at 
rejse ned og berolige de forvildede. 

Men al Fornuft hos Lapperne var allerede paa dette 
Stadium afløst af et tøjlesløst religiøst Vanvid. Man er- 
klærede sig for at staa over den jordiske Øvrighed. In- 
tet Menneske kunde dømme Guds udvalgte ; den vaktes 
aandelige Genfødelse forklaredes videre saaledes, at 
intet for ham længer var Synd. Han maatte stjæle, 
uden at nogen kunde bebrejde ham det, og Hor blev et 

virksomt Tegn paa hans Næste-Kærlighed. Præsten og 
alle Embedsmænd erklæredes for Djævelens Profeter, 
medens de aandeligt vakte selv fremstod som sande 
Præster og Øvrighed. 

Kvinder rendte fra deres Mænd og lod sig udraabe 
som „Apostlenes Hustruer ''^ og gamle Mænd sammen- 
kaldte Folket og lod sig tilbede som Kristi, Herre og 
Konge. 

Man kappedes om at proklamere Aabenbaringer og 
Drømmesyn, og et forvirret Sammensurium af Profetler 
over Guds udvalgtes Forherligelse og Fordømmelsen af 
alle uomvendte tog deres sidste Rest af sund Sans. 

En Skolemester gjorde sig til et saa voldsomt Her- 
rens Redskab, at han maatte holdes bagbunden i flere 
Dage. Nøgen i guddommelig Herlighed og fraadende 
om Munden af hellig Iver kastede han sig vaandende 
om paa Gulvet og lod sig tilbede af sine forskræmte 
Børn. 

Ingen kunde længere gaa naturligt hen ad en Vej; 
man skulde hoppe med samlede Ben, syngende og raa- 
bende for at forkynde Alverden, at man var under den 
store Naade som Guds udvalgte. 

En skikkelig gammel Lap, som hed Rasmus Punski, 
blev engang overfaldet i en Skov af en arg Kælling, 
som hed Susanne ; og da Punski nægtede at tilbede hen- 
de som Jomfru Marie, blev han afklædt, gennempryglet 
og efterladt halvdød, bunden til et Træ. 

Naar unge Piger nægtede at bekende deres Synders 
Mangfoldighed, blev de uden Naade trukne ind i Telte 

eller Huse, afklædt og tampede med frosne Birkeris 
paa den nøgne Krop i hele Forsamlingens Nærvær. 
Alle var grebne af den store Rabies. 

Saaledes var Situationen, da Stockfleth kom til Kau- 
tokeino. Ved hans Ankomst rasede Bevægelsens Le- 
dere paa tredje Døgn uden Søvn. Man havde gjort Ind- 
brud hos Handelsmanden, og idet man passerede gen- 
nem alle Værelserne, havde man lyst Forbandelse over 
hele Huset. Handelsmandens Hustru havde man i Rase- 
riet kastet sig over, og hun slap kun fra dem med en 
sønderflænget Kjole. 

Hos Helland findes der følgende Skildring af Stock- 
fleths første Besøg i det Hus, hvor Herrens udvalgte 
holdt til; Stockfleth havde søgt dem alene, kun bevæb- 
net med en god, tyk Stok : 

„To eller tre, deraf et Fruentimmer, stod og løftede 
Armene op og ned med stærke Bevægelser, bandende 
og udfordrende Gud. Han løftede Stokken og slog til. 
Rundt om paa Gulvet rejste man sig og gav sig yder- 
ligere til at huje og bande. Nogle var saa hæse, at de 
ikke kunde give nogen Lyd fra sig. Alle vendte sig nu 
mod Stockfleth med Ansigterne fordrejede af Raseri; 
han blev roligt ved med at slaa, men ingen gjorde Mine 
til at falde over ham. Kirkeværgen laa i en Seng og for- 
langte, at man skulde tilbede ham. Et Barn paa en halv 
Snes Aar opførte sig ganske som de andre, dansende, 
hoppende, bandende. Da Stockfleth vilde gaa, gik en 
midaldrende Lap ham i Møde fra Gangen med halvt 
lukkede Øjne, foregivende, at han just havde et Syn. 

Stockfleth gav ham i forbigaaende to dygtige Ørefige- 
ner." 

Præstens tunge Kæp holdt naturligvis til en Begyn- 
delse de hellige noget i Ave. Men da de Skarer, der dag- 
lig søgte ham med deres Forbandelser og Trusler, sta- 
dig voksede, fandt han det rigtigst at skikke Bud til Al- 
ten efter et Par stærke Politibetjente. Ligeledes blev 
Stedets lappiske Lensmand, der havde sluttet sig til de 
vakte, erstattet med en Nordmand. Det skulde snart 
vise sig, at Sikkerhedsforanstaltningerne var vel be- 
føjede. 

Rasmus Spein var en 25 — 26aarig Lap, som allerede 
paa dette Tidspunkt gentagne Gange havde gjort sig be- 
mærket ved sine vilde Udskejelser. Han gav sig nu un- 
der en Gudstjeneste en saadan Rolle, at man saa sig 
nødsaget til at sende ham til Tugthuset i Kristiania. 

Stockfleth stod for Alteret og skulde messe, da han 
mærkede, at nogen sneg sig bag om ham ; og inden han 
kunde forhindre det, stod Rasmus Spein paa Prædike- 
stolen. 

Blussende af Ophidselse, med fanatisk brændende 
Øjne raabte nu den unge med tordnende Stemme ud 
over Menigheden: 

„Forbandet være Præsten Stockfleth! Bort med alle 
saadanne Præster som ham! Omvender eder! Det er 
Aanden, som taler igennem mig; jeg er Vejen til Sa- 
lighed; jeg er Herrernes Herre og Kongernes Konge, 
og jeg skal komme igen i Himlens Skyer og holde 
Dom!" 

Længere kom han ikke og lod sig uden Modstand 
føre ned fra Prædikestolen. Men da to Politibetjente nu 
mødte op for at føre ham ud af Kirken, opstod der en 
frygtelig Tumult. De hellige kastede sig over Betjentene 
og Præsten og rev Rasmus fra dem, og et vildt Haand- 
gemæng var ved at opstaa, da der atter hørtes en over- 
døvende Stemme i Kirken: 

„Dette er Satans Tjenere, der lægger Haand paa den 
retfærdige!" 

Stemmen kom fra en af de hellige, og der blev et Øje- 
blik dødsstille. 

Men nu sprang Rasmus Spein op paa en af Kirke- 
stolene og skreg ud over de vakte, der var blege af Op- 
hidselse : 

„Lapper, omvender eder! Præsten Stockfleth er en 
Djævel, og alle Præster er Djævle. Vender eder bort 
fra ham! Vender eder bort fra Mørket! Vender eder 
bort fra Satan ! Jeg er helliggjort ved Aanden, og i Aan- 
dens Medfør fordømmer jeg alle uomvendte til Helve- 
des Afgrund. Jeg er Vejen til Saligheden! Jeg har Nøg- 
len til Himlen og Helvede ! Den, som ikke tror paa mig, 
skal aldrig komme til Salighed ! Jeg er større end Gud ! 
Og du. Helvedes Præst, bøj Knæ og bed!" 

Her blev Kirkedøren voldsomt revet op ; det var den 
20aarige, smukke Lars Hatta, der kom sin Ven og 
Herre til Hjælp. Og idet han slog sig Vej gennem 
Mængden, raabte han af al Kraft : 

„I har gjort min Faders Hus til en Røverkule!" 

Hele Kirken genlød nu af Skrig; man kastede sig 

over hinanden med Næveslag. De mindre hellige Lap- 
per hjalp Betjentene og Præsten, og saaledes lykkedes 
det endelig at faa ført Rasmus Spein til Arresten. 

Dette skete i November 1851 ; og Stockfleth, som nu 
indsaa, at der maatte tages alvorligt fat, sendte Bud 
efter Biskop og Amtmand. I Februar holdtes der For- 
hør, og 22 Personer blev idømt større eller mindre 
Straffe. 

Forgæves havde den norske Biskop henvendt sig til 
Læstadius, hvis Autoritet Kautokeinoboerne stadig paa- 
beraabte sig, for at bevæge denne til at sende de hellige 
Ledere en skriftlig Misbilligelse af deres Færd ; Læsta- 
dius svarede nærmest med en Kritik af de norske Em- 
bedsmænds Opførsel, og han gjorde intet for at stand- 
se Bevægelsen, skønt det vilde have været ham en let 
Sag selv at foretage en Rejse til Kautokeino. 

Imidlertid syntes de genstridige at falde noget til Ro ; 
og da Kautokeino nu fik sin egen Præst, rejste Stock- 
fleth tilbage til Vadso. 

Hele Foraaret og Sommeren var der nu Ro over alle. 
Men ud paa Efteraaret, da de straffede vendte tilbage, 
kom der nyt Liv i Gemytterne. 

Aslak Hatta, der havde fattet et brændende Nag til 
Handelsmand Ruth, svor paa, „at den røde Hane skul- 
de komme til at gale over hans Hus" ; og han lovede 
Død baade over Ruth og Lensmand Bucht, som man an- 
saa for selve Djævelens Redskab. Det proklameredes, at 
det ikke var nogen Synd at dræbe de ubodfærdige og 
vantro. 

Vanviddet greb om sig. De hellige kørte paa Besøg til 
de forskellige Renbyer og afklædte og afbankede med 
Birkeris alle dem, der ikke vilde slutte sig til dem. 

Det var atter i November, at Hovedslaget forbered- 
tes ; og saadan skyndte man sig med Forberedelserne, at 
Katastrofen virkelig kom ganske bag paa de ulykkelige. 

Tidligt en Morgen begav man sig i stort Følge til 
Kautokeino, kørende med Ren; bagest i Rækken kom 
Aslak, „Lappernes Herre og Konge", bevæbnet med en 
umaadelig Kølle, rede til øjeblikkelig at kaste sig over 
den i Troppen, der gjorde Mine til at desertere forinden 
Afgørelsen. Man medførte en stor Slæde, udelukkende 
fyldt med Birkeris, som flittigt benyttedes undervejs, 
hvor man traf Folk. 

Endelig stod man da i Byen, rede til Overfaldet. As- 
lak Hatta førte an. 

Uden for Købmandens Hus traf man baade Lens- 
mand og Handelsmand. 

„Nu skal du dø, du Djævelens Haandlanger!" skreg 
Aslak og styrtede ind paa Bucht, der fik et saadant 
Slag med Køllen i Hovedet, at han segnede om. 

„Død over Djævelen !" brølte Aslak i afsindigt Raseri. 
„Hævn, Hævn over Guds Fjender!" 

Og han kastede sig hoverende over Lensmanden og 
af bed hans Næse. 

Ruth, der vilde springe til Hjælp, blev ligeledes strakt 
til Jorden af et Kølleslag, og Kvinderne kastede sig hy- 
lende over ham og tildelte ham saa mange Knivstik, at 
han hurtigt døde. 

Lensmanden var mere sejglivet. Med Blodet strøm- 
mende ud af Næsen var han atter sprunget op til For- 
svar ; men da han var ubevæbnet, fik de ham snart igen 
bedøvet med Kølleslag. For en Sikkerheds Skyld jog nu 
en af Kvinderne en Langkniv ind i Armhulen paa ham 
lige til Skaftet, dog uden at ramme Hjertet. 

Da man nu ansaa dem begge for døde, styrtede hele 
Skaren ind i Huset; Handelsmandens Kone var imid- 
lertid flygtet op i Præstegaarden. 

Atter kom den store og stærke Lensmand Bucht tif 
Bevidsthed, og ved overmenneskelig Anstrengelse lykke- 
des det ham at slæbe sig op paa et Loft, hvor han laa- 
sede Døren og krøb i en Seng. 

Men hans Blodspor i Sneen forraadte ham ; snart 
fandt man op til ham og sprængte Døren. En Lap holdt 
nu en af de store Knive, som anvendes til Renslagtning, 
for Brystet af ham, medens en anden greb et Stykke 
Ved og slog til, saa Kniven gik lige igennem Manden. 
Saa endelig drog Lensmanden det sidste Suk. 

Da man nu havde plyndret Handelsboden for alt, 
hvad man gad eje, tændte man Gaarden i Brand, og 
derpaa stormede man Præstegaarden. Præsten, som gik 
dem i Møde for at forsvare Kvinderne, blev øjeblikkelig 
overmandet og bundet, og under Raabene: „Der kan 
du se, hvorledes de ubodfærdige brænder i Helvede! 
Nu er Guds Vredes Dag kommen!", slæbte man ham 
under ubarmhjertige Mishandlinger frem, for at han 
skulde se Branden. 

Kvinderne bandt man ikke, men man nøjedes med at 

Knud Rasmussen: Lapland 9 

slaa dem saaledes med Ris, at de var blodige og ophov- 
nede over hele Kroppen. 

Just som Situationen saa meget haabløs ud for de 
overlevende, der ikke anede, hvad Øjeblik de kunde 
falde for et Lune af Bødlerne, — kom Hjælpen aldeles 
uventet. 

En Lap, som ikke hørte til de udvalgte, var straks 
efter Mordene løbet til en Naboby og kom nu tilbage 
med 16 Mænd og 3 Kvinder, der bevæbnede med Køl- 
ler og enkelte Bøsser anførtes af den stærke Skoleme- 
ster Klement Gundersen. 

Skønt de hellige var meget overlegne i Tal og rykkede 
frem under frække Forbandelser og Eder, blev de dog 
snart overmandede, bagbundne og spærrede inde i Præ- 
stens Lade. Saa snart der yderligere kom Forstærkning, 
sendtes de videre til Arresten i Alten. 

I den paafølgende Retssag dømtes 33 Personer for 
Mord, Mordbrand, Vold paa Personer og Gods ; af disse 
dømtes 5 til Døden, 8 til livsvarigt Tugthus. 

Dødsstraffen blev dog kun eksekveret paa to, nemlig 
Mons Somvy og Aslak Hatta, der halshuggedes i Alten 
1854, uden dog at nogen af dem vilde indrømme, at de 
havde forbrudt sig. 

Hele denne ulykkelige Vækkelsesperiode slog efter 
sin sørgelige Udgang Kautokeinoboeme med en saadan 
Skræk, at denne By nu er en af de faa, hvor den meget 
udbredte Læstedianisme ikke har haft nogen Jordbund. 

Læstedianismen i vore Dage har Tilhængere i de 
nordlige Egne af Sverige, Norge og Finland, mest dog 

blandt Lapper og Finner ; i Amerika findes der nu og- 
saa et Par læstedianske Menigheder. 

Man maa indrømme, at Læstadius's Lære har ført 
umaadelig meget godt med sig. Ingen Læstedianer drik- 
ker eller ryger, og de er som oftest flittige og stræbsom- 
me Folk, der foregaar deres Landsmænd med et godt 
Eksempel. Men samtidig maa det fastslaas, at der føl- 
ger megen usmagelig Selvgodhed og Dømmesyge med 
denne Lære, der ofte frister til Selvforherligelse og al- 
tid vil friste til Overdrivelse. 

Vore Dages ivrigste og mest fanatiske Læstedianere 
findes vistnok blandt Lapperne i det nordlige Norge. 
I en Lapby som Karasjok ender Bønnemøderne endnu 
den Dag i Dag ofte i det vildeste Hysteri ; men samtidig 
maa jeg indrømme, at jeg aldrig har været blandt Smaa- 
kaarsfolk, der har haft deres Gaarde og øvrige Kram 
i en saa mønsterværdig Orden, som disse Karasjok- 
boere. 

Ved Juletid holdes her i et særligt Bedehus af tilrej- 
sende Prædikanter Møder, der kan strække sig fra 
Klokken 3 om Eftermiddagen til 3 Nat ; og Menigheden 
befinder sig mod Slutningen i en saadan Tilstand af Op- 
hidselse, at de springer op paa Bænkene og dansende, 
leende, syngende omfavner og kysser hverandre. Disse 
Bodsmøder holdes daglig en hel Maaned igennem. 

En stor Fare ved Læstedianismen er forstaaeligt og- 
saa den alt for overdrevne Dyrkelse af Prædikanten; 
og der er mange, som gaar saa vidt, at de ikke mener, 
at Salighed kan opnaas uden Skriftemaal for en Prædi- 

9* 

kant og dennes Syndsforladelse. Den hellige Skrift selv 
og Bønnen til Gud bliver i og for sig noget ganske un- 
derordnet. 

Under Præstens Gudstjeneste i Kirken hører vold- 
somme Forstyrrelser til Dagens Orden. En greben 
Kvinde kan give sig saadan til at le af Glæde over Naa- 
den, at Præstens Ord ganske overdøves. Latter er Glæ- 
de, og kun den, som har Fred med sin Samvittighed, 
kan være glad. Derfor er Latteren for Læstedianerne 
noget ungdommeligt, og ikke sjælden ser man Koner 
gaa fra Bænk til Bænk for under de besynderligste Ge- 
bærder at faa Menigheden til at briste i Latter. 

Ejendommeligt er det ogsaa at se en hel Menighed 
komme syngende og dansende ud af Kirken for at spre- 
des over Landevejene i store Flokke. 

Jeg har ikke selv paa mine Rejser truffet nogen af de 
store læstedianske Profeter og skal derfor slutte Skil- 
dringen af denne mærkelige Bevægelse med at gengive 
en Beretning fra Professor Helland, som skyldes Matti 
Aikio fra Karasjok : 

Broder Karjalainen fra Finland skulde tale i en lille 
By i Porsangerf jorden. Den store Finnestue med lavt 
Loft og smaa Vinduesruder var pakfuld. Folk sad tavse, 
de fleste fyldt af en kildrende Angst for den Ræd- 
selsnydelse, som nu skulde beredes dem. Lampens mat- 
te Skær øgede Karjalainen 's Ansigts dystre Bleghed, 
idet han lod sine umaadelig stærke, sorte Øjne glide 
sagte over Forsamlingen, sikker paa at kunne lamme 
enhver, som ikke med raffineret Modstandskraft var for- 
beredt paa at møde dem. 

Da der endelig var indtraadt en fuldstændig Tavshed, 
rejste han sig. op, mager og mørk og stor, foldede Hæn- 
derne sammen og lukkede Øjnene. Der fulgte en sæl- 
som Pavse. Saa begyndte han ganske sagte : „Vor Fa- 
der, du, som er i Himlene!" 

Ordene hørtes som fjerne, dybe Havskvulp, Stavel- 
serne tonede, sukkede, ramlede sagte men tungt mod 
hinanden, bad i vanvittig Inderlighed, i hjælpeløs Hen- 
givelse, i forsagt Ydmyghed I Og da han saa med en gri- 
bende vemodig og blød Tonestigning, der skælvende 
hang fast i det sitrende Hjerte, bad den femte Bøn : „Og 
forlad os vor Skyld", da brast Kvinderne ud i Hulken, 
uden Forfærdelsens Smerte, men opløst i en ubestemme- 
lig Hengivelse. Bølgen fra Karjalainen's mægtige Sjæl 
forplantede sig ud over Tilhørerne og skyllede kildrende 
koldt over deres Nerver. 

Karjalainen istemte en Salme, velstemte Sjæle faldt 
ind, og Sangen steg op, et bredt skælvende Sus i Moll 
fra Hjterter ved Genfødelsens Opstandelse. Rædselsful- 
de var de Ord, der som i Havsnød vred sig op fra Kar- 
jalainen's Bryst, da han begyndte at tale. Tilhørerne 
hulkede og skar Ansigter. Vanvittige Øjne stirrede 
hjælpeløse omkring. 

Karjalainen gjorde en Pavse. Hans Ansigt begyndte 
lidt efter lidt at forklares. Med en berusende Glæde, 
med et Tonefald, der var dugget af et overvældet Hjer- 
te, læser han op af Bibelen : „Thi Lammet, som er i 
Tronens Midte, skal vogte dem og lede dem til Livsens 
Vandkilder, og Gud skal aftørre hver Taare i deres 
Øjne." 

Han smilte, han lo. Tilhørerne smilte, lo, formelig 
brast i Latter. Nogle sprang op, hoppede, og dansede i 
vanvittig Glæde, rev Stolene over Ende og laa glædes- 
hylende i hinandens Arme, Kvinder og Mænd i en lur- 
vet Masse. 

En fed ung Kone sprællede som en, der danser Hal- 
ling; hendes Bukser gled ned over Knæene. Hendes 
Mand rykkede hende i Koften : „Træk Bukserne op I" 
Men hun sansede ingenting. De troende sendte hinanden 
skinnende Smil : Ogsaa David dansede nøgen foran Her- 
rens Alter. 

Da de dansende lidt efter lidt blev udmattede og laa 
bedøvede rundt om som i en Rus, rejste Stedets Leder 
sig op og sagde : „Lader os bekende vore Synder I** 

Den fede Kone vaagnede pludselig op, tog et raskt 
Tag i sine Bukser og diskede op med et Synderegister. 
De troende saa smilende paa hinanden med et næsten 
haanligt : „Var det ogsaa noget !*', og saa sagde de i Kor : 
„Vor Søsters Synder skal være hjerteligt tilgivne!** 

Og efter som de mange betyngede Samvittigheder let- 
tedes, saa man i Øjeblikket kunde siges at være helt 
uden Synd, begyndte Humøret at stige, og man fik Pi- 
berne frem, fyldte dem med Tobak og gav sig til at ry- 
ge, alt mens man drøftede Spørgsmaal om Heste og 
Rener og snakkede fortroligt om Vorherre. 

Døren til Præstens store, hyggelige Studereværelse 
var i stadig Bevægelse. Uden Bankning blev den kejtet 
revet op, og ind smøg sig smaa, pelsklædte Skabninger, 
der storgloende blev staaende midt i de indstrømmende 
Kuldeskyer, uden et Øjeblik at bekymre sig om at lukke 
efter sig. 

„Luk Døren!" gentog Præsten mekanisk for hver 
Gang uden at løfte Øjnene fra Kirkebogen, og stilfær- 
digt og varsomt skubbedes Døren til. 

De indtrædende blev staaende langt tilbage uden at 
mæle et Ord, og først efter gentagne Opfordringer tog 
. de Plads paa en af de fremsatte Stole. Enkelte rejste 
sig op igen, mønstrede Stolen, løftede den lidt op i Be- 
nene som for at overbevise sig om, at den virkelig kun- 
de bære dem, og satte sig saa tavse ned igen, synligt 
generede af en for dem ganske usædvanlig Hvilestil- 
ling. Thi alle sad de yderst ude paa Stolekanten med 
krummet Ryg og stive, fremstrakte Ben og saa ganske 

afsjælede ud, med Sveden strømmende ned over An- 
længst var udbrændt, og sendte med korte Mellemrum, 
som for at adsprede sig, en flyvende Spytklat ned over 
deres brede Renskindspjækser ; de vidste, at de ikke 
maatte spytte paa Gulvet. 

For hver, som gik, rykkede en ny frem til den store, 
ærværdige Kirkebog, og Præsten hilste dem med smi- 
lende Venlighed, baade til Velkomst og til Afsked med 
et Favntag. 

Det var Lapper, som kom for at lade sig indskrive 
til Nadveren i Anledning af den store Konfirmation. 



For et halvhundrede Aar siden var det de store Lap- 
markeder, der samlede Folk fra alle Kanter deroppe. 
Nu lever disse kun som løsslupne Ungdomsminder i 
gamle Menneskers Hukommelse. Markederne har tabt 
deres Betydning. Den asketiske Læstedianisme har lyst 
Brændevinsorgierne i Band, og de forbedrede Kommuni- 
kationsmidler har gjort Masseafsætning og Masseindkøb 
unødvendige. 

Og Lapperne mistede deres kaade, ugelange „Natio- 
nalfest". Men disse Vildmarksbørn føler Trang til at 
bryde deres Ensomhed et Par Gange om Aaret ; de maa 
have noget at glæde sig til, noget at snakke om, naar 
Dagene kortes, og Aftnerne bliver dem for lange. 

Markedskalasen maatte erstattes af noget nyt, og man 
valgte sig Konflrmationsdagene. 

Forberedelserne har man en egen Evne til at trække 
i Langdrag. Nye Festdragter sys, og gamle gøres i Stand ; 
Sølvsmykkerne tages frem og pudses, og har man selv 
en Søn eller Datter blandt Konfirmanderne og holder de 
gamle Traditioner i Ære, gør man sig maaske oven i Kø- 
bet en lang og besværlig Købstadstur for at købe nye 
Smykker. Overalt hvor man kommer frem, hører man 
Tale om Konfirmationen. Man faar at vide, at den og 
den har et Barn, som skal konfirmeres, og at Konfir- 
manderne i Aar bliver saa og saa mange; at en stak- 
kels Nila eller Marie faar Lov at vente til næste Aar 
paa Grund af bristende Evner, og at den ældste i Flok- 
ken denne Gang kun er 25 Aar. 

Man vil kunne forstaa, at Aldrene i disse Egne maa 
blive ret varierende. Præsten fortalte mig saaledes, at 
hans ældste Konfirmand det foregaaende Aar havde væ- 
ret en Gubbe paa 51. Det giver et lille Begreb om Øde- 
markernes Udstrækning og Lappernes isolerede Tilvæ- 
relse : En skønne Dag finder man tilfældigvis en Mand, 
som er over de halvtreds, og som aldrig er bleven kon- 
firmeret. Et saadant Tilfælde hører naturligvis til de 
mere usædvanlige, men vækker dog ingen Opsigt. At ad- 
skillige samtidig tager deres „Militærøvelser", er der- 
imod meget almindeligt. Rimeligvis sker sligt heller ikke 
uden Beregning ; thi de praktiske Lapper, som har svært 
ved at undvære deres Børn for Renpasningens Skyld, 
udsætter maaske ofte Konfirmationen til Eksercitsalde- 
ren for at slaa to Fluer med eet Smæk, især naar de bor 
i en mere afsides liggende Tragt. 

Forberedelserne hos Præsten tages forøvrigt med stor 
Alvor, i hvert Fald naar det lakker mod Afgørelsen. 
Overalt hvor man i Kirkebyerne kommer ind hos Ny- 
byggere eller i Kroer, hvor Lapbørn er indakkorderede, 
finder man Ungdommen samlet om den lysende Arne 
med Bibelhistorier, Salmebøger og Katekismer i Skø- 
det. Og de læser højt i Munden paa hinanden, en i Bi- 
belhistorien, en anden i sin Katekismus, saa hele Rum- 
met bliver et syngende, summende Virvar, hvor de ti 
Bud, de gamle Patriarker, de store og de smaa Profe- 
ter væltes om imellem hinanden. Den ene hæver Stem- 
men for at overdøve sin Sidemand, medens en Sinke 
vælter lange Skriftsteder ud af sig for at naa samme 
Sideantal som Kammeraten foran, der læser samme 
Bog. — Men de gamle ser paa dem og smiler hoved- 
rystende og tilfredse over Ungdommens store Religions- 
iver ! 

Saadan var det ikke i deres Tid. 

Det er i Virkeligheden heller ikke saa længe siden, at 
Lapper i en snæver Vending, under et eller andet kri- 
tisk Tilfælde, bejlede til deres gamle Guders Gunst. Det 
fortaltes mig saaledes, at en Del Lapper for nogle Aar 
siden bragte deres Afgudsbillede et Offer for at blive af 
med en ondartet Renpest. Men da Sygdommen ikke de- 
sto mindre vedblev at hærge Flokken, brændte man un- 
der stor Ophidselse den afmægtige Guddom. 

Civilisationen har jo til Held for den ejendommelige 
lappiske Kuhur en Del Vanskeligheder at overvinde. Og 
selv min Ven Swonni, der dog var en ualmindelig in- 

telligent c^ oplyst Fjældmand, havde sine egne hemme- 
lighedsfulde Anskuelser om Ting og Sager, „som Sven- 
skerne aldeles ikke havde Rede paa*'. 

Dagen før en Konfirmation er alle Sognets Lapper 
samlede i Kirkebyen, baade de, der har Børn, som skal 
konfirmeres, og de, der blot kommer for at træffe Ven- 
ner og Frænder. Og disse sidste er naturligvis altid i 
Flertal. 

Under denne Tid faar man Indtrykket af, at der her- 
sker det bedste Forhold mellem Lapper og Nybyggere. 
Alle Huse er overfyldte, thi Nybyggeren stiller gæstfrit 
sit Gulv til de fremmedes Disposition for Nætterne. Og 
kigger man saa en Aften ind gepnem Ruderne til dem, 
skimter man i Halvmørket overalt paa Gulvet sammen- 
rullede Skikkelser. Flygtigt set ligner de en Bunke op- 
hobede Renhuder ; men kigger man nøjere efter, opda- 
ger man lidt efter lidt — en Næse, der stikker frem, — 
en Mund, der aabner sig for en Rad stærke, gule Tæn- 
der, — brogede Baand og Sølvsmykker; og kan man 
saa, uden at komme til at knirke alt for meget i den skri- 
gende Frostsne, faa Øret anbragt tæt op mod Rudeglas- 
set, fortæller en summende Snorken, at de derinde har 
et godt Sovehjerte. De ligger der i fuld Paaklædning, 
Renlighedshensyn bliver ikke overdrevne. Aldrig saa 
jeg nogen Lap vadske sig, men dog gjorde de ikke no- 
get urent og snavset Indtryk ; deres Hud har saadan en 
praktisk, mørkbrændt Farve! 

Og hygiejniske Hensyn kender man ikke til. En Pels, 
der trækkes paa, bliver siddende paa Kroppen Vinteren 

over, saa længe den kan holde sammen. Lugtesansen er 
ikke saa følsom, at man behøver at tage Hensyn til fjor- 
gammel Sved og Uddunstninger. 

Ganske tidligt paa Morgenen begynder Folkevandrin- 
gen. Toilettet kræver ingen Tid; det er fuldbragt, naar 
man bare faar gnedet Søvnen af Øjnene. Flokkevis van- 
drer man snadrende og leende fra Hus til Hus, og Ska- 
ren vokser for hver Visit. Deres Ansigter straaler, og 
de kappes om Latteren og Underholdningen. Intet Un- 
der heller ! De har jo drømt om disse Par Dage Maane- 
der igennem. Og Tiden maa bruges vel, for Oplevel- 
serne skal jo give Stof til Samtaler og Lattersalver i al 
den Tid, inden Sommeropholdet ved de norske Fjord- 
byer bringer dem nye Æ ventyr. 

Intet Sted er saa bestormet som Præstegaarden. Alle 
skal de naturligvis til Alters, og saa følges de ad derop 
for at blive indskrevne. Men dette forhindrer jo ikke, 
at de ogsaa kan have andre Sager paa Samvittigheden. 
En yngre Moder med et aabent Solskinsansigt kommer 
slæbende med et Par strittende Poder for at faa baade 
sin og Børnenes Fødselsdag opgivet. Og en gammel 
hvidhaaret Nomadeætling forklarer Præsten med ge- 
nerte Lader, at han skulde være ham meget taknemlig, 
om han kunde faa opgivet sin Alder ; han føler sig gam- 
mel nu, og Hukommelsen har svigtet ; der er gaaet Klud- 
der i Regnskabet. Og den store, ærværdige Kirkebog, 
som de betragter med største Pietet, løser alle Gaader 
for dem. 

Først ude i Køkkenet hos Præstefruen tør de op. Her 

mellem Gryder og Kaffekedler og Madlugt bliver de sig 
selv igen. Det er ikke længer hellig Grund, de træder 
paa. Og de placerer sig rundt omkring paa Gulvet og 
lader sig fylde med Kaffe af den elskværdige Værtinde. 
En efter en lister de saa Piberne frem af Lommerne, 
og i Løbet af kort Tid staar Køkkenet i Røg. 




Og siden, naar de gaar, omfavner de Præstefruen, 
overvældede af Glæde over hendes Gæstfrihed. 

Den ene Flok gaar, og en anden kommer. Hele Da- 
gen igennem flammer en lystig Ild i Ovnen, og en sta- 
dig kogende Kedel udøser til Overflod den sorte Drik, 
som er deres uskyldige Lidenskab. 

Det hænder næsten aldrig, at nogen drikker sig fuld. 
Overalt hersker den mest harmløse Stemning, der med 

en ganske egen Virkning giver de brogede Folkelivsbille- 
der sit muntre, barnligt løsslupne Præg. 



Det var en klar og stille Frostdag. Himlen stod lys 
og let over Skov og Fjæld, og Sneen kunde bære over- 
alt. Slæder kom susende og bjældende gennem Byen 
og gjorde Holdt uden for Kroen. Ellers var der mod 
Sædvane stille og mennesketomt overalt, og det hele 
virkede underlig hemmelighedsfuldt, naar de mange fra- 
spændte Slæder og Pulke rundt om ved Husene røbede, 
at der maatte være fuldt med Gæster overalt i Byen. 

Kirkeklokken gav sig til at ringe ; og det var saa stille 
i Luften, at man bildte sig ind med Øjnene at fange de 
Lydbølger, der smeldede ud fra Klokketaarnet og lagde 
sig som Sang over den lille Kirkeby, der laa halvt skjult 
i Sne og Is. 

Dørene rundt om sprang op, og festklædte Menne- 
sker spredte sig ud over Snemarkerne. De kom fra alle 
Kanter og løb sammen ude paa den brede, nedtraadte 
Vej, der førte op gennem Byen. Den sorte, bølgende 
Strøm bugtede sig op mod den lille, venlige Kirke, der 
syntes at suge dem til sig. Kirkedørene sloges op. Or- 
geltoner blandede sig i Klokkesangen, og hele Menne- 
skehavet forsvandt ind i Kirken. Det var som et Jætte- 
gab, der aabnede sig og slugte et ringe Menneskeoffer, 
som* bragtes det. 

Præsten skred langsomt og værdigt ud fra Præste- 

gaarden, og da ogsaa han var bleven borte i Kirkedø- 
ren, tav Klokken i Taarnet, og alt blev tyst og stille igen. 

Paasken og den store Konfirmation var kimet ind 
over den lille fattige Lapmarksby ... 

Kirken var propfuld. Andægtige og henfaldne sad de 
gamle under hele den lange Handling ; stive og ubevæge- 
lige stod Konfirmanderne plantede i Gulvet, saa længe 
Overhøringen stod paa; deres Ansigter forraadte ikke 
et Øjeblik, at der var Liv i dem. Præsten gik talende 
og spørgende fra Stol til Stol og fik dem skiftevis til 
at glimre med et Skybrud af Skriftsteder, der kom frem- 
væltende med en saa uimodstaaelig Kraft, at de forme- 
lig kom til at snappe efter Vejret deraf. 

Men under alt dette havde der hersket en alt andet 
end andægtig Stemning nede i den modsatte Ende af 
Kirken; thi der havde man anvist Smaabørnene deres 
Tumleplads. De opfattede sikkert hele Gudstjenesten 
som en pragtfuld Festforestilling, som de ganske ufor- 
tjent havde faaet Lov at agere i. Og de stillede sig der- 
for ganske uforstaaende over for den Alvor, der pludse- 
lig havde bemægtiget sig deres Forældre. 

Henne under Trappen, som førte op til Orgelet, havde 
de indhegnet sig en hel lille Fæstning af Fodstykker, de 
havde slæbt frem fra Stolene. Med korte Mellemrum 
opstod der iblandt dem den vildeste Uenighed, der gav 
sig Luft i lystige Krigsscener og Hyl ; fortvivlede Mødre 
kom da farende frem og trakterede dem med saa vel- 
rettede og tungt klaskende Kindheste, at de ganske 
glemte at skrige. 

Jeg sad langt tilbage i Kirken, og da jeg ikke forstod 
de Ord, der holdt Menighedens Andagt fangen, kunde 
jeg med god Samvittighed samle al min Opmærksomhed 
paa Børnene. 

Som de laa der paa Gulvet og kravlede om i deres 
lodne, struttende Renskindsbukser, lignede de en Flok 
dunede Fugleunger, der lige havde sprængt deres Ægge- 
skal. Snart søgte de at klatre op ad Stoleryggen, tabte 
Ligevægten, fægtede et Øjeblik i Luften med Arme og 
Ben og dumpede om paa Gulvet, saa deres Nakker kla- 
skede mod Stenene. Nye Grædeanfald med paafølgende 
Af straf ningsscener og eventuel Udvisning af Kirken. 

Nu og da dukkede ogsaa et lille snavset Hoved frem 
mellem Benene paa mig og søgte med de kosteligste Mi- 
ner at faa mig draget med ind i Legen, indtil min udel- 
tagende Holdning atter drev det hen til Kammeraterne. 

En lille munter Episode maatte dog forlede et Par an- 
dægtige Forældre til at smile. En sortsmudset Gut paa 
4 — 5 Aar havde væltet en yngre Medborger i Gulvet 
og trillede ham nu som en gemen Tøjbyldt op gennem 
Midtergangen ; men før man endnu kunde faa ham fat, 
gjorde han omkring og trillede med en triumferende Mi- 
ne sit skrigende Legetøj tilbage til Trappen igen. 

Først da Orgeltonerne oppe fra Pulpituret atter sam- 
lede al Opmærksomhed om sig, faldt der Ro over det 
muntre Smaafolk. 

Men sikkert var jeg den eneste i hele Menigheden, 
som havde ofret det min Opmærksomhed ; thi slige Sce- 
ner hører til i en Lapkirke, lige saa sikkert som Præ- 

Stens Prædiken. Og da jeg efter Gudstjenesten over for 
Præsten udtalte min Forbavselse over, at han kunde 
holde sine Tanker samlede under et saadant Børne- 
skraal, svarede han smilende, at han knap havde lagt 
Mærke dertil. Slige Sager maa en Lappræst vænne sig 
til ; thi da alle paa en saadan Højtidsdag vil med i Kir- 
ken, kan man ikke efterlade Smaabørnene hjemme. 

^a j^ &^ ud, kunde jeg ikke dy mig for at kigge 
lidt nærmere paa Børnenes Krog. Inde mellem Skam- 
lerne, der laa stablede op mellem hverandre, søgte en 
bred Pøl at bane sig Vej udefter. Og da jeg spurgte 
Præsten, hvordan Sne kunde smelte i en saadan Hunde- 
kulde, lo han højt af min Naivitet. 



Det var Dagen efter. Konfirmanderne havde været 
til Chokoladegilde i Præstegaarden, og hele Huset havde 
været overfyldt af Helligdagsgæster. Nu var der tomt 
igen i Stuerne, og en stille Ordknaphed havde afløst 
den megen Feststemning. Præsten havde lagt sig til 
Hvile paa Sofaen, og Præstefruen havde fundet et gam- 
melt Familiealbum frem, som jeg gennembladede i Halv- 
mørket ved Kaminilden, da en hul Hoste pludselig lod 
sig høre midt i Stuen. Vi havde slet ikke lagt Mærke 
til, at Døren var gledet op, og først nu fik vi Øje paa 
en sammenkrøben Skikkelse, der vuggede frem og til- 
bage midt ude paa Gulvet. Det var en gammel Mand. 
Han hostede igen og anstrengte sig for at stamme nogle 
Ord frem, der gled bort i en hæs Mumlen. 

Knud Rasmussen: Lapland 10 

Præsten rejste sig op og gik hen til ham, og den 
gamle strakte et Par skælvende Arme ud for at hilse 
ham med det sædvanlige Favntag ; det var enøjede Jon 
fra Karesuando, som havde vovet sig ud paa den lange, 
besværlige Rejse til Vitangi for at tage Del i Konfir- 
mationsdagenes Glæder. Og nu vilde han have sin 
Præsts Velsignelse med sig hjem. 

Enøjede Jon havde sin egen Livshistorie, og Folk vid- 
ste at berette mange mærkelige Ting om ham. Alle kend- 
te ham deroppe, og jeg havde hørt en Del om ham gen- 
nem Swonni. Han havde engang været en temmelig vel- 
havende Lap med en Renflok, der talte flere Hundrede ; 
men da han ikke var kommen til Velstand paa ærlig 
Maade, gik det ham ogsaa ilde, som Swonni udtrykte 
sig. Renpesten havde angrebet hans Hjord, og de faa, 
der levnedes, havde Graaben haft et ualmindelig godt 
Øje til. Da Jon nu imidlertid skulde søge at erstatte sine 
Tab, gjorde han det paa en saa aabenlys Maade, at han 
blev nappet og puttet i „Hægten" for Rentyveri. Siden 
var han draget Syd paa og havde dernede tjent til sit 
Ophold ved at røgte Bøndernes Kreaturer. Saa ofte han 
fik sparet nogle „Slanter" sammen, gjorde han sig usyn- 
lig og viste sig først igen, naar han ikke havde mere 
til Brændevin. I Drukkenskab havde han engang yp- 
pet Klammeri med en Nybygger og faaet sit ene Øje 
slaaet ud. 

Men man vidste værre Ting om Jon. Han kunde 
„slaa Folk med Gan", og derfor var det, man var bange 
for ham. En Sommer, da han føjtede om paa „Norske- 

kysten", havde han engang bedt en Fisker om at skrive 
sig en Tiggerseddel, da Folk ikke forstod ham. Men Fi- 
skeren havde spillet Jon et fælt Puds, som kom ham 
dyrt at staa. 

Da Lappen vandrede ud for at paakalde Godtfolks 
Barmhjertighed, fandt han kun grove Ukvemsord og 
tørre Klø i Stedet for Mad og Smaaskillinger. Saa anede 
han omsider Uraad, og da han ikke selv kunde læse, 
henvendte han sig til en Købmand for at faa de uheld- 
svangre Runer tydede. De oplyste i al Korthed om, at 
Jon var en berygtet Tyveknægt, som Folk skulde tage 
sig i Agt for ! 

Enøjede Jon svor en Ed paa, at han nok skulde vide 
at skaffe sig Hævn, og vandrede ned til Fiskeren. 

Med en Baadshage knuste han Husets Vinduer og 
raabte rasende ind til den forskrækkede Fisker, „at han 
skulde faa Men for denne Sag baade paa Hænder og Fød- 
der" ! Folk stimlede sammen ; Jon blev overmandet, bag- 
bunden og kastet ned i en Fembøring, der næste Mor- 
gen skulde sejle til Tromsø. Paa en eller anden ubegri- 
belig Maade lykkedes det ham dog at undslippe i Løbet 
af Natten. Men hans Forbandelse gik i Opfyldelse. Fi- 
skeren svævede i et helt Aar mellem Liv og Død, og 
hans Arme og Ben flød med Blod og Materie af store 
Bylder, der gennem Lappens Trolderi pludselig slog ud. 

Efter den Bedrift var Jon en frygtet Mand overalt, 
og alle gav ham, hvad han begærede; thi man vidste, 
at det ikke var godt at gøre sig Uvenner med enøjede 
Jon. 

10* 

Nu var han bleven gammel og gudsfrygtig og levede i 
Fred og Forstaaelse med sine Medmennesker. Paaske- 
dag havde han været til Alters som alt andet Kristen- 
folk og var nu nede for at tag^ Afsked med sin Præst. 
Han var bleven trakteret med god Mad og Kaffe, og da 




han rejste sig for at gaa, randt store, mørke Taarer ned 
fra hans ene Øje. 

„Ja, Pastorn," sagde han, „nu faar man berede sig 
paa den lange Rejse didop. Det gaar saa ryselig fort her 
i Livet, — aja, ja ! — saa fort. Pastorn, at en ikke faar 
Tid til at angre og fortryde alt det onde, en har bedre- 
vet! — Guds Fred i Huset 1 Adjte!" 

Gennem Ruden saa man ham stavre langsomt ud over 
Sneen paa sine stive, magre Ben. Et Stykke uden for 
Præstegaarden satte han sig i en Snedrive og saa sig 
om; da han ingen bemærkede, vrikkede han forsigtigt 

frem fra Brystet en velfyldt Brændevinsdunk, som han 
satte for Munden og tømte til sidste Draabe ; saa rejste 
han sig og gik med vaklende Skridt ned mod Kroen. 

Enøjede Jon var endnu ikke mæt af Dage, — og til 
Konfirmation og Nadvere kom han jo kun een Gang 
om Aaret. 

Rundt om i hele Nybygget fejredes Afskedsfest. Det 
var, som om Husene stod i Brand ; de flammende Arne- 
baal kastede deres Lys gennem de smaa, isblomstrede 
Ruder og favnede Sneen i deres skælvende Skær. 



FORAAR 

Den strengeste Tid af Vinteren var forbi, og Solen 
var allerede begyndt at brænde sorte Huller i det hvide 
Landskab. Ved Middagstid paa de varme Dage dryp- 
pede det fra de snetunge Grene, og Spætten, som vid- 
ste, at det var Varsel om Vaar, hamrede løs paa Stam- 
merne af Utaalmodighed og Glæde. 

Men Sneen laa endnu mange Alen over Jorden, og 
Frosten spillede Solen fæle Puds, saa snart den blot be- 
gyndte at dale ; thi det var kun Marts Maaned, den mest 
lunefulde af dem alle tolv, og der var endnu langt frem 
til Vaaren. Nede i en lille Dal havde der samlet sig 
flere Hundrede Rener ; de havde opgivet at sparke Sneen 
op for at faa Mos og laa nu bare og dovnede, mætte og 
halvslumrende med sløve Øjne. Varmen virkede søvn- 
dyssende, man hørte kun Dryp paa Dryp fra Træerne ; 
Smaaelvene svedte sig ganske blanke i Solbadet, og den 
tøende Sneskorpe knurrede ensformigt hen i Luften; 
hele Naturen syntes at puste i Velvære som et stort Dyr, 
der har forspist sig. 

Men paa een Gang rystedes Stilheden voldsomt op 
af hidsige Hundeglam, og med Kastevindsfart kom en 
Lap flyvende frem fra Skoven. En højtakket Ren slæb- 

te ham af Sted, og det lille Menneske løftedes og slyn- 
gedes til Siderne, saa Skiene kun strejfvis piskede hen 
over Sneen. En Lassoløkke havde snurret sig fast om 
Dyrets Takker, og Lappen havde surret den modsatte 
Rebende fast om Livet paa sig. 

Ete for ned over Bakken frem over Skoven. Renen 
sprang ud over en Skrænt og gav et saadant Ryk i Re- 
bet, at Lappen svævede flere Sekunder i Luften som en 
Papirsdrage, der stemmes op mod Vinden i Storm. 

Lappen skreg og spyttede af Arrigskab, sled og ryk- 
kede i Rebet, bremsede og sank i Knæ, satte sig ned 
paa Skiene og opgav at gøre Modstand, men skældte og 
bandede saa meget desto værre. 

Renen vilde intet høre, den havde faaet Øje paa Kam- 
meraterne nede i Dalen. Men lige med eet stoppede 
den op, som om den havde betænkt sig, og vendte sig 
hovedrystende og fnysende mod Skiløberen, der ikke 
fik bremset, men rutschede uden om den med en saadan 
Kraft, at baade Lap og Ren tumlede omkuld. Hjorden 
nede i Dalen skræmtes op og satte i Galop ind mod 
Skoven; og Lappen, der var kommen op, mens Renen 
endnu laa sprællende med Benene i Vejret, fik nu en- 
delig Magt over Dyret og drev det i jævnt Luntetrav op 
mod Teltlejren. 

Swonni og jeg havde ligget i Lejren og set paa det 
hele ; vi holdt Middag og laa nu hver paa sin Side af 
Ilden med vor Snadde i Munden. Da den uheldige Ren- 
tæmmer naaede op til os, blev han hilst af en saa hjertelig 
Latter, at han selv maatte le med. Han havde ganske 

vist lige været udsat for at blive stanget fordærvet af den 
rasende Tyr, men det er dagligdags Sager, som man 
ikke ofrer nogen Højtidelighed heroppe. 



En Times Tid før man lægger sig til at sove, falder 
Hovedmaaltidet : det kogte Renkød, og Aftenkaffen plej- 
er saa i Regelen at samle hele Lejren. Har man noget at 
tale om, bliver man liggende en god Stund ved den 
brændende Ild, smaasnakkende, til Søvnen driver hver 
til sit. 

Den Aften havde vi fraadset i Ungrenkød og slubrede 
nu den fedtglinsende Lapkaffe i os. Piberne kom frem, 
og min Ven Swonni satte sig til Rette i en Dynge Ren- 
skind : han havde lovet at fortælle om en Ulvejagt fra 
sine unge Dage. 

„Du maa ikke tro,"" sagde han henvendt til mig, „at 
vi altid driver Tiden saa mageligt hen som nu. Du ser, 
at vi alle er skrabede og stygge i Ansigtet ; det er Frost, 
som har bidt sig fast i Huden, og Snestormen, som har 
pisket alle disse Rynker ind. Naar de rigtige Vinterorka- 
ner falder over os, maa vi slaas med dem midt i Sne- 
foget; vi har ingen Steder at gemme os. 

Teltene løftes i Vejret, Kastevinde fra Trætoppene 
slaas ned gennem Røghullet og holder Baalosen inde, 
saa vi er ved at kvæles ; Snefoget strømmer ind fra alle 
Sider og slukker til sidst Ilden, og der sidder vi — midt 
ude i Uvejret, i Sne til Knæene, med vore Koner og 
Smaabørn. 

Naa, ja ! Men det var jo Ulvejagten ! Den foregik for 
den Sags Skyld ogsaa i Snestorm. 

En Aften for mange Aar siden, vi havde alle lagt os 
til at sove, hørte vi Skrig og Raab ude fra Skoven. Det 
maatte være min Broder Nila; han var ude hos Re- 
nerne, og vi kunde jo straks tænke os, hvad der var 
sket. Jeg sprang op for at løbe ud til ham ; men før jeg 
endnu var kommen ud, blev Teltforhænget revet op, og 
ind styrtede Nila, hvid i Ansigtet og stammende af For- 
fjamskelse. Ulven havde været der, og fem af vore stør- 
ste Rener laa i deres Blod. 

Der blev en Snakken og en Græden ; mine Søskende 
hvinede. Hundene løb tudende om Teltet, og min Fader 
svor paa, at Ulven skulde bringes ham inden Dag. Den 
gamle, der i sin Ungdom havde været mangen Graabens 
Bane, saa ikke godt mere, og det blev derfor bestemt, 
at min Broder, som var en dygtig Skiløber, skulde gøre 
sig færdig til at fare med det samme. Vi andre skulde 
imidlertid se at faa de døde Rener slæbt hjem. 

Mo'r fik Kaffekedelen over, for at Nila kunde faa sig 
en Styrkedrik, og mens han ventede, blev det bestemt, 
at jeg skulde følge med ham. 

Mo'r græd, da hun skænkede Kaffen op til os, for 
hun vidste, at det let kunde komme til at vare længe, 
inden hun fik os at se igen. 

„Herren følge jer, Nila og Ola!" raabte hun, da vi 
løb afsted ; Fa'r sagde ingenting, men vi vidste, at han 
vilde tage varmt imod os, om vi kom hjem uden Ulv. 

Det var klar Nat med Maane og stærke Nordlys, og 

da vi først var komne ind paa Sporene, gik det saa hur- 
tigt, vi kunde flytte Skiene. Føret var ypperligt, et tyndt 
Lag nyfalden Sne, og Sporene var meget lette at følge. 
Den halve Nat gik med samme Fart ; vi sagde ingenting 
til hinanden. 

Og saa var det, at Nila kastede sin Kofte og satte Far- 
ten yderligere op; jeg maatte gøre det samme for at 
følge med. 

Vi. kom nu frem til et Fjæld, stod nedover Side om 
Side, saa Sneen perlede om os, hoppede over nogle 
Skrænter og krydsede op igen, sidelæns, da Sporene 
havde skiftet Retning. 

Nila gav et Raab fra sig, saa Ekko rystede, og oppe 
fra Fjældet skar et langt, stygt Hyl gennem Luften. Vi 
havde nu vundet Bæstet ind. Den hoppede fremefter i 
lange, sære Spring, og da Sneen ikke var synderlig dyb, 
skød den en ganske god Fart. Vi kom den dog nærmere, 
og snart kunde man se den lange, røde Tunge daske ud 
af Flaben paa den. 

Det var Morgen nu, fuldstændigt Dagslys, Stjerner 
og Nordlys var borte. 

„Før Solen staar op!" raabte Nila; jeg nikkede og 
fordoblede min Fart. 

Nila's Haar flagrede vildt ud i Luften; det var oventil 
hvidt som Sneen af Rimfrost; i Nakke og Tindinger 
hang Istapper af frossen Sved. Huen havde han tabt, og 
Brystklædet var gledet ned; hans bare Krop skinnede 
frem gennem den tynde Underkofte, men han mærkede 

ingenting, stirrede bare ufravendt paa Ulven, der hop- 
pede af Sted nogle Hundrede Skridt fra os. 

Da gav det pludselig et Ryk i Skovene, og vi hørte 
bag os en Susen, der blev ved med at vokse. Vi saa nu, 
at det røg oppe paa Fjældtoppene, men vi havde Uvejret 
med os. Vindstød og Sneskyer kom hvinende efter os 
og strøg ind over vore dampende Legemer, saa Under- 
kofterne frøs fast til Is. 

Ulven blev somme Tider ganske borte for os, men vi 
fulgte den paa dens hæse, luftsnappende Prusten. Da 
vi kom lidt i Læ af Snefoget, kunde vi se, at den skæl- 
vede over hele Kroppen af Dødsangst og Udmattelse. 
Dens Tunge hvislede hen over Sneen som en Brand, og 
Aanden stod den ud af Flaben som Røgskyer ; den hav- 
de bidt sig i Tungen, og store Draaber brændte sig ned 
i dens Spor. 

Nede paa en Slette, hvor det meste af den løse Sne 
var bortblæst, syntes den igen at vinde fra os ; den snap- 
pede efter Vejret og kølede sit hede Gab med Sne. 
Fraade og Blodsavl stod den om Snuden, og dens Aan- 
dedræt lød som Gurglen. Vinden slog Haarene op paa 
den, og Svansen vajede som et vindfyldt Sejl. 

Skønt jeg var et godt Stykke bagefter, kunde jeg tyde- 
ligt høre, at min Broder græd af Ophidselse. Han løb 
ikke længere paa sine Ski, han gled frem i hidsige Sæt 
med en saadan Fart, at man knap mærkede, at han be- 
vægede Benene. 

Snebølger kom flyvende efter og svøbte sig om ham ; 

det saa ud, som om Vinden havde løftet ham og førte 
ham gennem Luften. 

Vi kom til en Bakke, og før jeg var midtvejs oppe, 
var baade Nila og Ulven forsvundne ; da de igen blev 
synlige for mig, var de næsten Side om Side ; Graaben 
snoede sig som en ledeløs Orm. 

Saa endelig blev den siddende i en Snedrive ! 

Nu skulde Kampen staa. Dyret vendte sig om, aab- 
nede Flaben, der dryppede af Blod, og satte i at hyle, 
idet den langsomt krøb hen over Sneen. 

Nila svang sit Spyd ; Ulven hvæste, dens Øjne brænd- 
te .af Had, og Tænderne klaprede i Munden paa den. 
Men han gav den endnu ikke Dødsstødet. 

Først læste han Forbandelse og Død over den, saale- 
des som vi plejer, før vi slaar den ned ; han stod endnu 
skældende og forbandende, da jeg naaede derop. 

Saa rejste Ulven sig for at kaste sig over ham, men 
i samme Nu peb Spydsodden gennem Luften. Et kort, 
brudt Vræl. Ulven faldt tungt tilbage i Sneen og spræl- 
lede med Benene i Vejret. 

Nila udstødte en hoverende Latter og vilde kaste sig 
over den med sin Kniv, men faldt udmattet og bevidst- 
løs om i den bløde Sne. 

I Stedet flk Bæstet min Langkniv i Bringen og vred 
sig i de sidste Krampetrækninger. 

Først næste Morgen kom vi hjem med Graaben slæ- 
bende efter os. Der blev stort Røre i Lejren, for man 
havde troet, at vi var omkomne i Snestormen." 

Ole Jonsson saa sig om blandt sine Tilhørere. Mindet 

om gamle Bedrifter havde faaet hans Blod til at rulle 
raskt og havde lagt ham fængende Ord paa Læben; 
hans lille, undersætsige Legeme svulmede af Kraft. Saa 
smilte han forlegen over den Stilhed, der var om ham, 
bøjede sig frem, skænkede sig en Kop Kaffe og fort- 
satte : 

„Ser du, det var første Gang, at jeg var ude efter 
Graaben, og maaske derfor har jeg bevaret den Jagt saa 
frisk i Mindet. 

Naa ja, hva'? Et Par Døgn i Snestorm, gennemfros- 
sen i Tøjet, uden Mad! Om det blot er vel overstaaet, 
saa regner vi Fjældfolk det saamænd ikke engang for 
saa meget, at vi gider prale af det. Medmindre da, at 
vi har Besøg af en eller anden uerfaren Gæst dernede- 
fra!" 

' Og da Ole Jonsson oversatte sin Slutningsbemærkning 
paa Lappisk, Bk hele Forsamlingen sig en hjertelig Lat- 
ter. 

Paa en Aften som denne faar man Indtrykket af, at 
disse saa ofte beklagede Fjældfolk er Jordens lykkelig- 
ste Børn. 

De vil ikke vedkende sig Strabadser af nogen Art 
og ler kun af rft det, som vilde. bryde os andre isønder. 

Nede fra Skovbrynet kunde man se tværs igennem 
Teltets Dug og havde for sig hele Lejridyllen, baade 
indvendig og udvendig. 

Man saa det store, knitrende Baal og skimtede de 
glade, vejrbidte Mennesker, som kransede det. Man hør- 

te Mændenes rolige, veltilfredse Latter, Pigernes fni- 
sende Sladren og Børnenes joikende Sang. Der strøm- 
mede ud deroppefra en velsignet Overflod af godt Hu- 
mør og hyggeligt Velvære ; — nu lo de igen deroppe, 
og Munterheden ledsagedes af Koppeklirren. De havde 
min Tro sat en frisk Kedel Kaffe over Ilden igen ! 

Gnister hoppede op gennem Røghullet og dansede ud 
i den stille Aftenluft; Teltene selv straalede i festligt 
Lys som store, gennemsigtige Illuminationslamper, der 
var sat ud i Skovbrynet ; de bjælkestærke Granstammer 
stod lunt beskyttende i Ryggen, og Lysbølgerne drev op 
mod Nattehimlen som en skælvende Glorie over den vilde 
Ødemark, der omgav dem. 

Millioner af blinkende Øjne tindrede ned over dem, 
og Nordlysene flammede i Nord; de glitrede hen gen- 
nem Rummet som flyvende Parabler i flimrende Uro ; 
pludselig voksede de sig store, stormløb som fremvæl- 
tende Ildtunger i en Brand og toppede op i Flammer i 
Øst. Langt, langt borte samlede de sig sammen i en 
stor Knude, hvorfra de brød ud i blændende Straale- 
bundter, i vibrerende Tunger, i susende Viftefald; de 
svajende Slør dirrede snart brandgule, snart i bløde, 
røde Toner. 

Nordlysene legede. De voksede og tog af, fløj gennem 
Rummet som en straalende Farvesymfoni i flyvende 
Ustadighed. Og naar de foldede sig ud over Skovhori- 
sonten og Lappernes Telte, var det, som om de vilde 
overvælde mig fremmede, civiliserede Menneske med 
en flammende Apoteose af Nomadefolkets frie Naturliv. 

Men hørte ikke ogsaa mine lykkelige Venner deroppe 
netop hjemme mellem disse Vildmarkens tavse Gaader, 
og havde de ikke selv taget disse hemmelighedsfulde, 
flyende, skiftende Nordlys's Natur i sig? Og jeg kom 
til at tænke paa dem derhjemme. De mindede mig om 
Eremitkrebsen i Havet. Den lever det første og korteste 
Stadium af sit Liv frit om paa Æventyr i det store, 
dybe Hav. Men naar den har naaet en vis Grad i sin 
Udvikling, overvældes den af Fornuft, fælder bitre Taa- 
rer over sin vilde Ungdom og giver sig pludselig til at 
bygge Hus og sætte Bo. Og den graver sig dybt ned i 
Sandet og henlever der et daadløst Fangeliv, indtil den 
en Dag dør af Ælde og Samvittighedsnag. 

Men de derhjemme kan ikke engang lignes ved Ere- 
mitkrebsen, thi hvor mange af dem har haft Ungdom, 
der er værd at græmme sig over ! 

„Knu-ut! hva* e* du?" Det var Swonni, som kaldte; 
nu skulde man til Ro deroppe. 

Gumman kastede de sidsteb Stykker Ved paa Baalet, 
og Pigen lagde Renskindene i Orden. 

Det var et simpelt Sovekammer. Paa den ene Side af 
Ildstedet laa Ægteparret og de mindste Børn ; mig havde 
man anbragt øverst paa den anden Side. Et Stykke fra 
mig laa Pigen og Swonni's ældste Datter ; hun laa med 
et tørret Stykke Renkød i Haanden og sang i Søvne. 

En Hund sneg sig ind og lagde sig over mine Fødder 
som en varmende Dyne. Over mit Hoved havde jeg 
hele Nattehimlen, Stjernerne og Maanen gennem Røghul- 
let, og Skovens mørke Omrids tegnede sig gennem Telt- 

dugen. Ingen Støj, ingen Lyd noget Sted, kun de soven- 
des søvndyssende Aandedrag. 



En Morgen ganske tidligt, mens det endnu var mørkt, 
tog jeg Afsked med Swonni og hans Familie. 




„Naa, nu skal du vel fortælle om, hvorledes vi har 
det heroppe, naar du kommer hjem?" spurgte han mig 
smilende, da jeg stod og bandt Skiene fast. 

„Ja, Swonni!" svarede jeg; „det skal jeg. Og jeg skal 
bede dem om aldrig mere at tale om „de stakkels, fat- 
tige Fjældfolk" deroppe, for I er langt rigere og lykke- 
ligere Mennesker end de fleste derhjemme. — Blot I 
faar Lov at beholde jeres Ødemarker!" føjede jeg til. 

Men han rystede mistroisk paa Hovedet og forstod 
ikke, hvad jeg mente. 

Først da jeg var helt ude af Skoven, stod Solen op. 
Trætoppene dyppedes i rødt, og Snenaalene sprang ud. 

Knud Rasmussen: Lapland 10 



154 FORAAR 

Skiene fløj hen over de hvide Marker og bar mig i fly- 
vende Flugt længere og længere bort fra Teltene; det 
var virkelig, som om jeg flygtede. Det greb mig. Og 
ligesom for at berolige mig, rejste en Tanke sig i min 
Hjerne : 

Nomade! — Ja, Nomade! Men ikke blot i Lapmar- 
ken, nej over den hele Verden! 

